Atheistunge kaabafainnakee raamaamakunu! | #Dhiislam\nއެތީސްޓުންގެ ކާބަފައިންނަކީ ރާމާމަކުނު!\n9 months ago |0comment| May 16, 2017\nކަލަކު ވޮޑިގެންނުވާކަމަށާއި ޤިޔާމަތާއި ސުވަރުގެ އަދި ނަރަކައަކީވެސް ޚިޔާލީފޮލާކަމުގައި ބުނެ ދަޢުވާކުރާ އެތީސްޓުންނަކީ އެމީހުންނަށް ދެއްކޭނުދެއްކޭ ވާހަކައެއް އަދި ދެއްކެނީ ކިހާވަރެއްގެ ވާހަކައެއްކަންވެސް ނޭނގޭ ބައެއްކަން ކަށަވަރެވެ. ކީރިތި ޤުރުއާނުގައި އަންގަވާފައިވާ ހަމަތަކުގެމަތިން މައިންބަފައިން އެމީހުންގެ ދަރިން ތަރުބިއްޔަތު ނުކުރުމުގެ ނަތީޖާއެއްގެގޮތުން މިރާއްޖޭގައިވެސް މިފަދަ އެތީސްޓުން ދަނީ އުފެދެމުންނެވެ. އަދި އެމީހުންގެ ފާސިދު ވާހަަކަތަކުގެ ޝިކާރައަކަށް މައުޞޫމް ޒުވާނުންދަނީ ހަދަމުންނެވެ.\nމިބައިމީހުންގެ ވާހަކަތަކުގެ މައިގަނޑު އަސާސަކީ އިނގިރޭސި ދޮގުވެރި “ޝައިޠާނެއް” ކަމަށްވާ ޗާލްސް ޑާވިން 1859 ވަނަ އަހަރު ލިޔުނު “އޮން ދަ އޮރިޖިންގ އޮފް ދަ ސްޕީޝަސް” މިފޮތެވެ. ޚާއްޞަކޮށް މީގައި ބަޔާންކޮށްފައިވާ ސައެންސްގެ ދަލީލުތަކެއްކަމަށް ބުނާ “އިވޮލިއުޝަން ފަލްސަފާ” އެވެ. މީގެ މައިގަނޑު ޚުލާސާއަކީ ކަލަކު ވޮޑިގެންނުވާކަމާއި ދުނިޔެ އުފެދިފައިވަނީ އިއްތިފާޤަކުންކަމެވެ. މި ދުނިޔެއާއި ދުނިޔޭގައިވާ ދިރުންތަަކަކީ ހަމަކުއްލިއަަކަށް ހިނގިކަމަކުން އުފެދުނު އެއްޗެހިތަކެއްކަމެވެ.\nމިއަށްވުރެ އަންތަރީސްވާންޖެހޭ ކަމަކީ އިންސާނުން އުފެދުނުގޮތްކަމަށް މި ޝައިޠާނާ ބަޔާންކުރާގޮތެވެ. އޭނާގެ ފަލްސަފާ ބުނާގޮތުން އިންސާނުން އުފެދުނީ ރާމާމަކުނުންނެވެ. މާކުރިން އެތައް ޒަމާނެއްގެ ކުރިން އުޅުނު މަކުނުތަކަށް އަންނަންފެށި ބަދަލުތަކެއްގައި އޭގެ ސިފައާއި ބައްޓަމާއި ހަށިގަނޑުގެ ގުނަވަންތައް ބަދަލުވަމުންގޮސް މަޑުމަޑުން އިންސާނެއްގެ ސިފަޖެހި އިންސާނުން އުފެދުނީއެވެ. ކުޑަކުދިން ބިރުގަންނަވަންވެގެން ހަދަހަދައިގެން ކިޔައިއުޅޭ ވާހަކަތަކަށްވުރެވެސް މި ވާހަކައިގެ ސޭކުކަން އިންތިހާއަށްބޮޑެވެ.\nހުރިހާ އިންސާނުންގެ ބައްޕައަކީ އާދަމް ޢަލައިހިއްސަލާމެވެ. ވީމާ، އިންސާނުންގެ ބައްޕައަކީ ހަަމަ އިންސާނެއްކަމަށް މުސްލިމުން އީމާންވަމުއެވެ. މިހެންކަމުން އަހަރުމެންގެ ކާބައިންގެ ދަރިފަސްކޮޅު ގުޅެމުންގުޅެމުންގޮސް ނިމޭނީ އެމާތް ބައްޕަ އާދަމް ޢަލައިހިއްސަލާމާ ހަމައިންނެވެ. ނަމަވެސް އިންސާނުން އައިސްފައިވަނީ ރާމާމަކުނުންކަމަށް ބުނާ އެތީސްޓުން ހަޤީގަތުގައި އެ ބުނަނީ އެމީހުންގެ ކާބަފައިންނަކީ ރާމާމަކުނުކަމަށެވެ. ރާމާމަކުނު މިހާރުވެސް އެބައުޅޭނޫންތޯއެވެ؟ ވީއިރު، އެއްބައި މަކުނުތައް އިންސާނުންނަށް ބަދަލުވެފައި ދެންތިބި މަކުނުތައް އިންސާނުންނަށް ނުވީ ކީއްވެބާއެވެ؟ ނުވަތަ ހަށިގަނޑުގެ އެއްބައި އިންސާނަކަށްވެފައިވާ އަދި އަނެއްބައި މަކުނުފަދައިންވާ އެއްޗެހި މިހާރުވެސް ނެތީ ކީއްވެހެއްތެވެ؟ ނުވަތަ މަކުނުގެ ހުންނަފަދަ ނަގުލަކާއި ކެހެރި އިންސާނުންގެ ނުހުންނަނީ ކީއްވެބާއެވެ؟ ނުވަތަ މިއީ ހަމަ ކުއްލިއަަކަށް އިއްތިފާގަކުން ހިނގިކަމެއްނަމަ މިއަދު އިންސާނުން ކުއްލިއަކަށް ނުވަތަ ދޭތެރެދޭތެރެއިންނަމަވެސް މަކުނު ނުވިހަނީ ކީއްވެބާއެވެ؟ މިބަހުގެ މުރާދަކީ، އިންސާނެއްގެ ރަހިމެއްގައި ރާމާމަކުނެއް ގަރުބަނުގަންނަނީ ކީއްވެގެންހެއްޔެވެ؟ އަދި އިންސާނުންނަކީ މަކުނުން ވާރުތަވެގެން އައި ބަޔަކުނަމަ އިންސާނުންގެ ކާބަފައިންކަމުގައިވާ މަކުނުތައް ޖަންގަލީގައި އުޅޭނެގޮތަކަށް އުޅެން ދޫކޮށް ވާރެއާއި އަވީގައި “އަޞްލު ކާބަފައިން” އެހާ ދަށު ދަރަޖައަކަށް ގެންގުޅެނީ ކީއްވެހެއްޔެވެ؟ އަދި އެ މަކުނުތަކުގެ މާތްކަމަށްޓަކާ އެއްޗިއްސާއި ކާވެނިކޮށް ދަރިން ހޯދަން ނޫޅެނީ ކީއްވެހެއްޔެވެ؟ އަދި އިންސާނުންގެ ފިރިހެނަކާއި އަންހެން މަކުނަކާއި ކާވެނިކޮށްގެން ހަމަ އިންސާނަކު ނުވަތަ މަކުނެއް، އެބުނާ މޮޅު ސައެންސުން އީޖާދު ނުވެގެން އުޅެނީ ކީއްވެހެއްޔެވެ؟\nމިހުރިހާ ސުވާލެއްގެ ޖަވާބުވެސް ވަރަށް ސާފެވެ. އެތީސްޓުން ދިރިއުޅޭ ގެ ނުވަތަ އިމާރާތް އޭގެ ޒާތުގައި އަމިއްލައަށް އުފަންނުވާ ހިނދު، މި ވަރުގަދަ އަދި އަޖާޢިބުތަކުން ފުރިގެންވާ ކާއިނާތް ކުއްލިއަކަށް އުފަންނުވާނެކަމެވެ. އެ ކާއިނާތް އުފެއްދެވީ އިންސާނުންވެސް އުފެއްދެވި ޢާލަމްތަކުގެ ވެރިރަސްކަލާނގެކަމެވެ. ދުނިޔޭގައިވާ ކޮންމެ އެއްޗަކީވެސް ކޮންމެވެސް މީހަކު އުފެއްދި އެއްޗެއްކަމަށް ޤަބޫލުކުރާއިރު ޚުދު ތިމާ ނިޞްބަތްވާ އިންސާނުން ދުނިޔެއަށް އައީ އެއްވެސް ފަރާތެއްގެ އުފެއްދެވުމެއްނެތިކަމަށް ޤަބޫލުކުރާ މީހަކަށްުވުރެ ދޮގުވެރި އަދި މޮޔަ މީހަކީ ފަހެ ކާކުހެއްޔެވެ؟ މިހެންކަމާއެކު އެތީސްޓުންވެސް އަދި ޑާވިންވެސް އުފެދުނީ އެމީހުން އެ ޤަބޫލުކުރާފަދައިން މަނުކުންނެވެ. އަދި ތިމާމެން ބުއްދިހުރެމެ، އެއްވެސް ބުއްދިއެއްނެތް ޖަނަވާރަކުން ތިމާމެން އުފެދިފައިވާކަމަށް ޤަބޫލުކުރާބަޔަކު އިސްލާމްދީނަށް ހަޖޫޖަހައި މަލާމާތްކުރުމުން އަހަރުމެން އަންތަރީހެއްނުވެއެވެ.


Stimulas loanah edhevey fahuge thareehakee mi mahuge 17\nސްޓިމިއުލަސް ލޯނަށް އެދެވޭ ފަހުގެ ތާރީހަކީ މިމަހުގެ 17\nބީއެމްއެލް: ސްޓިމިއުލަސް ލޯނަށް އެދެވޭނެ އެންމެ ލަސް ތާރީހަކީ މިމަހުގެ 17 ވަނަ ދުވަސް ކަމަށް ވަނީ ނިންމާފައި -- ފޮޓޯ: އަވަސް އާކައިވް\nކޮވިޑް-19 އާ ގުޅިގެން ރާއްޖޭގެ އިގްތިސޯދަށް ކުރަމުންދާ ނޭދެވޭ އަސަރުގެ ސަބަބުން ކުދި އަދި މެދުފަންތީގެ ވިޔަފާރިތައް ދެމެހެއްޓުމަށް ބީއެމްއެލުން ދޭ އިކޮނޮމިކް ސްޓިމިއުލަސް ލޯނު އެދެވޭނެ އެންމެ ފަހު ތާރީހަކީ މި މަހުގެ 17 ވަނަ ދުވަސް ކަމަށް ބުނެފި އެވެ.\nބީއެމްއެލުން ބުނީ އެ ލޯނު މިހާރު ދޫކުރަން ފަށާފައިވާ ކަމަށާއި ލޯނު ދޫކުރަނީ ލޯނަށް އެދި ހުށަހަޅާ ތަރުތީބުން ކަމަށެވެ.\nމި ލޯނު ސްކީމަށް ވަކި އަދަދެއް ކަނޑައެޅިފައިވީ ނަމަވެސް ލިމިޓަށްވުރެ ގިނައިން ލޯނަށް އެދި މިހާރުވެސް ހުށަހަޅާފައިވާ ކަމަށް ބެންކުން ބުނެ އެވެ. ލޯނަށް އެދި ހުށަހަޅާ މުއްދަތު ހަމަވުމުން އެހައި ތަނަށް ބޭންކަށް ހުށަހެޅިފައިވާ އެޕްލިކޭޝަންތައް އިވެލުއޭޓްކުރުމަށް ފަހު އެފަންޑުގައި ބާކީ ފައިސާ ހުރެއްޖެނަމަ އަލުން ލޯނަށް ހުށަހަޅަން ހުޅުވާލާނެ ކަމަށް ވެސް ބުންޏެވެ.\nކޮވިޑް-19 އިގެ ސަބަބުން އެންމެ ބޮޑަށް ގެއްލުންވި އެއް ދާއިރާ ކަމަށްވާ އެސްއެމްއީ ސެކްޓާއަށް ހާއްސަކޮށް ބީއެމްއެލް އިން ދޫކުރާ މި ލޯނަކީ ހަ ޕަސެންޓް އިންޓްރެސްޓްގައި ދޭ ލޯނެކެވެ. މި ލޯނު 10 މިލިއަން ރުފިޔާ އާ ހަމަޔަށް ފައިނޭންސަށް އެދުމުގެ ފުރުސަތު އޮންނާނެ އެވެ. ރަހުނަކާ ނުލާ ދޫކުރާ މި ލޯނަށް އަނބުރާ ފައިސާ ދެއްކުމަށް ހަތަރު އަހަރުގެ މުއްދަތު ލިބޭނެ އެވެ.


PSIP haradhu kulliakah hatharu billionah\nފޯކައިދޫ ބަނދަރު ތަރައްގީ ކުރުމުގެ މަސައްކަތުގެ ތެރެއިން -- ފޮޓޯ: އެމްޓީސީސީ\nއަހަރު ނިމިގެން ހަފުތާއަކަށް ވެފައިވާއިރު، ޕަބްލިކް ސެންޓާ އިންވެސްޓްމަންޓް ޕްރޮގްރާމް (ޕީއައެސްއައިޕީ) މަޝްރޫއުތައް ކުއްލި ގޮތަކަށް ހަތަރު ބިލިއަން ރުފިޔާއަށް ވުރެ މަތިވެއްޖެ އެވެ.\nފިނޭންސް މިނިސްޓްރީން އާއްމު ކޮށްފައިވާ ހަފުތާގެ މާލީ ހިސާބުތައް ދައްކާ ގޮތުން މިމަހުގެ 17 ވަނަ ދުވަހުގެ ނިޔަލަށް ތަރައްގީގެ މަޝްރޫއުތައް ކަމަށްވާ ޕީއެސްއައިޕީ އަށް ހަރަދު ކޮށްފައި ވަނީ ހަތަރު ބިލިއަން ރުފިޔާ އެވެ. މި އަދަދު މިދިޔަ މަހު ވެސް ހުރީ ގާތްގަނޑަކަށް ތިން ބިލިއަން ރުފިޔާގަ އެވެ.\nޕީއެސްއައިޕީގެ ހޭދައަށް އައި މި ބޮޑު ކުރިއެރުމާއެކު މިދިޔަ އަހަރުގެ މި މުއްދަތާ ގާތްގަނޑަކަށް އެއް ވަރަކަށް ޕީއެސްއައިޕީގެ ހޭދަ މިވަނީ މަތިވެފަ އެވެ. މިދިޔަ އަހަރުގެ މި މުއްދަތު އައިއިރު ޕީއެސްއައިޕީއަށް ކުރި ހޭދަ ހުރީ 4.1 ބިލިއަން ރުފިޔާގަ އެވެ.\nމި އަހަރުގެ ބަޖެޓުން ޕީއެސްއައިޕީ މަޝްރޫއު ތަކަށް ހޭދަ ކުރުމަށް ކަނޑައަޅާފައިވަނީ ގާތްގަނޑަކަށް 10.4 ބިލިއަން ރުފިޔާ އެވެ.\nސަރުކާރުން ވަނީ ކޮވިޑް-19 ގެ ސަބަބުން ހަރަދު ކުޑަ ކުރުމުގެ ގޮތުން ބައެއް ޕީއެސްއައިޕީ މަޝްރޫއުތައް މަޑު ޖައްސާލާފަ އެވެ. ނަމަވެސް މިހާރު ވެސް ރާއްޖޭގެ އެކި ކަންކޮޅުތަކުގައި ޕީއެސްއައިޕީގެ ގިނަ މަޝްރޫއުތަކެއް ކުރިއެބަ ގެންދެ އެވެ. ސަރުކާރުން މިފަދަ މަޝްރޫއުތައް އެންމެ ގިނައިން ހިންގާ ކުންފުންޏަކީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމެޕެނީ (އެމްޓީސީސީ) އެވެ. އެ ކުންފުނިން މިހާރު ވެސް އެތައް ބިލިއަން ރުފިޔާއެއްގެ މަޝްރޫއު މުޅި ރާއްޖޭގައި ކުރިއަށް އެބަ ގެންދެ އެވެ. މި މަޝްރޫއުތަކުގެ ތެރޭގައި ބަނދަރު ހެދުމުގެ ގިނަ މަސައްކަތްތަކެއް ހިމެނެ އެވެ.\nއެމްޓީސީސީ ފިނޭންސް މިނިސްޓްރީ އިގްތިސޯދު + އިބްރާހިމް އަމީރު ޕީއެސްއައިޕީ ކޮވިޑް-19


SunOnline: ކަރަންޓް އަގު ކުޑަކުރުމަށް ގޮވާލައި ޑީއާރުޕީން ބޭއްވި މުޒާހަރާގައި ފުލުހުންނާއި އާންމުނާ ދެމެދު ކުރިމަތިލުން ތަކެއް ހިނގައި ބައެއް މީހުންނަށް އެކިވަރުގެ އަނިޔާ ލިބިއްޖެ\nއައިމިނަތު ނިޔާޒާ 14 May 2010, 05:43\nކަރަންޓް އަގު ކުޑަކުރުމަށް ގޮވާލައި ޑީއާރުޕީން ރޭ މާލޭގައި ބޭއްވި މުޒާހަރާގައި ފުލުހުންނާއި އާންމުނާ ދެމެދު ކުރިމަތިލުންތަކެއް ހިނގައި ބައެއް މީހުންނަށް އެކިވަރުގެ އަނިޔާ ލިބިއްޖެ އެވެ.\nސުނާމީ ބިނާ ހުރި ސަރަހައްދުން ރޭ ނުވައެއް ޖަހާކަންހާއިރު، އެ މުޒާހަރާ ފެށުމުގެ ގޮތުން އެ ޕާޓީގެ ޕާލިމަންޓްރީ ގުރޫޕްގެ ބައެއް މެމްބަތުންނާއި ނައިބު ލީޑަރުން ވާހަކަ ދެއްކެވި އެވެ. އަދި މުއްދަތެއް ނެތް ގޮތަށް ކުރިއަށްގެންދާ އެ މުޒާހަރާ ހުއްޓާލާނީ ކަރަންޓްގެ އަގު ހަމަ އަގަށް ގެނައުމުން ކަމަށް ވެސް އެ މުޒާހަރާގައި ވާހަކަ ދެއްކެވި ބޭފުޅުން ވިދާޅުވި އެވެ.\nއެ މުޒާހަރާގައި ޑީއާރުޕީގެ އިތުރުން ޕީއޭގެ މެމްބަރުންނާއި އަދި ގައުމީ ޕާޓީގެ ނައިބު ލީޑަރު އިމާދު ސޯލިހް ވެސް ވާހަކަ ދެއްކެވި އެވެ. އަދި ރައީސް މުހައްމަދު ނަޝީދުގެ އިސްތިއުފާއަށް ތަކުރާރުކޮށް ގޮވާލައި، ރައްޔިތުންނަށް ވެފައިވާ ވަޢުދުތައް ފުއްދުމަށް ތަކުރާރުކޮށް ގޮވަމުންދިޔަ އެވެ.\nސުނާމީ ބިނާ ކައިރީ އެއްވުމެއް ބޭއްވުމަށްފަހު އަމިނީމަގުން ހުޅަނގަށް ދިޔަ އެ މުޒާހަރާގައި ރަތް ކުލައިގެ ޓީޝާޓް ލައިގެން ތިބި އާންމުން ދެ ލޮރީގައި އަޑުގަދަކުރާ ބޭނުންކޮށްގެން ގޮވަމުން ދިޔައީ ކަރަންޓުގެ އަގު އަތްނުފޯރާ ފަށަށް ގޮސް ރައްޔިތުން ރަތަށް އަރައިފި ކަމަށާއި ކަރަންޓުގެ އަގު ކުރިން ހުރި އަގަށް ވަގުތުން ރުޖޫއަކުރުމަށެވެ. އަދި ރައީސް ނަޝީދު ސަރުކާރެއްގައި ކަރަންޓްގެ އަގު ބޮޑެއްނުވާނެ ކަމަށް ވިދާޅުވެ ކެމްޕެއިން ދުވަސްވަރު ވައުދު ވެވަޑައިގެންފައިވާ ގޮތާ ޚިލާފުވެފައިވާ ކަމަށް ވެސް ބައިވެރިން ގޮވައި، ރައީސް ނަޝީދުގެ ތަގުރީރެއް ފޮނުވަމުންދިޔަ އެވެ.\nލޮނުޒިޔާރަތްކޮޅު ސުނާމީ ބިނާކައިރިން އެމުޒާހަރާ ނައްޓާލީ ސަރުކާރަށް ދޭ ރެޑް ނޯޓިސް އެއް ކަމަށް ބުނެ ތައްޔާރުކޮށްފައިވާ ކަރުދާސްތަކެއް މުލިއާގެ ފާރުގައި ހިއްޕާނެ ކަމަށް ބުނެ އެވެ. ނަމަވެސް ފުލުހުން ވަނީ މުޒާހަރާގެ ބައިވެރިން ކުޑަކުދިންގެ ބަގީޗާއާ ސްޓެލްކޯ ކައިރިން ހިފަހައްޓާފަ އެވެ. އަދި އެ ހިސާބުގައި މަޑުކޮށްގެން ތިބެ އެ މީހުން ގޮވަމުންދިޔައީ އެ މުޒާހަރާއަކީ ގާނޫނާއި ގަވާއިދާ އެއްގޮތްވާ ގޮތުގެ މަތީން ކުރަމުންގެންދާ މުޒާހަރާއެއް ކަމަށާއި އެމުޒާހަރާ ހުއްޓާނުލާނެ ކަމަށެވެ. މީގެ އިތުރުން އެ މުޒާހަރާގައި ފުލުހުން ވެސް ބައިވެރުވުމަށް ޑީއާރުޕީގެ ނައިބު ލީޑަރު އުމަރު ނަސީރު ވަނީ ގޮވާލައްވާފަ އެވެ.\nސްޓެލްކޯ ކައިރީ ކުރިއަށް ގެންދިޔަ މުޒާހަރާ ރޫޅާލުމަށް ފުލުހުން ވަނީ ތަކުރާރުކޮށް ނަސޭހަތްތެރިވެފަ އެވެ. އަދި އެ ސަރަހައްދު ދޫކޮށް ނުގޮސްފިނަމަ ގާނޫނާ ގަވާއިދާ އެއްގޮތްވާ ގޮތުގެ މަތީން ފިޔަވަޅު އަޅާނެ ކަމުގެ އިންޒާރު ވެސް ފުލުހުން ވަނީ ދީފަ އެވެ. މުޒާހަރާގެ ވަކި ހިސާބަކުން ފުލުހުންވަނީ ފެނާއި ކަރުނަ ގޭސް ބޭނުންކޮށްފައި. އަދި މުޒާހަރާ ރޫޅާލުމުގައި ބައެއް މީހުންނަށް އެކި ވަރުގެ ހާނިއްކާވެ މުޒާހަރާގައި ޑީއާރުޕީން ބޭނުންކުރި ޕިކަޕެއްގެ ބިއްލޫރުގަނޑު ވެސް ވަނީ ތަޅާލާފަ އެވެ. ފުލުހުން އަލަށް ބޭނުންކުރި ވެހިކަލަކުން ޕްރެޝަރުގައި ފެން ޖެހުމާ ގުޅިގެން، މުޒާހަރާގައި ބޭނުންކުރި އަޑުގަދަކުރާ ސިސްޓަމް ވަނީ ހަލާކުވެފަ އެވެ. އަދި ފުލުހުންގެ އަމުރަށް ނުކިޔަމަންތެރިވި ބައެއް މީހުން ފުލުހުން ވަނީ ހައްޔަރުކޮށްފަ އެވެ.\nއެ މުޒާހަރާގައި ބައެއް ފުލުހުންނަށާއި ޑީއާރުޕީގެ އަލީ ވަހީދާއި އަހުމަދު މަޚްލޫފަށާއި އެޕާޓީގެ ބައެއް އެކްޓިވިސްޓުންނަށް އެކިވަރުގެ އަނިޔާ ލިބުމާ ގުޅިގެން ރޭ އައިޖީއެމްއެޗަށް ވަނީ ގެންގޮސްފަ އެވެ.\nޑީއާރުޕީގެ މުޒާހަރާ ކުރިއަށް ގެންދިޔައިރު ސްޓެލްކޯ ހުޅަނގު ފަރާތުގައި އެމްޑީޕީއަށް ސަޕޯޓްކުރާ ބައެއް ފަރާތްތަކުން ވެސް ވަނީ ކުރީގެ ރައީސް މައުމޫނާއި ޑީއާރްޕީގެ ލީޑަރު އަހުމަދު ތަސްމީން އަލީ އާއި ޕީއޭގެ ރައީސް އަބުދުﷲ ޔާމީންގެ އިސްތިއުފާއަށް ގޮވާ އަޑުއުފުލާފަ އެވެ.


El Chapo umurah jala laan hukum kohfi\nއަލް ޗަޕޯ: އެމެރިކާގެ ކޯޓަކުން ވަނީ އަލް ޗަޕޯގެ މައްޗަށް 30 އަހަރުގެ ހުކުމެއް އިއްވާފައި\nމަސްތުވާތެކެތީގެ ވިޔަފާރި ދުނިޔޭގެ ފެންވަރުގައި ކުރަމުންދާ މެކްސިކޯގެ ޑްރަގް ޑީލަރެއް ކަމަށްވާ ހުއާކިން ގުޒްމަން ނުވަތަށް އަލް ޗަޕޯ އުމުރަށް ޖަލަށް ލާން އެމެރިކާގެ ކޯޓަކުން ހުކުމް ކޮށްފި އެވެ.\nމިދޔަ ފެބްރުއަރީ މަހު އަލް ޗަޕޯގެ މައްޗަށް ވަނީ މަސްތުވާތަކެތި ޓްރެފިކް ކުރުމާއި މަނީ ލޯންޑާކުރި ކަމުގެ 10 ދައުވާއެއް ސާބިތުވެފަ އެވެ. އަލް ޗަޕޯގެ މައްޗަށް އިއްވި އުމުރު ދުވަހުގެ ހުކުމުގެ އިތުރުން ފަސް އަހަރުގެ ހުކުމެއް ވެސް ކޯޓުން ވަނީ އިއްވާފަ އެވެ. އިތުރު ފަސް އަހަރުގެ ހުކުމެއް އަލް ޗަޕޯގެ މައްޗަށް އިއްވީ ގަވާއިދާ ހިލާފަށް ހަތިޔާރު ގެންގުޅުމުގެ ދައުވާ ސާބިތުވެގެނެވެ. އެހެންކަމުން ޖުމްލަ 30 އަހަރުގެ ހުކުމެއް އަލް ޗަޕޯގެ މައްޗަށް ކޯޓުން ވަނީ އިއްވާފަ އެވެ.\nޝަރީއަތުގައި އަލް ޗަޕޯ އާއި ދެކޮޅަށް ހެކިބަސް ދިން މީހުންގެ ތެރޭގައި އޭނާއާ އެއްކޮށް ގިނަ އަހަރުތަކެއް ވަންދެން މަސައްކަތް ކުރި މީހުން ވެސް ހިމެނެ އެވެ. އަދި އޭނާ ވަނީ އެތައް ސަތޭކަ ޓަނުގެ މަސްތުވާތަކެތި އެމެރިކާއަށް އެތެރެކޮށް ގިނަ އަދަދެއްގެ މީހުން މަރައި އެތައް ބަޔަކަށް އަނިޔާކޮށްފައި ކަމަށް ހެކިބަސް ދިން މީހުން ބުނެފައި ވެއެވެ.\nނަމަވެސް އަލް ޗަޕޯ ކޯޓުގައި ބުނެފައިވަނީ ޝަރީއަތް ދިޔައީ އިންސާފުވެރި ގޮތަކަށް ނޫން ކަމަށެވެ. ޝަރީއަތަށް މީޑިއާއި އެހެން ބޮޑެތި ވިޔަފާރިވެރިން އެއްވެގެން ނުފޫޒު ފޯރުވާފައިވާ ކަމަށް އަލް ޗަޕޯ ބުންޏެވެ.\nމަސްތުވާތަކެތީގެ ވިޔަފާރި ކުރަމުންދާކަމުގެ ކުށުގައި އަލް ޗަޕޯ ވަނީ 2001 ވަނަ އަހަރު މެކްސިކޯއިން ހައްޔަރުކޮށްފަ އެވެ. ނަމަވެސް އެފަހަރު އޭނާ ވަނީ ޖަލުން ފިލައިފަ އެވެ. އޭގެ 13 އަހަރު ފަހުން އަލް ޗަޕޯ އަލުން ހައްޔަރު ކުރުމުން ވެސް ވަނީ ޖަލުން ފިލައިފަ އެވެ. އޭގެ ފަހުން 2016 ވަނަ އަހަރު އަލްޗަޕޯ ހައްޔަރު ކުރުމަށްފަހު ވަނީ އެމެރިކާއާ ހަވާލު ކޮށްފަ އެވެ.


Israel ah dhiya Europe Safeerunge lolah govaifi\nއިޒްރޭލަށް ދިޔަ ޔޫރަޕް ސަފީރުންގެ ލޮލަށް ގޮވައިފި\nފަލަސްތީން ބިންތަކުގައި ޔަހޫދީން ވަޒަންވެރި ކުރުވުމަކީ ވަރަށް ބޮޑު މައްސަލައެއް ކަމަށް ޔޫރަޕުން ބުނޭ\nޔޫރަޕް ގައުމުތަކަށް ނިސްބަތްވާ ސަފީރުންގެ ވަފުދެއް ސުލްހައަށް އެދި މިދާކަށް ދުވަހު އިޒްރޭލަށް ދިޔަ އެވެ. މިއީ އިނގިރޭސިވިލާތުން އިސްނަގައިގެން ފެށި މަސައްކަތެކެވެ.\nވަފުދުގެ މަގުސަދަށް ވެފައި އޮތީ ފަލަސްތީންގެ ބިންތަކުގައި އިޒްރޭލުން ޔަހޫދީންނަށް ގެދޮރު އަޅައިދޭން ހިންގާ ޕްރޮޖެކްޓްތުގެ ވާހަކަ އެވެ.\nފަލަސްތީންގެ ބިންތަކުގައި އާބާދީތައް އިތުރު ކުރުމާއި ފަލަސްތީން ރައްޔިތުން ގެދޮރުން ބޭރުކޮށް އިމާރާތްތައް ސުންނާފަތި ކުރުމަކީ ޔޫރަޕަށް ކަމުދާ ކަމެއް ނޫންކަން ބުނެ ދިނުމަކީ ވެސް އޮތް އުންމީދެކެވެ.\nއިޒްރޭލު ފޮރިން މިނިސްޓްރީގެ އޮފިޝަލަކާއެކު ސަފީރުން ބޭއްވި މަޝްވަރާ ބައްދަލުވުމުގައި، އިޒްރޭލުގެ އާބާދީއަށް ދިރިއުޅުން ތަނަވަސް ކޮށްދޭން އެ ގައުމުގެ ސަރުކާރުން ކުރާ މަސައްކަތްކާ މެދު ޔޫރަޕްގައި ނުތަނަވަސްކަން އޮތް ކަމަށް ދެންނެވި އެވެ.\nރިޕޯޓްތައް ބުނާ ގޮތުން ސަފީރުންގެ މަޝްވަރާތައް ރަނގަޅަށް ނުފެށިގެން އުޅެނިކޮށް އިޒްރޭލުގެ އޮފިޝަލް ޖަލްސާ މާލަމުގައި އަޑުގަދަ ކުރައްވައި ސަފީރުންގެ ލޮލަށް ބޮލަށް ގޮންވަން ފެށި އެވެ.\nއިޒްރޭލުގެ އާ ސަރުކާރުން ފަލަސްތީން މީހުންނާ މެދު ގާތްކޮށް ހިތުމަކީ ޔޫރަޕަށް އޮތް ކަންބޮޑުވުމެއްތޯ އިޒްރޭލުގެ އޮފިޝަލް ސުވާލުކުރެއްވު ކަމަށްވެ އެވެ.\n"ތި އައީ ފަލަސްތީން މީހުންނަށް އިޒްރޭލުން ކޮށްދޭ ކަންތައްތައް ރަނގަޅު ކަމުން އެކަމާ ޝަކުވާ ކުރަންތަ؟" އެނާ ސުވާލުކުރެއްވި ކަމަށްވެ އެވެ.\n"ދެކޮނޑު ދޭތެރޭގައި ބޮލެއް ހުރި ކޮންމެ މީހަކަށް ވެސް އެނގޭނެ އިޒްރޭލުގެ އާ ސަރުކާރުން ފަލަސްތީނަށް ދޭ އަހަންމިޔަތުންކަން،" ޔޫރަޕް ސަފީރުންނާ ދިމާއާށް އިޒްރޭލު އޮފިޝަލް ގޮވައިގަތް ކަމަށް ހަބަރުތައް ބުނެ އެވެ.\nބައްދަލުވުން ހިނގައި ދިޔަގޮތް ރަނގަޅަށް އެނގޭ މީހުން ޚަބަރަށް ކިޔައިދިން ގޮތުގައި، އިޒްރޭލުގެ ނިންމުންތަކުގައި ގާނޫނީ ހަމައެއް ނެތް ކަމަށް ސަފީރުން ވިދާޅުވި އެވެ. އަދި އިޒްރޭލުގެ ރޭވުންތަކަށް ޔޫރަޕުން އިހުތިޖާޖު ކުރާނެ ކަމަށް ވެސް ދެންނެވި އެވެ.\nމަޝަވަރާތަކުން އެކަށީގެންވާ ކުރިއެރުމެއް ލިބިފައި ނުވާ ކަމަށް ޚަބަރުތައް ބުނެ އެވެ. ޔޫރަޕްގެ ވިސްނުމަކީ އެ އިއްތިހާދުން ވިސްނާ ގޮތް ކަރުދާހަށް ގެނެސް އިޒްރޭލަށް ހުށަހެޅުން ކަމަށް ދެނެތިބީން ބުނެ އެވެ.\nއިޒްރޭލް އިނގިރޭސިވިލާތް އީޔޫ + މެދު އިރުމަތި ވެސްޓް ބޭންކް ގުދުސް


Aailaa Ge Nugabool Gai Kaiveni Kurumun Anhenakah Adhabdheefi - Vaguthu\nއާއިލާގެ ނުގަބޫލްގައި ކައިވެނި ކުރުމުން އަންހެނަކަށް އަދަބު ދީފި\nއާއިލާގެ ނުރުހުމުގައި ކައިވެނިކޮށް ދިރިއުޅެމުންދާ އެތައް ބަޔަކު އެބަތިއްބެވެ. އާއިލާ ނުރުހޭ މީހަކާއި ކައިވެނިކޮށްގެން އުޅޭ މީހުންވެސް އުޅެއެވެ. އާއްމުކޮށް މިގޮތަށް ކުރެވޭ ކައިވެނި ތަކަކީ މާބޮޑަށް ލޯބިވުމުގެ ސަބަބުން އާއިލާ ނުގަބޫލުވި، ނަމަވެސް ދެ މީހުން އެކަކު އަނެކަކަށް އުޅެވެން ފެންނާތީ ކުރާ ކައިވެނި ތަކެވެ.\nމިގޮތަށް ކުރާ ކައިވެނިތަކުގެ ސަބަބުން އާއިލާގެ ގުޅުން ކެނޑިގެން ދާ ފަހަރުވެސް އާދެއެވެ. ނަމަވެސް މި ދެ މަފިރިންނަށް ދިމާވީ އެހެނެއް ނޫނެވެ. އާއިލާ ނުގަބޫލު މީހަކާއި، ކައިވެނި ކުރި އަންހެނެއްގެ ގަޔަށް ބަޑި ޖަހާފައި މި ވަނީ އޭނާގެ ބޭބެއެވެ.\nއިންޑިއާގެ އުއްތަރްޕަރަދޭޝްގައި މި ހާދިސާ ހިނގާފައި ވަނީ، އެ އަންހެން މީހާ މަސައްކަތު ދިއުމަށް މަގުމައްޗަށް ނުކުމެ އުޅެނިކޮށެވެ.\nރިޕޯޓްތައް ބުނާގޮތުގައި، އެ އަންހެން މީހާގެ ގަޔަށް ބަޑިޖަހާފައި ވަނީ، އޭނާގެ ބޭބެއެވެ. އެ އަންހެން މީހާއަށް މިހާރު ހޮސްޕިޓަލްގައި ފަރުވާދެމުން އަންނައިރު، އޭނާގެ ހާލު ވަރަށް ސީރިއަސްކަމަށް ރިޕޯޓްތައް ބުނެއެވެ.\nލޯބީގެ ގޮތުން ގުޅިގެން އުޅުނު މި ދެމަފިރިން ކައިވެނިކޮށްފައި ވަނީ މީގެ ދުވަސްކޮޅެއް ކުރިންނެވެ. އަންހެން މީހާގެ އާއިލާއިން އެކަމާއި ވަނީ ވަރަށް ބޮޑަށް ނުރުހިފައެވެ.\nފުލުހުން ބުނީ، އެ މައްސަލަ ވަރަށް ސީރިއަސް މައްސަލައެއްގެ ގޮތުގައި ބަލަމުން އަންނަ ކަމަށެވެ. އަދި އެ އަންހެން މީހާގެ ބޭބެ ހައްޔަރުކޮށްފައިވާކަމަށްވެސް ފުލުހުން ބުންޏެވެ.


Thailand gai kuramundhaa muzaahara thah huttuvumah emergency iulaankohffi - One Online\nތައިލެންޑުގެ މަގުތަކުގައި ފުލުހުން --\nތައިލެންޑުގައި ކުރަމުން އަންނަ މުޒާހަރާތައް ހުއްޓުވުމަށް އިމަޖެންސީ އިއުލާންކޮށްފި\nތައިލެންޑުގައި ކުރަމުންދާ މުޒާހަރާތައް ހުއްޓުވުމަށް އެގައުމުގެ ސަރުކާރުން އިމަޖެންސީ އިއުލާންކޮށްފިއެވެ.\nތައިލެންޑު ސަރުކާރާ ދެކޮޅަށް އެގައުމުގެ މައި ސިޓީ ބެންކޮކުގެ މަގުތަކުގައި އެގައުމުގެ ކިޔަވާކުދިން އިސްވެ ކުރަމުންގެންދާ މުޒާހަރާތަކުގައި ވަނީ ބޮޑުވަޒީރު އިސްތިއުފާދީ ބާރުތައް ތައި ރަސްގެފާނަށް ދިނުމަށް ގޮވާލައިފައެވެ.\nޓީވީ މެދުވެރިކޮށް އެގައުމުގެ ފުލުހުން ދިން ބަޔާނެއްގައި ބުނީ އަމަން އަމާންކަން ގާއިމްކުރުމަށް ވަގުތުން ވަގުތަށް ފިޔަވަޅުތަކެއް އަޅަން ޖެހިފައިވާ ކަމަށާއި އިމަޖެންސީ އިއުލާންކޮށް ގިނަ މީހުން އެއްވާ އެއްވުން މަނާކޮށްފައިވާ ކަމަށެވެ.\nމިއަދު ހެނދުނުގެ އެއްވުމުގެ ތެރެއިން ފުލުހުން ވަނީ ގިނަ ބަޔަކު ހައްޔަރުވެސް ކޮށްފައެވެ. އޭގެތެރޭގައި އެއްވުމުގައި އިސްކޮށް ތިބި މީހުން ހިމެނޭ ކަމަށް އެގައުމުގެ މީޑިއާއިން މައުލޫމާތު ދެއެވެ. މިއަދު އެކަނިވެސް 20 މީހުން ވަނީ ހައްޔަރު ކޮށްފައެވެ.\nގުޅޭ ޓެގު ތައިލެންޑް މުޒާހަރާ ބެންކޮކް


SunOnline: Mifahun Raajje aiy Fellaini ah ves Coronavirus jehijje\ndate_range އާދިއްތަ 27 ސެޕްޓެމްބަރު 2020\nމިފަހުން ރާއްޖެއައި ފެލައިނީއަށް ވެސް ކޮރޯނާވައިރަސް ޖެހިއްޖެ\nއަހުމަދު ޖައިޝަން 22 Mar 2020, 14:18\nމަރުއޯން ފެލައިނީ -- ފޮޓޯ : ފޯބްސް\nދާދި ފަހުން ރާއްޖޭގައި ޗުއްޓީ ހޭދަކޮށްފައިވާ ކުރީގެ މެންޗެސްޓާ ޔުނައިޓެޑްގެ މިޑްފީލްޑަރު މަރުއޯން ފެލައިނީ ވެސް ކޮރޯނާވައިރަސް، ކޮވިޑް-19 އަށް ޕޮޒިޓިވް ވެއްޖެ އެވެ.\nފުޓުބޯޅަ ކުޅުންތެރިންނާއި ކްލަބުތަކުގައި ހަރަކާތްތެރިވާ ބައެެއް ފަރާތްތަކުން ކޮވިޑް-19 އަށް ޕޮޒިޓިވް ވަމުން ދާ ދުވަސްވަރެއްގައި ފެލައިނީ އެ ވައިރަސް އަށް ޕޮޒިޓިވް ވެފައިވާކަން ހާމަކޮށްފައިވަނީ މިއަދެވެ.\nޗައިނާގެ ސުޕަ ލީގަށް މިހާރު ކުޅޭ ފެލައިނީ ވައިރަސް އަށް ޕޮޒިޓިވްވި ކަން އެނގިފައިވަނީ އޭނާ ޗައިނާގެ އިރުމަތީ ޕްރޮވިންސް އެއް ކަމަށްވާ ޝެންޑޮންގް ވެރި ރަށް ސިނާން އަށް ދިޔުމުންނެވެ. ރޭލުން އޭނާ ސިނާން އަށް ގޮސްފައިވަނީ މިދިޔަ ހުކުރު ދުވަހުގައެވެ.\nވެލާނާ އިންޓަނޭޝަނަލް އެއާޕޯޓު (ވީއައިއޭ) ގައި މަސައްކަތްކުރާ މުވައްޒަފެއް ވަނީ ފެލައިނީއާ އެކު ނަގާފައިވާ ފޮޓޯއެއް މި މަހުގެ 12 ވަނަ ދުވަހު ސޯޝަލް މީޑިއާގައި ޕޯސްޓުކޮށްފައެވެ. އެ ފޮޓޯ ނަގާފައިވަނީ ވެލާނާ އިންޓަނޭޝަނަލް އެއާޕޯޓުގައެވެ.\n"ސުއަރޭޒްގެ ޓްރާންސްފާ ހަޑި ކުރީ އަހަރެންނެއް ނޫން"\nފަހަތުން އަރައި އެއްވަރުކޮށް ޗެލްސީން ޕޮއިންޓެއް ހޯދައިފި\nއައު ސީޒަނާ ދިމާކޮށް ބަކާ ޔޫވީއަށް


Mahibadhoo aai Nilandhoo ge AP Candidate ah MDP thaaeedh kuran ninmaiffi\nމަހިބަދޫ އާއި ނިލަންދޫ ދާއިރާގެ އޭޕީ ކެންޑިޑޭޓަށް އެމްޑީޕީން ތާއީދު ކުރަން ނިންމައިފި\nއަންނަ މަހު ބާއްވާ ރައްޔިތުން މަޖިލީހުގެ އިންތިހާބުގައި މަހިބަދޫ ދާއިރާއަށާއި ނިލަންދޫ ދާއިރާއަށް އަދާލަތު ޕާޓީން ވާދަކުރައްވާ ކެންޑިޑޭޓުންނަށް ސަރުކާރު ކޯލިޝަންގެ މައި ޕާޓީ އެމްޑީޕީން ތާއީދު ކުރަން ނިންމައިފިއެވެ.\nއެކަން ހާމަކޮށް އެމްޑީޕީން ނެރެފައިވާ ބަޔާނެއްގައި ބުނެފައިވަނީ، ސަރުކާރުގެ ވައުދުތައް ފުއްދުމަށްޓަކާ އެޕާޓީން އެކުލަވާލި “އެޖެންޑާ 19” އަށް އަދާލަތު ޕާޓީން ތާއީދު ކުރުމަށް ނިންމާފައިވާތީ އެޕާޓީން މަރުހަބާ ކިޔާ ކަމަށެވެ.\nއެގޮތުން އދ. މަހިބަދޫ ދާއިރާގެ އިތުރުން ނިލަންދޫ ދާއިރާއަށް އަދާލަތު ޕާޓީން ވާދަކުރައްވާ ކެންޑިޑޭޓުންނަށް އެމްޑީޕީން ތާއީދުކޮށް އެ ގޮނޑިތައް ކާމިޔާބުކުރުމަށް އެކުގައި މަސައްކަތްކުރުމަށް ހަމަޖެހިފައިވާ ކަމަށް އެ ބަޔާނުގައި ބުނެފައިވެއެވެ.\nމި ދެ ދާއިރާއަކީ އެމްޑީޕީ އާއި އަދާލަތު ޕާޓީގެ މަޝްވަރާގެ ދަށުން އެމްޑީޕީން ވާދަނުކުރަން ކުރިން ވާހަކަ ދެއްކި ހަ ދާއިރާގެ ތެރޭގައި ހިމެނޭ ދާއިރާ އެކެވެ.\nއަދި އެކަން ރަސްމީކޮށް އެމްޑީޕީން އެކަން އިއުލާންކުރިއިރު، އެމްޑީޕީން މަހިބަދޫ ދާއިރާއަށް ވާދަކުރައްވާ ކެންޑިޑޭޓް އަލީ އަހުމަދުގެ ނަން މިއަދު މިއަދު ވަނީ ނަގައިފައެވެ.\nއެ ދާއިރާއަށް ދެން ވާދަކުރައްވާނީ އަދާލަތުގެ ފަރާތުން ވާދަކުރައްވާ ގާނޫނީ ވަކީލު އަލީ އާޒިމާއި މިހާރު ވެސް މަހިބަދޫ ދާއިރާގެ ޕީޕީއެމްގެ މެންބަރު އަހުމަދު ތޯރިގު (ޓޮމް)ގެ އިތުރުން އަމިއްލަ ދެ ކެންޑިޑޭޓުން ކަމަށްވާ އަހުމަދު ސުނީލް އާއި އަހުމަދު ހުސެއިންއެވެ.


ދިރޭ ތަކެއްޗަށް އޯގާތެރިވުން – DhiSalafiyyah\nދިރޭ ތަކެއްޗަށް އޯގާތެރިވުން\n28/04/2012 ޙަދީޘާއި އޭގެ ޢިލްމުތައް, ޙަދީޘްގެ ތަރުޖަމާއައްޝައިޚް އަޙްމަދު ނާޒިލް މުޙައްމަދު\nއަލްއިމާމް ބުޚާރީ އެކަލޭގެފާނުގެ ޙަދީޘް ފޮތް (ޞަޙީޙުލް ބުޚާރީ) ގައި އަބޫހުރައިރާ ރަޟިޔަﷲ ޢަންހުގެ އަރިހުން ރިވާކުރައްވާފައިވާ ވެއެވެ. ހަމަކަށަވަރުން ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘް ކުރެއްވިއެވެ.\n“މީހަކު ހިނގާފައިދިޔަ މަގުމަތީގައި އޭނާ ވަރަށް ބޮޑަށް ފެންބޮވައިގަނެ ކަރު ހިއްކައި ގަނެއްޖެއެވެ. ދެންފަހެ އޭނާ ވަޅަކަށް ފައިބައި ފެންބޮއި ހަދައިފިއެވެ. އަދި އޭނާ ވަޅުން އެރި ހިނދު ވަރަށްވެސް އަޖައިބު ކުރުވަނިވި މަންޒަރެއް އޭނާއަށް ފެނިގެން ދިޔައެވެ. އެއީ ކަރު ހިއްކައި ގަތުމުގެ ސަބަބުން ދޫނިކުމެފައިވާ ކުއްތާއެއް ބިންމަތީގައި ހުރި ތެތް ކިސަޑުތަކެއް ކަމުންދިޔަ މަންޒަރެވެ. ފަހެ އޭނާގެ އަމިއްލަ ނަފްސަށް ބުންޏެވެ. “ހަމަކަށަވަރުން މިސޮރު މިވަނީ ތިމަންނައަށް ދިމާވި ފަދައިން ދިމާވެފައެވެ. (އެބަހީ ފެންބޮވައިގެންފައެވެ.)”\n(ދެންފަހެ އޭނާ އެވަޅަށް ފައިބައި) އޭނާގެ ޚުއްފު (ޖަނަވާރުގެ ހަމުން ހަދާފައިވާ އިސްޓާކީނު) ފުރެންދެން ފެން އަޅައިފިއެވެ. އަދި އެޚުއްފު އޭނާގެ ތުނބުލައިގެން ވަޅުން އަރައި (ފެން ބޮވައިގެންފައިވާ) އެ ކުއްތާއަށް ފެންދީފިއެވެ. ފަހެ ﷲ ތަޢާލާ (އޭނާގެ އެޢަމަލުގެ މައްޗަށް) އޭނައަށް ޝުކުރުވެރިވެ ވޮޑިގެންފިއެވެ. އަދި އޭނާގެ އެންމެހާ ފާފަތައް އެކަލާނގެ ފުއްސަވައި ދެއްވައިފި ވެސް މެއެވެ.”\nދެންފަހެ ޞަޙާބީ ބޭކަލުން ދަންނަވައިފިއެވެ. “އޭ ﷲގެ ރަސޫލާ އެވެ! ހަމަކަށަވަރުން ޖަނަވާރުންނަށް ހެޔޮކޮށް ހިތުމުގެ ސަބަބުން އަޅުގަނޑުމެންނަށް އަޖުރު (ޘަވާބު) ލިބެނީ ތޯއެވެ؟” އެކަލޭގެފާނު ޙަދީޘް ކުރެއްވިއެވެ. “ދިރޭ ކޮންމެ އެއްޗެއްގެ ފުށުން ތިޔަބައިމީހުންނަށް އަޖުރު ލިބޭ ހުއްޓެވެ.”\nއަދި ހަމަ އެފަދައިން އަލް އިމާމް މުސްލިމް އެކަލޭގެފާނުގެ ޙަދީޘްފޮތުގައި އަބޫ ހުރައިރާ ރަޟިޔަﷲ ޢަންހުގެ އަރިހުން ރިވާ ކުރައްވާފައި ވެއެވެ. ރަސޫލުﷲ ޞައްލައްﷲ ޢަލައިހި ވަސައްލަމް ޙަދީޘް ކުރެއްވިއެވެ.\n“ހަމަކަށަވަރުން ހޫނު ގަދަ ދުވަހެއްގައި، ކުއްތާއެއް ފެންބޮވައިގަނެ ވަޅެއްގެ ވަށައިގެން އެނބުރޭ މަންޒަރު، ވަރަށް ނުބައި ނުލަފާކޮށް އުޅުނު އަންހެނަކަށް ފެނުނެވެ. ފެން ބޮވައި ގަތުމުގެ ސަބަބުން އޭތީގެ ދޫ ވަނީ ނުހަނު ބޮޑަށް ނުކުމެފައިވެސް މެއެވެ. ފަހެ އެ އަންހެނާ އޭނާގެ ޚުއްފަށް ފެން އަޅައިގެން ގެނެސް (ފެން ބޮވައިގެންފައިވާ) އެ ކުއްތާއަށް ފެންދީފިއެވެ. ﷲ ތަޢާލާ (އެ އަންހެނާގެ ޢަމަލު ޤަބޫލު ކުރައްވައި) އޭނާގެ ފާފަތައް ފުއްސަވައި ދެއްވާފިއެވެ.”\nއިސްވެދިޔަ ދެޙަދީޘުން ލިބިގަންނަންވީ ބައެއް ފައިދާ:\n* ދިރޭ ތަކެއްޗަށް އޯގާތެރިކޮށް ހިތުމުގެ މާތްކަމާއި މަތިވެރިކަން އިސްވެދިޔަ ދެޙަދީޘުން ވަރަށް ސާފުކޮށް އެނގިގެން ހިނގައްޖެއެވެ. އެހެނީ އިސްވެދިޔަ ދެ ޙަދީޘުގައިވާ ދެމީހުންގެ ފާފަތައް ފުއްސެވީ، ފެންބޮވައިގެންފައިވާ ކުއްތާއަކަށް ފެން ދިނުމުގެ ސަބަބުން އެދެމީހުންނަށް ﷲ ތަޢާލާގެ ރުއްސެވާ ވޮޑިގަތުން ޙާޞިލްވުމުގެ ނަތީޖާއެއްގެ ގޮތުންނެވެ.\n* ﷲ ތަޢާލާގެ ރަޙްމަތް ވަންތަ ކަމުގެ ބޮޑުކަމާއި އެކަލާނގެ ދީލަތި ވަންތަ ކަމުގެ ތަނަވަސްކަން އެނގި ބަޔާންވެއެވެ. އެހެނީ ޙަދީޘްގައި އައިސްފައިވާ ދެމީހުންގެ ފާފަތައް ﷲ ތަޢާލާ ފުއްސެވީ އެމީހުންކުރި ވަރަށްވެސް ކުޑަކުޑަ ޢަމަލައްގެ ސަބަބުންނެވެ.\n* ކިތަންމެ ކުޑަކުޑަ ހެޔޮ ކަމެއްގައި ވެސް އިޚްލާޞްތެރިކަން އިސްކުރުމުގެ މުހިންމުކަން އިސްވެދިޔަ ދެޙަދީޘުން ދޭހަވެއެވެ. އެހެނީ ޙަދީޘްގައި ނަންގަނެވިފައިވާ ދެމީހުން އެމީހުންގެ އެޢަމަލު (ކުއްތާ އަށް ފެންދިނުން) ކުރީ އޭތީގެ ފަރާތުން އެއްވެސް ފައިދާއެއް ހޯދުމަކަށްވެސް ނޫންމެއެވެ. އަދި ކިއެއްތަ؟ އެކަން އެމީހުން ކުރީ އެކުއްތާގެ ފުރާނަ ސަލާމަތް ކޮށްދިނުމަށްޓަކައި، އިޚްލާޞްތެރި ނިޔަތަކާ އެކުގައެވެ.\n* ތިމާއަށް ކިތަންމެ ގިނަ ކުދިފާފަތަކެއް ކުރެވިފައި ވީކަމުގައި ވީނަމަވެސް ﷲ ތަޢާލާ ރުއްސަވާ ވޮޑިގެންވާ ހެޔޮ ޢަމަލު ކުރާ ކަމުގައި ވަނީނަމަ ﷲ ގެ ތަނަވަސް ރަޙްމަތުން އެފާފަތައް ފުއްސަވާފާނެކަން މިދެޙަދީޘުން އެނގެއެވެ. އިންސާނުންނަކީ ކުއްފާފަތައް ކުރެވޭ ބައެއް ކަމުގައި ކުރާ ހެޔޮ ޢަމަލުތަކަކީ ﷲ ތަޢާލާގެ ޙަޟްރަތުގައި ޤަބޫލުވެވިގެންވީ، އެކަލާނގެ ރުއްސަވާ ގޮތަށް ކުރެވޭ ޢަމަލެއް ކަމުގައި ހެދުމަށް ގަދައަޅައި މަސައްކަތް ކުރަން ވާނެއެވެ.\n* ދިރޭތަކެއްޗަށް އޯގާތެރި ވުމަކީ އަޅުގަނޑުމެންގެ މައްޗަށްވާ ވާޖިބެއްކަން މި ދެޙަދީޘުން އޮޅުމެއްނެތި އެނގެއެވެ. ދިރޭތަކެއްޗާމެދު އޯގާތެރިކޮށް ހިތުމަށް އިސްލާމްދީން މިފަދަ މިންވަރަކަށް ބާރު އަޅާއިރު އަޅުގަނޑުމެންގެ ތެރެއިން މުސްކުޅިންނަށާއި ގާތްތިމާގެ މީހުންނަށާއި ރައްޓެހި ރަޙްމަތްތެރިންނަށާއި އަވަށްޓެރިންނަށް އޯގާތެރިކޮށް ހިތުމުގެ ވާޖިބުކަން ވަރަށް ރަނގަޅަށް މި ދެޙަދީޘުން ދޭހަކޮށްދެއެވެ.


Ekasheegen nuvaa varah dharani boduvaan feshee 2016 gai: Report | Mihaaru\nފިނޭންސް މިނިސްޓްރީ ބިލްޑިން: މިހާތަނަށް ޕީއެސްއައިޕީއަށް 573.2 މިލިއަން ރުފިޔާ ވަނީ ހޭދަކޮށްފައި-- ފޮޓޯ: މިހާރު\nއެކަށީގެންނުވާ ވަރަށް ދަރަނި ބޮޑުވާންފެށީ 2016 ގައި: އޮޑިޓް ރިޕޯޓް\n12 އޮކްޓޯބަރ 2020 - 13:30 12 comments\nރާއްޖޭގެ ދަރަނި ޖީޑީޕީއާ އަޅާބަލާއިރު އެކަށީގެން ނުވާ ވަރަށް ބޮޑުވާން ފެށީ 2015ގެ ފަހުން ކަމަށާއި 2018 ވަނަ އަހަރު ނިމުނު އިރު ދަރަނި ހުރީ ޖީޑީޕީއާ އަޅާބަލާއިރު 71 ޕަސެންޓްގައި ކަމަށް ރައްޔިތުންގެ މަޖިލީހަށް މިއަދު ފޮނުވި އޮޑިޓް ރިޕޯޓެއްގައި ބުނެފި އެވެ.\nރައްޔިތުންގެ މަޖިލީހުން އެދިގެން އޮޑިޓް އޮފީހުން ހެދި ދަރަނީގެ އޮޑިޓް ރިޕޯޓް މަޖިލީހަށް މިއަދު ފޮނުވުމަށް ފަހު އާއްމުކޮށްފައިވާ ރިޕޯޓްގައި ބުނެފައިވާ ގޮތުގައި ދައުލަތުން ގެރެންޓީ ދީގެން ނަގާ ލޯނުތައް ވެސް ހިމެނޭ ގޮތުން ދައުލަތުގެ ދަރަނި ހުންނަން ޖެހޭނީ ޖިޑީޕީއާ އަޅާބަލާއިރު 60 ޕަސެންޓަށް ވުރެ ދަށުގަ އެވެ. އަދި އެ ނިސްބަތް 2014 ވަނަ އަހަރު ހުރީ 57 ޕަސެންޓްގައި ކަމަށާއި ނަމަވެސް 2018 ވަނަ އަހަރުގެ ނިޔަލަށް އެ ނިސްބަތް 71 ޕަސެންޓަށް އަރާފައިވާ ކަމަށް ވެސް އެރިޕޯޓުން އެނގެ އެވެ.\nރިޕޯޓްގައިވާ ގޮތުން، 2015 ވަނަ އަހަރު ރާއްޖޭގެ ދަރަނި ހުރީ ޖީޑީޕީއާ އަޅާބަލާއިރު 56 ޕަސެންޓްގަ އެވެ. އެކަމަކު ޖެހިގެން އައި އަހަރު 64 ޕަސެންޓަށް އެރި އެވެ. އެއަށް ފަހު 63 ޕަސެންޓަށް ދަށްވުމަށް ފަހު 2018 ވަނަ އަހަރު ދަރަނީގެ ނިސްބަތް ހުރީ ޖީޑީޕީއާ އަޅާ ބަލާއިރު 71 ޕަސެންޓްގަ އެވެ.\nރާއްޖޭގެ ދަރަނި އެގޮތަށް މެނޭޖް ނުކުރެވި ދިޔަ މައިގަނޑު ސަަބަބެއް ކަމަށް އޮޑިޓް ރިޕޯޓްގައި ބުނެފައި ވަނީ ބަޖެޓް ޑެފިސިޓް އެކަށީގެންވާ ގޮތެއްގައި ހިފެހެއްޓިފައި ނުވުމެވެ. އެގޮތުން މިދިޔަ ގިނަ އަހަރުތަކުގައި ބަޖެޓް ޑެފިސިޓްވި މިންވަރު ވަނީ މަޖިލީހުން އެޕްރޫވްކުރިވަރަށް ވުރެ ބޮޑުވެފަ އެވެ. މިދިޔަ ފަސް އަހަރު ދުވަހުގެ ތެރޭގައި ބަޖެޓް ޑެފިސިޓްވާނެ ކަމަށް ލަފާކުރި ވަރަށް ވުރެ ޑެފިސިޓް ބޮޑުނުވެ އޮތީ އެންމެ އަހަރަކު އެވެ. އެއީ 2014 ވަނަ އަހަރު އެވެ. އެ އަހަރު ބަޖެޓް ޑެފިސިޓްވާނެ ކަަމަށް ލަފާކޮށްފައި އޮތީ 1.29 ބިލިއަން ރުފިޔާއިންނެވެ. އެކަމަކު ޑެފިސިޓްވީ 1.25 ބިލިއަނުންނެވެ. ޖެހިގެން އައި 2015 ވަނަ އަހަރު ލަފާކުރިވަރަށް ވުރެ ދެތިން ބިލިއަން އިތުރަށް ބަޖެޓް ޑެފިސިޓްވި އެވެ. އެއަހަރު ބަޖެޓް ޑެފިސިޓްވާނެ ކަމަށް ލަފާކުރީ 1.5 ބިލިއަން ރުފިޔާއިންނެވެ. އެކަމަކު 4.1 ބިލިޔަން ރުފިޔާއިން އެ އަހަރު ޑެފިސިޓްވި އެވެ. އަދި 2016 ވަނަ އަހަރު ޑެފިސިޓްވާނީ 3.1 ބިލިއަނުން ކަމަށް އަންދާޒާކުރި ނަމަވެސް 6.7 ބިލިއަނުން ބަޖެޓް ޑެފިސިޓްވި އެވެ.\nދައުލަތުގެ ބަޖެޓް 2017 ވަނަ އަހަރަށް ހެދީ ގާތްގަނޑަކަށް އަރަނި ބަޖެޓަކަށް އަމާޒު ހިފައިގެންނެވެ. އެ އަހަރު ޑެފިސިޓްވާނެ ކަމަށް ލަފާކުރީ އެންމެ 304 މިލިއަން ރުފިޔާ އިންނެވެ. އެކަމަކު އެ އަހަރު ވެސް 2.2 ބިލިއަނުން ބަޖެޓް ޑެފިސިޓްވި ކަމަށް އޮޑިޓް ރިޕޯޓުން ދައްކަ އެވެ.\nބަޖެޓް ޑެފިސިޓް ވަކިވަރެއްގައި ހިފަހަައްޓަން ޖެހޭ\nޖީޑީޕީއާ އަޅާބަލާއިރު އެކަށީގެން ނުވާ ވަރަށް ރާއްޖޭގެ ދަރަނި ބޮޑުވާ މައްސަލަ ހައްލުކުރަން އެޅިދާނެ ކަމަށް ފެންނަ މައިގަނޑު ތިން ފިޔަވަޅެއް އޮޑިޓާ ޖެނެރަލްގެ ރިޕޯޓްގައި ހިމަނުއްވާފަައިވެ އެވެ. އެގޮތުން ކުރަން ލަފާދީފައިވާ ފުރަތަމަ ކަމަކީ ފިސްކަލް ޕޮލިސީއާ އެއްގޮތަށް ބަޖެޓް ރެވެނިއު ބިލްތައް ހަދައި އިމްޕްލިމެންޓް ކުރެވޭނެ ގޮތްތައް ކުރިން ހަމަޖައްސާފައި ނުވާ ގޮތްގޮތުން ފައިސާ ނުހޯދުމެވެ. އަދި ޕަބްލިކް ސެކްޓާ އިންވެސްޓްމެންޓް ޕްރޮގްރާމްގެ ތެރެއިން ހިންގަން ކަނޑައަޅާފައިވާ މަޝްރޫއުތަކަށް، ފައިސާ ހޯދަން ހަމަޖެއްސި ގޮތްތަކުގެ ތެރެއިން ފައިސާ ނުލިބެނީ އެފަދަ މަޝްރޫއުތައް ނުފަށަން ވެސް ލަފާދީފައިވެ އެވެ.\nބަޖެޓްގައި ވަކި ކަމަކަށް ކަނޑައަޅާފައިވާ ފައިސާ އެހެން ކަމަކަށް ގެންދިއުމުގައި އަމަލުކުރާނެ ގާނޫނުތައް ހަދައި އެކަން ރަނގަޅަށް ރެގިއުލޭޓް ކުރުމަކީ ވެސް ޑެފިސިޓް ވަކިވަރެއްގައި ހިފެހެއްޓުމަށް ރިޕޯޓްގައި ދީފައިވާ ލަފައެކެވެ. ފަހު ކަމެއްގެ ގޮތުން ދީފައިވާ ލަފަޔަކީ ބޮރޯވިން ޕްލޭން ހަދައިގެން ކޭޝްފްލޯ މެނޭޖްކުރުމާއި ކޮންމެ އަހަރެއްގެ ވެސް ޑިސެމްބަރު 31 ގެ ފަހުން ހަދާ އެއްވެސް ޓްރާންސެކްޝަރެއް އެ އަަހަަރަށް ރެކޯޑް ނުކުރުމެވެ.\nއިތުރު ލިޔުންތައް އޮޑިޓާ ޖެނެރަލް އޮފީސް ޖީޑީޕީ ސަރުކާރު ލޯނު ހަސަން ޒިޔަތު، އޮޑިޓަ ޖެނެރަލް\n3 އަހަރުން 19 ބިލިއަން ރުފިޔާ ދައްކަންޖެހޭ: ޒިޔަތު


މާބަނޑު ދުވަސްވަރު މިވަރަށް ފެން ބޮވޭތަ؟ – Haftha\nTue, 20 October, 2020, 3:12 am\nމާބަނޑު ދުވަސްވަރު މިވަރަށް ފެން ބޮވޭތަ؟\nފެނަކީ ހަށިގަނޑަށް ވަރަށް މުހިއްމު ބޭނުންތެރި އެއްޗެކެވެ. ހާއްސަކޮށް މާބަނޑު ދުވަސްވަރުގައެވެ. މައިމީހާ ކާ ކާނާ ދަރިފުޅަށް ރަހިމުންލާފައި ގެންގޮސްދެނީ ފެނުގެ އެހީގަ އެވެ. ގިނައިން ފެންބުއިމުން ކުޑަކަމުދާ ނިޒާމަށް ޖެހޭ ބަލިތައް މަދުވެގެންދެ އެވެ. އެއީ ކުޑަކަމުދާ އެއްޗެތި ގިނަވުމުން މިނިޒާމަށް ވަންނަ ބެކުޓީރާ ފަދަ ތަކެތި ދޮވެލާތީ އެވެ. އަދި ފެން ބުއިމަކީ ބަނޑުހިކުން ވެސް ކުޑަކުރާ ކަމެކެވެ.\nމި ސަބަބުތަކަށްޓަކައި މާބަނޑު ދުވަސްވަރު ފެންބޯވަރު ގިނަ ކުރަން ޖެހެ އެވެ. މާބަނޑު އަންހެނަކު ދުވާލަކު 1.5-2 ލިޓަރުގެ ފެން ބޯން ޖެހޭނެ އެވެ. އަދި އާދައިގެ މަސައްކަތެއް ކުރާނަމަ މަސައްކަތެއް ކުރާ ކޮންމެ ގަޑިއަކު 250 މިލިލީޓަރުގެ ފެން އިތުރަށް ބޯން ޖެހޭނެ އެވެ. ފެނުގެ ބަދަލުގައި ޖޫސް ކިރުފަދަ ބުއިމެއް ވެސް ބޭނުން ކުރެވިދާނެ އެވެ. ނަމަވެސް ކޮފީ، ސައި އަދި ކޯލާ ފެންބޯ މިންވަރުގެ ތެރޭގައި ހިމަނައިގެން ނުވާނެ އެވެ. އެއީ މިއީ ދިޔާ އެއްޗެތި ކަމުގައި ވީނަމަވެސް އެއިން ހަށިގަނޑަށް ނަގާ ފެން މަދުކުރާ ކުޑަކަމުދާ އެއްޗެތި އިތުރު ކުރާ ބާވަތްތަކެކެވެ. ވުމާއެކު ހަށިގަނޑުން ފެން މަދުވުމަކީ ވެސް މިބާވަތްތައް ބޭނުން ކުރާނަމަ ވެދާނެ ކަމެކެވެ.\nފެންބޯހިތް ނުވާނަމަ ޖޫސް ނުވަތަ ކިރު ބުއިމަކީ ރަނގަޅުކަމެކެވެ. އަދި ދުވާލަކު ބޮވޭ ފެނުގެ މިންވަރު ނޭނގޭނަމަ ދޮޅުލިޓަރުގެ ނުވަތަ ދެލިޓަރުގެ ފުޅިއަކަށް ފެން އެޅުމަށްފަހު އެވަރުގެ ފުޅިއެއްގެ ފެން ދުވާލަކު ބޮވޭތޯ ބަލާށެވެ. ފެންބޯއިރު އެއްފަހަރާ ގިނައިން ފެން ބުއިމުގެ ބަދަލުގައި އެކިފަހަރު މަތިން މަދުމަދުން ފެން ބޯށެވެ. އެއްފަހަރާ ގިނައިން ފެންބުއިމަކީ ރަނގަޅު ކަމެއް ނޫނެވެ.\nމައުލޫމާތު: ޑރ. މުހައްމަދު ފައިސަލް


Sonakshi ge Twitter Account bandhukoffi | Fenvaru Online\nސޮނާކްޝީގެ ޓްވިޓާ އެކައުންޓް ބަންދުކޮށްފި\n10:00 - 22 ޖޫން 2020 -0ކޮމެންޓް\nބޮލީވުޑްގެ މަޝްހޫރު ބަތަލާ ސޮނާކްޝީ ސިންހާ އޭނަގެ ޓްވިޓާރ އެކައުންޓް މިދިޔަ ހޮނިހިރުދުވަހު ވަނީ ބަންދުކޮށްފައެވެ.\nޓްވިޓާ އެކައުންޓް ބަންދު ކުރުމަށްފަހު ސޮނާކްޝީ ވަނީ އިންސްޓާގްރާމް މެދުވެރިކޮށް އޭނަގެ ފޭނުންނަށް މެސެޖެއް ކޮށްފައެވެ.\nމިމެސެޖުގައި ސޮނާކްޝީ ބުނެފައިވަނީ ސޮނާކްޝީ ބަލިކުރެވުނީއޭ ހިތާ ބަޔަކު އުފަލުގައި ތިބިކަމަށާއި އެއީ ކުށްހީއެއް ކަމަށެވެ. އެމީހުން ކުރާ ނެގެޓިވް އެއްވެސް ކޮމެންޓަކުން އޭނައަށް އެއްވެސް އަސަރެއް ނުކުރާނެކަމަށް ބުނެފައިވެއެވެ. ނެގެޓިވް ކޮމެންޓުކޮށް ސޮނާކްޝީއަށް ފުރައްސާރަކުރާ މަގު ބަންދުކުރީކަމުގައެވެ. ދެން އެމީހުންގެ ބަދުބަސްތަކާއި މަލާމާތުގެ ބަސްތައް ސޮނާކްޝީއާ ހަމަޔަށް ނާންނާނެ ކަމަށް ވަނީ ބުނެފައެވެ.\nސޮނާކްޝީއަށް ޓްވިޓާގައި މަލާމާތާ ފުރައްސާރަ ކުރާ މަދު ބަޔަކާހެދި ސޮނާކްޝީ މިވަނީ އޭނަގެ ހަގީގީ ފޭނުންނާވެސް ދުރަށް ގޮސްފައެވެ. އެފޭނުންނަށްވެސް ސޮނާކްޝީ ވަނީ މެސެޖެއް ދީފައެވެ. އެމެސެޖުގައި ބުނެފައިވަނީ އޭނަ ދެކެ ލޯބިވާ ފޭނުންގެ ސަބަބުން އޭނައަށް މިފަދަ ހިތްވަރެއް ލިބިގެންދިޔަ ކަމަށާއި އަބަދުވެސް އޭނައަށް ސަޕޯޓްކޮށް އޭނައާއެކީ ވުމަށް ބުނެފައިވެއެވެ. ދާ ކޮންމެތާކަށް ލޯބި ފަތުރަމުން ދިއުމަށާއި ލޯތްބަކީ ހުރިހާ ސުވާލެއްގެ ޖަވާބު ކަމަށް ސޮނާކްޝީ ވަނީ ބުނެފައެވެ.\nސޮނާކްޝީގެ މެސެޖަށް ރިޕްލައިކުރަމުން ފޭނަކު ބުނެފައިވަނީ ތިދެއްކި ހިތްވަރަށް ފަޚުރުވެރިވާ ކަމަށާއި ދިރިއުޅުމުގައި ދިމާވާ ކުރިމަތިލުންތަކުން އަރައިގަންނަން ތިދެއްކީ ނަމޫނާއެއް ކަމަށް އަދި އަބަދުވެސް ސޮނާކްޝީއާއެކު ވާނެކަމަށް އިންސްޓާ ޕޯސްޓުގައި ބުނެފައިވެއެވެ. މިގޮތަށް އޭނަގެ ފޭނުން މެސެޖްކުރުމާއި ގުޅިގެން ސޮނާކްޝީގެ ހިތް އުފަލުން ފުރިގެން ބަންޑުންވިކަމަށް ރިޕޯޓްތަކުގައި ބުނެފައިވެއެވެ.\nސޮނާކްޝީ އެޅި މިފިޔަވަޅަށް ތާއިދުކޮށް އިންޑިޔާ ސަރުކާރުން ވަނީ ސޮނާކްޝީއަށް އެވޯޑެއް ދީފައެވެ. މިކަމާ ގުޅިގެންވެސް މީހުންދަނީ ފާޑުކިޔަމުންނެވެ.\nYaha logo ko Bollywood me ek chance mushkil se milta hai aur @sonakshisinha jaise Nepo ke baby gobar jaisi performance dene ke baad bhi bar bar logo par thop diye jaate hain Kaash @ShatruganSinha apni beti ko @Twitter ki tarah film industry bhi chhodne ko keh dete#sonakshisinha\n— Subodh Pandey (@SubodhSunny) June 20, 2020\nމީޑިޔާ ރިޕޯޓްތައް ބުނާގޮތުގައި ސުޝާންތުގެ މަރާއި ގުޅިގެން މީހުންކުރާ ނެގެޓިވް ޓްވީޓްތަކުން ސަލާމަތްވުމަށް ސޮނާކްޝީ ވަނީ މިފަދަ ބޮޑު ފިޔަވަޅެއް އަޅާފައެވެ. ޓްވިޓާގައި 16 މިލިއަން މީހުންވަނީ ސޮނާކްޝީ ފޮލޯކޮށްފައެވެ. މިހާބައިވަރު ފޮލޯވަރުންނާއި އޭނަގެ ފޭނުންނާ މިގޮތަށް ދުރަށް ދިއުމަކީ އޭނައަށް ފަސޭހަކަމެއް ނޫންކަމަށް ސޮނާކްޝީ ބުނެފައިވެއެވެ.\nޓްވިޓަރ އެކައުންޓް ބަންދުކުރިފަހުން އެއްވެސް ފޮލޯވާއަކު ސޮނާކްޝީ މަތިން ހަދާންވެގެން ޓްވީޓެއް ކޮށްފައިނުވާތީ، އިއްޔެ ހެދުނުން ފެށިގެން ސޮނާކްޝީ ކާއެއްޗެއް ނުކައި އެކަމާ ދެރަވެގެން ރޮއިހަދާކަމަށް ސޮނާކްޝީގެ ބައްޕަ އަދި ކުރީގެ މަޝްހޫރު ފިލްމީތަރިއެއް ކަމަށްވާ ސަތަރުގަން ސިންހާ ވަނީ ބުނެފައެވެ.


މިޔަންމާގެ މުސްލިމް އާބާދީ ނައްތާލުމަށް ކުރެވެމުންދާ މަސައްކަތް – ޙެޔޮބަސް\nމިޔަންމާގެ މުސްލިމް އާބާދީ ނައްތާލުމަށް ކުރެވެމުންދާ މަސައްކަތް\nPosted byހުސައިން ނިޔާޒު / ޅޮހި\t Jul 22, 2012 Apr 23, 2014 Leaveacomment on މިޔަންމާގެ މުސްލިމް އާބާދީ ނައްތާލުމަށް ކުރެވެމުންދާ މަސައްކަތް\nލިއުނީ : ފާތުން\nމިޔަންމާގެ މުސްލިމުންނާ ދެކޮޅަށް ހިންގަމުންގެންދާ ގަތުލު އާންމު ތަކާމެދު މުސްލިމް ދުނިޔޭގައި ވަރަށް ބޮޑަށް ކަންބޮޑުވުން އުފެދެމުންދާ މިދަޑިވަޅާ ދިމާކޮށް މިކަމާބެހޭ ކޮންމެވެސް ވަރެއްގެ މައުލޫމާތު ކޮޅެއް ހިއްސާކޮށްލުމަށް މަސައްކަތް ކޮށްލާނަމެވެ .\nމިޔަންމާގެމުސްލިމުންގެތެރެއިން “ރޮހިންގޔާމުސްލިމުން”ނޭކިޔާ ނަސްލަށް ނިސްބަތްވާމީހުން އެއްކޮން ނައްތާލުމަށް ސަރުކާރުން ގަސްތުގައި މަސައްކަތް ކުރަމުންދާ ކަމަށް ހެކިލިބޭ އެތައް ހާދިސާތަކެއް ފަހުގެ ތާރީޚެއްގައި މިޔަންމާގައި އަންނަނީ ހިގަމުންނެވެ . އަދި އެގައުމުގެ ރައިސް ވަނީ ރޮހިންގޔާ މުސްލިމުން އެގައުމުން ބޭރުކުރުމުގެ އަމުރެއްވެސް ނެރުއްވާފައި ކަމަށް ވެއެވެ . މިގޮތުން ރޮހިންގޔާ މުސްލިމުން ގައުމުން ބޭރުކޮށް އދން ހިންގާ ރެފިއުޖީ ކޭމްޕް ތަކަށް ފޮނުވާލުމަށް ރައީސް އަންގަވާފައިވާކަމަށް ބަޔެއް ރިޕޯޓްތައް ބުނެއެވެ .\nމިޔަންމާގެ ސިޔާސީ ކަންކަން ދިރާސާ ކުރާ އިސްފަރާތަކުން ސިފަކުރާގޮތުގައި ސަރުކާރުގެ މި ނިންމުމަކީ ހަގީގަތުގައިވެސް އެތުނިކް ކްލެންސިންގ ނުވަތަ ވަކި ނަސްލެއް އެއްކޮން ނައްތާލުމަށް ކުރާ މަސައްކަތެއް ކަމަށް ސިފަކޮށްފައިވޭ. އަދި ނޯބެލް ސުލްހައިގެ އިނާމް ލިބިވަޑައިގެންފައިވާ ، މިޔަންމާގެ ޑިމޮކްރަސީ ލީޑަރ އައުންސަންގ ސޫޗީ ވެސް މިކަމާބެހޭ ގޮތުން ހަނު ހުންނަވާ ކަމަށް އޭނަވަނީ ތުހުމަތު ކުރައްވަފައެވެ . އަދި މިފަދަ މުހިންމު މަސްއަލަ އެއްގައި ހަނު ހުންނެވުމަކީ ޖަރީމާއެއް ކަމަށްވެސް އޭނާ ސިފަ ކުރައްވާފައިވެއެވެ .\nމިދިޔަމަހު ޖެނީވާގައި އޮތް ނޫސްވެރިންގެ ބައްދަލް ވުމެއްގައި ވާހަކަފުޅު ދައްކަވަމުން އައުންގ ސަންގ ސޫޗީ ވަނީ ރޮހިންގޔާ މުސްލިމުންނަކީ މިޔަންމާގެ ރައްޔިތުންކަން ނުވަތަ ނޫންކަން އޭނާޔަށް އެގިވަޑައިނުގަންނަވާ ކަމަށްވެސް ވިދާޅުވެފައެވެ.\nމިޔަންމާގައި މިލިއަނަކާ ގާތްކުރާ އަދަދަކަށް ރޮހިންގޔާ މުސްލިމުން ތިބި އިރު ސަރުކާރުން ވަނީ އެއީ ތިބި ބަޔެއް ކަމަށް ބަލައިގަތުމަށް ވެސް އިންކާރު ކޮށްފައި ކަމަށްވެއެވެ . އދން ވެސް ސިފަ ކުރާ ގޮތުގައި ، ދުނިޔޭގައި އެބަޔަކާ ދެކޮޅަށް އެންމެ ގިނައިން ދައުވާ ކުރެވޭ އެއް ނަސްލަކީ މިޔަންމާގެ ރޮހިންގޔާ މުސްލިމުންނެވެ .\nރޮހިންގޔާ މުސްލިމުން މިޔަންމާގައި ދިރި އުޅެމުން އަންނަތާ އެތައް ޖީލު ތަކެއް ވެފައިވީ ނަމަވެސް މިޔަންމާގެ ވެރިކަމުގެ ބާރުތަކުން ބުނަނީ ރޮހިންގޔާ މުސްލިމުންނަކީ އެގައުމުގެ ގަދީމީ ވަޒަންވެރިން ނޫންކަމަށާ އެއީ ޢައިރު ގާނޫނީ ގޮތުން އެގައުމަށް ހިޖްރަ ކޮށްގެން ތިބި ބަޔެއް ކަމުގައެވެ .\nމިޔަންމާގެ ރޮހިންގޔާ މުސްލިމުންގެ މަސްއަލައިގައި އެމެރިކާއިންވެސް ހަނު އޮންނަކަމަށް ، މިކަމާ ދެކޮޅަށް އަޑުއުފުލާ ފަރާތްތަކުން ބުނަމުން ގެންދެއެވެ . މިގޮތުން އެމެރިކާއިން މިޔަންމާއާ ދެކޮޅަށްއަލާފައިވާ ދަތިކުރުމުގެ ފިޔަވަޅުތައް މިމަސްއަލަޔަށް ހައްލެއް އަންނަންދެން ދަމަހައްޓަން ޖެހޭނެ ކަމަށް އެފަރާތްތަކުން ބުނެއެވެ .\nމިޔަންމާގެ މިހާރުގެ ސަރުކާރުގައި އިސް މެމްބަރުންގެ ގޮތުގައި އަސްކަރީ އޮފިޝަލުން ތިއްބަވާ އިރު މިފަރާތްތަކުން އިންސާނީ ހައްގުތަކަށް ހުރުމަތްތެރިކޮން ނުހިތާ ކަމުގެ ތުހުމަތު ވަރަށް ބޮޑަށް ކުރެވެމުންދެއެވެ .\nމިޔަންމާގެ ރޮހިންޔާ މުސްލިމުންނާ ދެކޮޅަށް އެންމެ ފަހުން ދީފައިވާ ރަހުމުކުޑަ ހަމަލާތަކަށް ބަލާއިރު ، ބަންގްލާދޭޝްއާ އިންވެގެން އޮންނަ ސަރަހައްދެއްގައި ޖޫންމަހުގެ ތިންވަނަ ދުވަހު މުސްލިމުން ދަތުރުކުރި ބަހަކަށް ބުޑިސްޓުން ދިން ހަމަލާއެއްގައި ފަނަރަ މީހުން އެއްފަހަރާ މަރުވެފައިވެއެވެ .\nމިޔަންމާގައި އެތުނިކް މުސްލިމުންނާ ދެކޮޅަށް ސަރުކާރުން ، އަބަދު އަބަދު އަޅަމުންގެންދާ އިންތިހާ ދަރަޖައިގެ ދަތިކުރުމުގެ ފިޔަވަޅު ތަކުގެ ސަބަބުން ގައުމު ދޫކޮށް ދިއުމަށްވެސް ފާއިތުވި ދެއަހަރެއްހާ ދުވަހުގެ ތެރޭ އެތައް ހާސް މީހުން މަސައްކަތް ކޮށްފައިވެއެވެ.\n( ބޭރުގެ ބަޔެއް ނޫސް ރިޕޯޓްތަކުގެ މައްޗަށް ބިނާކޮށް އެކުލަވާލާފައިވާ ލިޔުމެއް . )\nމިޔަންމާގައި ރަހުމު ކުޑަކޮން މަރާލެވިފައިވާކަމަށް ބުނާ ބަޔެއް މުސްލިމުންގެ ހަށިތަކެއް .\nPosted byހުސައިން ނިޔާޒު / ޅޮހި Jul 22, 2012 Apr 23, 2014 Posted inއާންމު ލިޔުންTags: އާންމުލިޔުން, ދީން, ތާރީޙު


SunOnline: ނިއުމާ އޮލިމްޕަހުން ނެރެ ދަރުބާރު ގެއަށް ގެންދަނީ!\nނިއުމާ އޮލިމްޕަހުން ނެރެ ދަރުބާރު ގެއަށް ގެންދަނީ!\nއާމިނަތު ނިޔާޒާ 06 Dec 2010, 04:21\nމަޝްހޫރު ވާހަކަ ލިޔުންތެރިޔާ ބިންމާ އިބްރާހިމް ވަހީދުގެ ވާހަކަ އެއްގެ މައްޗަށް ބިނާކޮށް މުހައްމަދު އަބުދުﷲ( މުހައްމާ) ޕްރޮޑިއުސްކޮށް ނިއުމާ މުހައްމަދު ޑައިރެކްޓް ކޮށްފައިވާ "ނިއުމާ"ގެ ހައުސް ފުލް ޝޯ ތަކެއް އޮލިމްޕަހުގައި ދެއްކުމަށް ފަހު ނިއުމާގެ ފަހު ޝޯ މިމަހުގެ 12 ވަނަ ދުވަހު ދަރުބާރު ގޭގައި އަޅުވުމުގެ މަސައްކަތް ފަށައިފި އެވެ.\nއެތީނާގައި އެޅުވުމުގެ ބަދަލުގައި ގިނަ ބައެއްގެ އެދުމުގެ މަތީން ނިއުމާގެ ވަދާއީ ޝޯ ދަރުބާރުގޭގައި އަޅުވާ އިރު އެ ޝޯގެ ޓިކެޓެއްގެ އަގަކީ 100 ރުފިޔާ އެވެ. އަދި އެ ރޭ އަޅުވާ ޝޯ ބަލަން ގައުމުގެ އެންމެ އިސްވެރިޔާއިން ފެށިގެން އެންމެ އާދައިގެ މީހާ ވެސް ވަދެލުމަކީ ވަރަށް ބޮޑު އެދުމެއް ކަމުގައި މުހަންމާ ބުންޏެވެ.\n"ގާނޫނީ ދާއިރާގައި މަސައްކަތް ކުރައްވާ ބޭފުޅުންނާއި ތަހުގީގީ މަރުހަލާގައި މަސައްކަތް ކުރައްވާ ބޭފުޅުނާއި އަދި ރާއްޖޭގެ އެންމެ މަތީ ވެރި މީހާއިން ފެށިގެން އެންމެ އާދައިގެ ރައްޔިތު މީހާ، އެބޭފުޅުން މި ޝޯ އަށް ވަޑައިގަތްދެއްވުމަކީ އަޅުގަނޑުމެންގެ ހަމަ ވަރަށް ބޮޑު އެދުމެއް،" މުހަންމާ ބުންޏެވެ.\nހަ ލައްކަ ރުފިޔާ ޚަރަދު ކޮށްގެން ހަދާފައިވާ މި ފިލްމް އަންނަނީ މިހާރު ރާއްޖޭގެ ރަށްރަށުގެ އިތުރުން ރިސޯޓު ތަކުގައި ވެސް ދައްކަމުންނެވެ. މިއީ ދިވެހި ފިލްމެއް މި ގޮތަށް ރިސޯޓެއްގައި ދައްކާ ފުރަތަމަ ފަހަރެވެ.\nމުހަންމާ ބުނީ އަމާޒަކީ ކިތަންމެ އާބާދީ ކުޑަ ރަށެއް ނަމަވެސް ގެއްލުމެއް ނުވާނަމަ ފިލްމް އެޅުވުން ކަމުގައެވެ. އަދި އެކަން ކުރާނެ ކަމަށް ވެސް މުހަންމާ ބުންޏެވެ. ނިއުމާގެ ހުރިހާ ޝޯ އެއް މިމަހުގެ ނިޔަލަށް ހުރިހާ ރަށެއްގައި އަޅުވާ ނިމޭނެ ކަމަށް މުހަންމާ ބުންޏެވެ.\nމިހާތަނަށް ދިވެހި ފިލަމަކަށް ލިބުނު އެންމެ ބޮޑު ކާމިޔާބީ އެއް ނިއުމާ އަށް ލިބުނު ކަމަށް ޕްރޮޑިއުސަރު ބުންޏެވެ. އެގޮތުން މިހާތަނަށް ބައިލައްކަ މީހުން އެ ފިލްމް ބަލާފައިވާ ކަމަށް ވެސް ބުންޏެވެ.\nނިއުމާ އޮލިމްޕަހުން ނެރުނުއިރު 32 ޝޯ ވަނީ އޮލިމްޕަހުގައި ދައްކާފަ އެވެ.\nމުހަންމާ ބުނީ ނިއުމާގެ ފަހު ޝޯ ދަރުބާރު ގޭގައި ބާއްވާނީ ވެސް ވަރަށް ކުލަގަދަކޮށް ކަމަށެވެ. އެގޮތުން އެއްގަޑިއިރު އިތުރު ހަރަކާތްތަކެއް ފެނިގެންދާނެ ކަމަށާއި އެ ޝޯގެ ތެރޭގައި ލައިވް މިއުޒިކްގެ އިތުރުން މަޝްހޫރު އެތަށް ފަންނާނުންގެ ހުނަރުތައް ފެނިގެންދާނެ ކަމަށެވެ.\nބ.ގޮއިދޫގައި ޝޫޓް ކޮށްފައިވާ ނިއުމާގެ ފިލްމުގެ ލީޑް ރޯލު ކުޅެފައިވަނީ ވެސް ނިއުމާ އެވެ. ބައްޕަ އެއްގެ ފަރާތުން އަންހެން ދަރިއަކަށް ލިބެމުންދާ ޖިންސީ ގޯނާ ތަކެއްގެ މައްޗަށް ތައްޔާރުކޮށްފައިވާ މި ފިލްމަކީ ކޮންމެ މީހަކު ވެސް ބަލާލުން މުހިންމު ފިލްމެއް ކަމަށް މުހަންމާ ބުންޏެވެ.\nދެކެދެކެވެސް ޕްރޮޑަކްޝަންގެ މި ފިލްމު އަޅުވާފައި ވަނީ އޮކްޓޯބަރު މަހުގެ 25 ވަނަ ދުވަހު އެވެ.


Dhahkaa enme bodu biru: Vazeefaa in vaki koh magumathi kuraanan\nދައްކާ އެންމެ ބޮޑު ބިރު: ވަޒީފާއިން ވަކިކޮށް މަގުމަތިކުރާނަން\nހިރިމަރަދޫގެ ޒުވާނުންތަކެއް: ރަށްރަށުގައި ވަޒީފާގެ ބިރު ބޮޑު - ނާޒިމް ހަސަން | އަވަސް\nއިދިކޮޅު ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހުގެ ދަތުރުގެ ތެރެއިން ހދ. އަތޮޅުގެ ރަށްތަކަށް ކުރެއްވި ދަތުރުފުޅުގައި އެމަނިކުފާނާ އެކު ހދ ގެ ރަށަކަށް ފައިބައިފީމެވެ. އެ ރަށުގައި ކިޔަވަން އުޅުނު އެކުވެރިޔަކަށް ގުޅާލީ ނުފެނި ގިނަ ދުވަސްވީމައި ބައްދަލުކޮށްލުމުގެ ބޭނުމުގަ އެވެ. ބަނދަރު އޮތީ އިދިކޮޅު ޕާޓީތަކުގެ ކުލައިން ޖަރީކޮށްފަ އެވެ. ރަށުގައި މާގިނަ އިރުތަކެއް ހޭދަކުރަން ނުލިބޭނެތީ އެކުވެރިޔާ ގާތު އެދުނީ ބައްދަލުކޮށްލަން ބަނދަރު މައްޗަށް ނުކުތުމަށެވެ. އެކަމަކު އެކުވެރިޔާ ބުނީ ބަނދަރަށް މިގަޑީ ދެވެން ނެތް ކަމެވެ. ހައިރާންކަމާއެކު ސަބަބު އަހާލުމުން ޖަވާބުގައި ބުނީ އެ ވަގުތު އެތަނުން ފެނި، ފޮޓޯއަކަށް އޭނާ އަރައިފި ނަމަ ވަޒީފާ ގެއްލިދާނެތީ އެކަން އޭނާއަށް ކުރަން ނުކެރޭނެ ކަމަށެވެ. މިދަތުރުގައި މިކަހަލަ އެތައް ވާހަކައެއް އަހަރެން ކިޔައިދޭން އެބަ އޮތެވެ.\nސަރުކާރުގެ މުވައްޒަފުންނާއި ސަރުކާރު ހިއްސާވާ ކުންފުނިތަކުގެ މުވައްޒަފުންނަށް ވަޒީފާގެ ބިރު ދައްކާ ވާހަކައަކީ އިދިކޮޅު ފަރާތްތަކުން ސަރުކާރަށް އަބަދުމެ ކުރާ ތުހުމަތެކެވެ. ނަމަވެސް އެކަން ސަރުކާރާއި ސަރުކާރު ހިންގާ ޕާޓީ، ޕީޕީއެމްއިން ހަރުކޮށް ދޮގުކުރެ އެވެ. އެއީ އަޅުވާ އިލްޒާމެއް ކަމަށް ބުނެ އެކަމުން ރެކިގަނެވެ. އެކަމަކު އެ ހަގީގަތް ފެނި މިއަދު އަޑު ވެސް އިވިއްޖެ އެވެ.\nއިދިކޮޅު ކެންޑިޑޭޓް އިބޫއާއެކު ހދ. އަތޮޅުގައި މީހުން ދިރިއުޅޭ 13 ރަށަށް ދަތުރުކޮށް ރައްޔިތުންނާ ވާހަކަ ދައްކާލަން ލިބުނު ފުރުސަތުގައި ވަޒީފާގެ ބިރުވެރިކަމުގެ ހާދިސާއެއް ނުއިވޭ ހަމަ އެންމެ ރަށަކަށް ވެސް ދެވިފައެއް ނުވެ އެވެ.\nވެރިކަން ކުރާ ރަށް، ކުޅުދުއްފުއްޓާ ދާދި ގާތުގައި އޮންނަ ނޮޅިވަރަމަށް ގޮސް އެންމެ ފުރަތަމަ ވެސް މަޑުކޮށްލީ ބަނދަރު މަތީގައި ހުރި ހޮޅުއަށީގަ އެވެ. އެ އަށީގައި މެދު އުމުރުފުރާގެ ދެ އަންހެނުން އޮލަ ވާހަކައެއްގައި ތިއްބެވެ. އޭރު ބަނދަރު މަތީގައި އިބޫއާ ސަލާމްކޮށް ފޮޓޯ ނެގުމަށް އެއް ބަޔަކު ނިކުމެ ސަފު ހަދާފައިވެ އެވެ.\nއެއް އަންހެނަކު ބުންޏެވެ؛ "މި ކެމެރާތައް އެއް ފަރާތްވެލާއިރަށް މަ ދާނީ އިބޫއާ ސަލާމްކޮށްލަން،"\nނާވައިދޫ ހޮޅުއަށްޓެއްގައި ބަޔަކު މަޑުކޮށްލައިގެން - ނާޒިމް ހަސަން | އަވަސް\nޝައުގުވެރިކަމާއެކު ބަނދަރު މައްޗަށް ބަލަހައްޓައިގެން އިން އެ އަންހެން މީހާއާ ސުވާލެއް ކޮށްލީމެވެ. ކެމެރާތައް ދެކެ ބިރު ގަންނަނީތޯ އެހީމެވެ. ބޯ ހޫރާލުމަށްފަހު އަންހެން މީހާ ބުނީ ދަރީގެ ވަޒީފާ ކަމަށެވެ. ކެމެރާއަކަށް އޭނާގެ މަންޒަރެއް އަރައިފިނަމަ ދަރީގެ ވަޒީފާ ގެއްލިދާނެ ކަމަށް މާޔޫސްކަމާއެކު އޭނާ ބުނެލި އެވެ.\nހދ ގެ އެހެން ރަށެއްގައި ހިނގި ކަމެކެވެ. ސަރުކާރު ހިއްސާވާ ކުންފުންޏެއްގައި މަސައްކަތް ކުރާ ޒުވާނެއް، އޮފީސް ނިންމާލުމަށް ފަހު ރަށު ޕިއްކަޕް ދުއްވައިގެން ވެސް އިތުރު އާމްދަނީ ހޯދަ އެވެ. އިބޫ ބައިވެރިވާ ޖަލްސާ ބޭއްވުމަށް ގެންދިޔަ ސައުންޑް ސިސްޓަމްފަދަ ތަކެތި ގެންދިޔުމަށް އެ ރަށުގައި އިސްކޮށް އުޅުނު މީހުން އޭނާގެ ރަށު ޕިކަޕް ކުއްޔަށް ނެގީ އެ ތަކެތި އުފުލުމަށެވެ. އެ ދަތުރު އެ ޒުވާނާކޮށް ދިން ކަމަށްޓަކައި އޭނާގެ ވަޒީފާ ގެއްލިދާނެ ބިރާއެކު އިންޒާރުތައް އައެވެ.\nއިބޫ މަގުމަތިން ރަށު ތެރެއަށް ހިނގަވާފައި ދިޔައިރު ގެއެއްގެ ދޮރާށި ކައިރިން ވަގަށް ބޯދިގުކޮށްލައިގެން ހުރި އަންހެނަކު ދުށީމެވެ. އިބޫ ގޮސް އޮބާލުމުން އެ އަންހެން މީހާ ކުޑަކޮށް ބޭރަށް ނުކުތެވެ. އެމީހާއާ ގާތްވެލާފައި އިބޫއާ ސަލާމްކޮށްލަން ނުނުކުތީ ކީއްވެތޯ އަހާލީމެވެ. "ދައްތަ ފިރިމީހާގެ ވަޒީފާގެ ގޮތުން ގޯހެއް ވެދާނެތީ،" ކަމަށް ބުނެ އޭނާ ލަދުރަކި ޖަވާބެއް ދިނެވެ.\nއިބޫއަށް މަރުހަބާ ދެންނެވުމަށް ނެއްލައިދޫގެ ބަޔަކު ބަނދަރު މަތީގައި - ނާޒިމް ހަސަން | އަވަސް\nސިޔާސީ ހަރަކާތްތަކުގައި އުޅެ އެކަމުގައި ފޯރީގައި ބައިވެރިވުމަކީ ދިވެހިންގެ މެދުގައި ބޮޑު ޝައުގުވެރިކަމެއް އަބަދުވެސް އޮންނަ ކަމެކެވެ. އެކަމަކު އެކަމަށް މިހާރަކަށް އައިސް ވަޒީފާގެ ބިރުގެ ވަނީ ހުރަހަކަށް ވެފަ އެވެ. ސީދާ މުވައްޒަފަށް ބިރު އޮންނައިރު މުޅި އާއިލާ ވެސް ތިބެނީ އެ ބިރުވެރިކަމެއްގެ ތެރޭގަ އެވެ. މިއީ ރާއްޖޭގެ ގާނޫނުތަކުން ތަންދޭ ބިރެއް ނޫނެވެ.\nސިވިލް ސާވިސްގެ މުވައްޒަފުންނަށްވުރެ ވެސް މި ބިރު ސަރުކާރު ހިއްސާވާ ކުންފުނިތަކުގެ މުވައްޒަފުންނަށް އޮވެ އެވެ. ސިވިލް ސާވިސްގެ ގާނޫނުގައިވާ ގޮތުން ސަރުކާރުގެ މުވައްޒަފުންނަށް ސިޔާސީ ހަރަކާތްތަކުގައި ބައިވެރިއެއް ނުވެވޭނެ އެވެ. އެކަމަކު މުވައްޒަފުންގެ އާއިލާއަށް ބައިވެރިނުވެވޭނެ ކަމުގެ އެއްވެސް މާއްދާއެއް ނެތެވެ. ސަރުކާރު ހިއްސާވާ ކުންފުނިތަކުގެ މުވައްޒަފުންނަށް ގާނޫނީ އެއްވެސް ހުރަހެއް ނެތެވެ.\nއިދިކޮޅު ހަރަކާތަކުގެ ތެރެއިން އާއިލާ މީހަކު ފެނުނަސް ދެން އެ އާއިލާގައި ހުންނަ މީހެއްގެ ވަޒީފާ އޮންނަނީ ބިރު ވެރިކަމަށް ހުށަހެޅިފަ އެވެ. ސަރުކާރުގެ ރެލީތަކަށް ސަރުކާރުގެ މުވައްޒަފުން މަޖުބޫރުކޮށްގެން ވެސް ގެންދާ ކަމުގެ ޝަކުވާ ބޮޑެވެ. ސަރުކާރުން ބާއްވާ ޖަލްސާއަކަށް ނުގޮސްފިނަމަ ހާޒިރީ ބަލައި ވަޒީފާއިން ކަނޑާލާނެ ކަމުގެ ބިރު ވެސް ދައްކާފައިވާ ކަމަށްވެ އެވެ. އެކަމަކު، އިިދކޮޅު ސިޔާސީ ހަރަކާތަކުން ކުޑަ މިންވަރަކަށް ވެސް ފެނިއްޖެ ނަމަ، ވަޒީފާއިން ވަކިކޮށް މަގުމަތި ކުރާނެ ކަމުގެ ބިރަކީ އަސްލުވެސް ހިނގަމުންދާ ކަމެއް ކަން މިއަދު ސާބިތުވެއްޖެ އެވެ. އެހެން ނޫނީ ރައްޔިތުން އެބިރުވެރިކަމުގައި ނޫޅޭނެކަން ޔަގީނެވެ.\nޕީޕީއެމް ސިވިލްސާވިސް ކޮމިޝަން\nސަރުކާރު ހުޅުވުން: ގޮނަކަށްފަހު ގޮނެއް!


India ge vaige nusaafukan Raajje ah\nމާލޭ ސަރަހައްދުގެ ޖައްވު ނުސާފުވެފައި --- ފޮޓޯ: މެޓް\nމި ދުވަސްވަރު ރާއްޖޭގެ ޖައްވު ނުސާފްކޮށް ފެންނަނީ އިންޑިއާގެ ހިމާލިއަން ސަރަހައްދުގެ ހިރަފުހާއި، ދުން، ވަޔާއެކު ރާއްޖެއަށް އަންނާތީ ކަމަށް މޫސުމާ ބެހޭ ގައުމީ އިދާރާ (މެޓް) އޮފީހުން ބުނެފި އެވެ.\nރާއްޖޭގެ ޖައްވު މި ދުވަސްވަރު އާދަޔާ ހިލާފަށް ނުސާފްވެ ފުސްވެފައިވާ މަންޒަރު ފެނެ އެވެ. ގިނަ ބަޔަކު ހީކުރަނީ އެއީ ދުންފިނީގެ އަސަރު ކަމުގަ އެވެ.\nމިކަމާ ގުޅިގެން މެޓް އޮފީހުން މިއަދު ބުނީ ހުޅަނގުން އިރުމައްޗަށް ވައި ބަދަލަވަމުންދާ މި ދުވަސްވަރުގައި ހިމާލިއަން ސަރަހައްދުން ހިރަފުހާއި ދުން، ވަޔާއެކު ބޭ އޮފް ބެންގަލް ހުރަސްކޮށް ރާއްޖެއާ ހަމައަށް ފޯރަމުންދާ ކަމަށެވެ.\nއޭގެ ސަބަބުން އުތުރާއި މެދުރާއްޖެ ތެރޭގެ ސަރަހައްދުތަކުގައި ވައި ނުސާފްވެ، ދުރު ފެންނަ މިންވަރު ދަށްވާ ކަމަށެވެ. އެގޮތުން އާއްމުކޮށް މޫސުން ރަނގަޅު ދުވަސްވަރު، ދުރު ފެންނަ މިންވަރު 10 ކިލޯ މީޓަރަށް ވުރެ އިތުރު ނަމަވެސް، މި ދުވަސްވަރު އުތުރާއި މެދު ރާއްޖެ ތެރޭގައި ދުރު ފެންނަ މިންވަރު 5-4 ކިލޯމީޓަރަށް ދަށްވެފައިވާ ކަމަށެވެ.\nޖައްވު ނުސާފުވެފައިވާ ކަމަށް ބޮޑަށް ފާހަގަކުރެވޭނީ ޑިސެންބަރު މަހުން ފެށިގެން މާޗް މަހުގެ ނިޔަލަށް ކަމަށް މެޓް އޮފީހުން ބުނެ އެވެ.\nހިރަފުހުގެ ސަބަބުން، ހާއްސަކޮށް، ނޭވާލާ ނިޒާމުގައި މައްސަލަތައް ހުންނަ ފަރާތްތަކަށް އުނދަގޫވުން ގާތް ކަމަށާއި އެހެންވެ ރައްކާތެރިވުމަށްވެސް އިލްތިމާސްކޮށްފައިވެ އެވެ. އަދި ވާރޭފެން ރައްކާކުރުމާއި ބޭނުން ކުރުމުގައި ސާފްތާހިރުކަމަށް ހާއްސަ ސަމާލުކަމެއް ދިނުން މުހިއްމު ކަމަށް ވެސް ބުނެފައި ވެއެވެ.\nއިންޑިއާ މޫސުން މޯލްޑިވްސް މިޓިއޮރޮލޮޖިކަލް ސާވިސް\nރާއްޖެއަށް ދެ ކޮޅިގަނޑެއްގެ ނުރައްކާ


ސޮވެރިން ފަންޑު 1 ޓްރިލިއަނަށް އިތުރުކުރާނަން: ވަލީއަހުދު ސޮވެރިން ފަންޑު 1 ޓްރިލިއަނަށް އިތުރުކުރާނަން: ވަލީއަހުދު\nސައުދީ ވަލީއަހުދު މުޙައްމަދު ބިން ސަލްމާން-\n2025ވަނަ އަހަރުގެ ކުރިން ސަޢުދީ ޢަރަބިއްޔާގެ ޕަބްލިކް އިންވެސްޓްމަންޓް ފަންޑުގައި ހުރި ހަރު މުދާގެ ޢަދަދު ހަތަރު ޓްރިލިއަން ރިޔާލު ނުވަތަ 1.07 ޓްރިލިއަން އެމެރިކާ ޑޮލަރަށް އިތުރުކުރާނެކަމަށް އެ ޤައުމުގެ ވަލީއަހުދު މުޙައްމަދު ބިން ސަލްމާން ވިދާޅުވެއްޖެއެވެ. ސަޢުދީ ޢަރަބިއްޔާއިން އެގޮތަށް އަމަލުކޮށްފިނަމަ އެ ޤައުމުގެ ސޮވެރެއިން ފަންޑުވެގެންދާނީ ދުނިޔޭގެ އެފަދަ އެންމެ ބޮޑު ފަންޑަށެވެ.\nޕަބްލިކް އިންވެސްޓްމަންޓް ފަންޑާއި ގުޅޭގޮތުން އަލަށް އެކުލަވާލާފައިވާ ފަސް އަހަރުގެ ރޭވުންތަކުގެ ސަބަބުން ސަޢުދީ ޢަރަބިއްޔާގެ އެ ފަންޑަކީ އެ ޤައުމުގެ އިޤްތިޞާދަށް އިންގިލާބީ ބަދަލުތަކެއް ގެނެސްދޭނެ ރޭވުންތަކެއްކަމަށް ވަކީ އަހުދު ވިދާޅުވިއެވެ. އެމަނިކުފާނު ވިދާޅުވީ ކުރިއަށްއޮތް ދިހަ އަހަރު ދުވަހުގެ ތެރޭގައި ސަޢުދީ ޢަރަބިއްޔާގެ ޕަބްލިކް އިންވެސްޓްމަންޓް ފަންޑުން ތިން ޓްރިލިއަން ރިޔާލު އިންވެސްޓު ކުރާނެކަމަށެވެ.\nސަޢުދީ ޢަރަބިއްޔާގެ އިޤްތިޞާދު ކުރިއެރުވުމުގެ ރޭވުންތަކުގެ މައި ގުނަވަނަކަށް އެ ޤައުމުގެ ޕަބްލިކް އިންވެސްޓްމަންޓު ފަންޑު، ޕީއައިއެފު ހެދުމަށް ވަލީއަހުދު ސަލްމާން މަސައްކަތްކުރައްވާތާ ގިނަ ދުވަސްތަކެއްވަނީ ވެފައެވެ. އެމަނިކުފާނުގެ އެއް އަމާޒަކީ އެ ޤައުމުގެ އިޤްތިޞާދު ތެލުގެ ވިޔަފާރީގެ މައްޗަށް ބަރޯސާވާ މިންވަރު ކުޑަކުރުމެވެ. އެ ޤައުމަށް ލިބޭ އާމްދަނީގެ ދެބައި ކުޅަ އެއްބަޔަށްވުރެ އިތުރު މިންވަރެއް މިހާރުވެސް ޙިއްޞާކުރަނީ ތެލުގެ އެކްސްޕޯޓުންއެވެ.\nއަބޫ ދާބީ ކޮމާޝަލް ބެންކުގެ އިޤްތިޞާދީ މާހިރެއްކަމަށްވާ މޮނިކާ މާލިކު ވިދާޅުވީ ސަޢުދީ ޢަރަބިއްޔާގެ ޕަބްލިކް އިންވެސްޓްމަންޓް ފަންޑަށް އިންވެސްޓުކުރާ މިންވަރު އިތުރުކުރާނެކަމަށް ސަޢުދީ ޢަރަބިއްޔާއިން ކޮށްފައިވާ އިޢުލާނުން ދޭހަކޮށްދެނީ އެ ޤައުމަށް ކުރިއަށް އޮތްތަނުގައި އަންނާނެ ތަރައްޤީއަކީ އެ ފަންޑުގެ ޒަރިއްޔާއިން އަންނާނެ ތަރައްޤީކަމެވެ.\n2018ވަނަ އަހަރުގެ އޮކްޓޯބަރު މަހުގެ ތެރޭގައި ތުރުކީވިލާތުގެ އިސްތަންބުލްގައި ހުންނަ ސަޢުދީ ޢަރަބިއްޔާގެ ކޮންސިއުލޭޓުގައި ސަޢުދީގެ ނޫސްވެރިޔާ، ޖަމާލް ޚާޝޫޤްޖީ މަރާލުމާއި ގުޅިގެން ސަޢުދީ ޢަރަބިއްޔާއަށް ލިބެމުންދިޔަ ބޭރުގެ އިންވެސްޓުމަންޓުތަކަށްވަނީ ވަރަށް ބޮޑަށް އަސަރުކޮށްފައެވެ. އެއަށްފަހު ތެލުގެ އަގު ދަށްވުމުގެ ސަބަބުންނާއި ކޯވިޑް ބަލިމަޑުކަމުގެ ސަބަބުންވެސް އެ ޤައުމުގެ އިޤްތިޞާދަށްވަނީ ނޭދެވޭ ގިނަ އަސަރުތަކެއްކޮށްފައެވެ.\nވަލީއަހުދު މުޙައްމަދު ބިން ސަލްމާން ވިދާޅުވީ، 2015ވަނަ އަހަރުގައި ޕަބްލިކް އިންވެސްޓްމަންޓް ފަންޑުގައި 150 ބިލިއަން ރިޔާލުގައި ހުއްޓާ 2020ވަނަ އަހަރުގެ ތެރޭގައި އެ ޢަދަދު 1.5 ޓްރިލިއަން ރިޔާލަށް އިތުރުކޮށްފައިވާކަމަށެވެ. އެއާއިއެކު 2030ވަނަ އަހަރުގެ ކުރިން އެ ފަންޑުގައި ހުރި ފައިސާގެ ޢަދަދު 7.5 ޓްރިލިއަން ރިޔާލަށްވުރެ އިތުރުކުރެވޭނެކަމަށް ޤަބޫލުކުރައްވާކަމަށް ވަލީއަހުދު މުޙައްމަދު ބިން ސަލްމާން ވިދާޅުވިއެވެ.\nސައުދީ ތެޔޮ އުފައްދާ ކާރުހާނާއެއް\nކުރިއަށްއޮތް ފަސް އަހަރު ދުވަހަށް އަމާޒުކޮށް އެކުލަވާލާފައިވާ ރޭވުންތަކުގެ ސަބަބުން 2025ވަނަ އަހަރު އަންނަންވާއިރަށް ސީދާ އަދި ނުސީދާ ގޮތުން 1.8 މިލިއަން ވަޒީފާގެ ފުރުޞަތު ހުޅުވިގެންދާނެކަމަށް ވަލީއަހުދު ވިދާޅުވިއެވެ. 2020ވަނަ އަހަރުގެ ތިންވަނަ ކުއާޓާ ނިމުނުއިރު އެ ޢަދަދުހުރީ 331،000 ގައެވެ.\nވަލީއަހުދު ވިދާޅުވީ އިޤްތިޞާދު ރަނގަޅުކުރުމުގެ ގޮތުން 2025ވަނަ އަހަރާއި ހަމައަށް ޕަބްލިކް އިންވެސްޓްމަންޓް ފަންޑުން އާންމު އިޤްތިޞާދަށް ކޮންމެ އަހަރަކު 150 ބިލިއަން ރިޔާލު އިންޖެކްޓު ކުރާނެއެވެ. އަދި ތެލުގެ ވިފަރާރިއާއި ނުލާ ހިސާބުކުރާ އުފެއްދުންތެރިކަމުގެ ނިސްބަތް އިތުރުކުރުމަށް 2025ވަނަ އަހަރު ނިމުމުގެ ކުރިން 1.2 ޓްރިލިއަން ރިޔާލު ޕަބްލިކް އިންވެސްޓްމަންޓް ފަންޑާއި އެ ފަންޑާއި ގުޅުންހުރި ކުންފުނިތަކުން ޚަރަދުކުރާނެކަމަށް ވަލީއަހުދު ވިދާޅުވިއެވެ.\nއަލްރަޖްހީ ކެޕިޓަލްގެ ދިރާސާކުރުމުގެ އިސްވެރިޔާ، މާޒިން އަލްސުދައިރީ ވިދާޅުވީ ތެލުގެ އަގަށް ބޮޑެތި ބަދަލުތައް އަންނަމުންދާ ދުވަސްވަރެއްގައި ޤައުމުގެ އިޤްތިޞާދަށް ވާގިވެރިވުމަށް ޕަބްލިކް އިންވެސްޓްމަންޓް ފަންޑުން ޢަދާކުރާ ދައުރު ވަރަށް މުހިންމުވާނެކަމަށެވެ. އޭގެ ސަބަބުން ފައިސާ ރައްކާކުރާ މިންވަރު އިތުރުކުރެވި، މަޝްރޫޢުތަކަށް ލިބޭ އިންވެސްޓުމަންޓުތައް އިތުރުވާނެކަމަށް އޭނާ ވިދާޅުވިއެވެ.\n2015ވަނަ އަހަރުން ފެށިގެން ސަޢުދީ ޢަރަބިއްޔާގެ އިންވެސްޓުމަންޓުތަކުގައި ޕަބްލިކް އިންވެސްޓްމަންޓް ފަންޑުންދަނީ މުހިންމު ދައުރެއް ޢަދާކުރަމުންނެވެ. އެގޮތުން ޕަބްލިކް އިންވެސްޓްމަންޓް ފަންޑުން ވަނީ އޫބާ ޓެކްނޮލޮޖީގެ 3.5 ބިލިއަން އެމެރިކާ ޑޮލަރުގެ ޙިއްޞާ ހޯދައި، ސޮފްޓްބޭންކުގެ 100 ބިލިއަން އެމެރިކާ ޑޮލަރުގެ ޓެކްނޮލޮޖީ ފަންޑަށް 45 ބިލިއަން އެމެރިކާ ޑޮލަރު އިންވެސްޓުކޮށްފައެވެ.\nކޯވިޑް-19 ދިފާޢު: މިއަދު އަތޮޅުތަކުން ވެކްސިންޖެހި މީހުން އިތުރު


ނަމާދު ޖަމްޢު ކުރާއިރު ނިޔަތް ގަންނާނީ ކިހިނެއް ހެއްޔެވެ؟ - Albayaan\n22 February 2022 البَيَان ނަމާދު 0\nނަމާދު ޖަމްޢު ކުރުމުގެ މާނައަކީ ދުވާލުގެ2ނަމާދު އެއްވަޤުތެއްގައި ކުރުމެވެ. ނުވަތަ ރޭގަނޑުގެ ދެ ނަމާދު އެއްވަޤުތެއްގައި ކޮށްލުމެވެ.\nއެ ގޮތުން ޖަމްޢު ކުރެވޭ ނަމާދު ތަކަކީ މެންދުރު ނަމާދާއި ޢަޞްރު ނަމާދު (މި ދެނަމާދު ކޮންމެވެސް އެއް ވަޤުތެއްގައި ކުރުމެވެ.)\nމަޣްރިބް ނަމާދާއި ޢިޝާ ނަމާދު (ދެ ނަމާދު ކޮންމެވެސް އެއްވަޤުތެއްގައި ކުރުމެވެ.)\nޖަމްޢު ކުރާހިނދު، އެއްގޮތަކީ އިސްކޮށް ޖަމްޢު ކުރުމެވެ.\nމާނައަކީ : މެންދުރު އަދި ޢަޞްރު ނަމާދު – މި ދެނަމާދު ޖަމްޢު ކުރާ މީހާ މެންދުރު ވަޤުތުގައި ދެ ނަމާދު ޖަމްޢު ކޮށްލުމަކީ، އިސްކޮށް ޖަމްޢު ކުރުމެވެ.\nހަމަ އެފަދައިން މަޣްރިބް އަދި ޢިޝާ ނަމާދު، މި ދެނަމާދު މަޣްރިބް ވަޤުތުގައި ކޮށްލުންވެސް އެއީ އިސްކޮށް ޖަމްޢު ކުރުމެވެ.\nޖަމްޢު ކުރުމުގައި އޮތް ދެވަނަ ސިފައަކީ ފަސްކޮށް ޖަމްޢު ކުރުމެވެ.\nއެއީ މެންދުރު ނަމާދާއި ޢަޞްރު ނަމާދު ޢަޞްރު ނަމާދުގެ ވަޤުތުގައި ކުރުމެވެ.\nއަދި މަޣްރިބް ނަމާދާއި ޢިޝާނަމާދު ޢިޝާނަމާދުގެ ވަޤުތުގައި ކޮށްލުންވެސް އެއީ ފަސްކޮށް ޖަމްޢު ކޮށްލުމެވެ.\nފަސްކޮށް ޖަމްޢު ކުރި ކަމުގައިވީނަމަވެސް ނަމާދުގެ ތަރުތީބު ދޫކޮށްލައިގެން ނުވާނެއެވެ. ނަމާދު ކުރަންޖެހޭނީ ނަމާދުގެ ތަރުތީބުންނެވެ.\nދަންނައެވެ. މެންދުރު ނަމާދާއި ޢަޞްރު ނަމާދު ޖަމްޢު ކުރުން ފެށޭނެ ވަޤުތަކީ މެންދުރު ނަމާދު ވަޤުތުވަނުމުންނެވެ. އެބަހީ މެންދުރު ނަމާދު ވަޤުތު ވަނުމުގެ ކުރިން ޢުޛުރުވެރި ޙާލަތު ދިމާވެ، ދުވާލުގެ ދެ ނަމާދު ޖަމްޢު ކުރާ މީހަކަށް، ނަމާދު ޖަމްޢު ކުރުމުގެ ވަޤުތު ނުވަދެއެވެ.\nމެންދުރު ނަމާދު ވަޤުތު ވަނުމުން ޖަމްޢު ކުރުމުގެ ވަޤުތު ފެށުނީއެވެ. އަދި އިރު އޮއްސެންދެން އެ ވަގުތު ދެމި އޮންނާނެއެވެ.\nމަޣްރިބް ނަމާދާއި އިޝާ ނަމާދު ޖަމްޢު ކުރުން ފެށޭނެ ވަޤުތަކީ އިރު އޮއްސުމާއި އެކުގައެވެ. އަދި ރޭގަނޑު ދެބައިވުމަށް ދާންދެން އެ ވަގުތު ދެމި އޮންނާނެއެވެ.\nނިޔަތް ގަތުމާއި މެދުގައި ބުނަމެވެ.\nއަބަދުވެސް ނިޔަތުގެ މަޙައްލަކީ ހިތެވެ. ނިޔަތް އޮންނާނީ ހިތުގައެވެ.\nނިޔަތާއި މެދުގައި ނަބިއްޔާ – صلَّى اللَّهُ عليهِ وسلَّمَ – ޙަދީޘް ކުރައްވާފައިވެއެވެ. (إنَّمَا الأَعْمَالُ بِالنِّيَّاتِ وَإِنَّمَا لِكُلِّ امْرِئٍ مَا نَوَى) “ހަމަކަށަވަރުން ޢަމަލުތައް ބިނާވެގެންވަނީ ނިޔަތްތަކުގެ މައްޗަށެވެ. އަދި ކޮންމެ މީހަކަށް އޮތީ އެމީހަކު ނިޔަތްގަތް ކަމެކެވެ…”\nވުމުން، ނިޔަތުގެ ގޮތުގައި ދުލުން ކިޔުމަށް އޮތް އެއްޗެއް އަދި އެއްވެސް މިންވަރެއް ނުވެއެވެ.\nއިސްކޮށް ޖަމްޢު ކުރާ މީހާ ނުވަތަ ފަސްކޮށް ޖަމްޢު ކުރާ މީހާ އެކަން ކަށަވަރުކޮށް ހިތަށް އެރުވުމުން އެވަނީ ނިޔަތް ގަނެވިފައެވެ.\nބައެއް މީހުން “އަޅުގަނޑު މެންދުރު ނަމާދުގެ ފަރުޟު4ރަކުޢަތް ﷲ އަށްޓަކައި އަދާކުރުމަށް ނިޔަތް ގަންނަމޭ” މިފަދައިން ދުލުން ކިޔުމަކީ ސުންނަތާއި ޚިލާފް ދީނަށް އަލަށް ވައްދާފައިވާ ބިދުޢަވެރި ޢަމަލެކެވެ.\nشَيخ الإِسلام ابن تَيميَّة ވިދާޅުވެފައިވެއެވެ. ”އެންމެހައި މުސްލިމުން އިއްތިފާގުވެގެންވާ ގޮތުގައި ނިޔަތް އަޑުހަރުކޮށް ބާރަށް ކިޔުމަކީ، ވާޖިބު އަދި މުސްތަޙައްބު ވެގެންވާ ކަމެއް ނޫނެވެ. އެހެނަސް ނިޔަތް އަޑުހަރުކޮށް ބާރަށް ކިޔާ މީހާއަކީ ބިދުޢަވެރި އަދި ޝަރީޢަތާ ޚިލާފަށް ޢަމަލުކޮށްފައިވާ މީހެކެވެ.“ (مجموع الفتاوى2/88)\nވުމުން، ނަމާދު ޖަމްޢު ކުރުން ހުއްދަވެގެންވާ މީހަކު، މެންދުރު ނަމާދާއި އަޞްރު ނަމާދު ޖަމްޢު ކުރާހިނދު،\nއެންމެ ފުރަތަމަ ކުރާހުށީ މެންދުރު ނަމާދެވެ. އަދި މެންދުރު ނަމާދު ކުރުމަށް ހިތަށް އަރުވާލުމުން އެހިނދު އެވަނީ ނިޔަތް ގަނެވިފައެވެ. އަދި މެންދުރު ނަމާދުކޮށް ސަލާމް ދޭނީއެވެ.\nއެއަށްފަހު، މެންދުރު ވަޤުތުގައި ޢަޞްރު ނަމާދު ޖަމްޢު ކުރާނަމަ، އެފަދައިން ހިތަށް އަރުވާލުމުން ނިޔަތް އެ ފުދުނީއެވެ. ދުލުން ކިޔަންޖެހޭ މިންވަރެއް ނުވެއެވެ.


SunOnline: Furabandhu workout : Rana kiyaadheny pelvic floor exercise kuraane goi\nފުރަބަންދު ވޯކްއައުޓް: ރަނާ ކިޔައިދެނީ ޕެލްވިކް ފްލޯ އެކްސްސައިޒްކުރާނެ ގޮތް\nމިޙްނާ ނާސިހު 31 May 2020, 10:56\nއެންމެންގެ ސަލާމަތާއި ރައްކާތެރިކަން އަދިވެސް އޮތީ ގޭގައި ތިބުމެވެ. ގޭގައި ތިބުމަކީ މީހާގެ ހެލިފެލިވުމާއި ދުޅަހެޔޮކަމަށް ބޭނުންވާ ކަސްރަތު ހަށިގަނޑަށް ނުލިބޭންވީ ސަބަބެއް ނޫންތާ އެވެ؟ "ސަން" އިން މި ފަށާ އާ ސެގްމަންޓެއްކަމުގައިވާ 'ފުރަބަންދު ވޯކްއައުޓް' އަކީ ގެޓް ފިޓް ވިތް ރަން ޓީމާއި އެކު ފަށާ ފިޓްނަސް ސެގްމަންޓެކެވެ.\nޖުމްލަ 10 އެޕިސޯޑު ހިމެނޭ މި ސީރީޒްގައި ގެނެސްދެވޭނީ ގޭގައި ތިބެގެން ކުރެވިދާނޭ ބައެއް މުހިންމު ކަސްރަތުތަކެކެވެ.\nމިއަދުގެ އެޕިސޯޑު މިގެނެސްދެނީ ގެޓް ފިޓް ވިތް ރަން ހިންގާ ޑރ. ރަނާ އަހުމަދު ހަމީދުއެވެ. ބިޒްނަސް އެޑްމިނިސްޓްރޭޝަންގެ ދާއިރާއިން ޕީއެޗްޑީއަކާއި އެކު އޭނާއަކީ ބަމްޕް އެންޑް ބިޔޯންޑް ޓްރެއިނާއެކެވެ. އަދި ހަމައެހެންމެ ސެޓިފައިޑް ނިރްވާނާ އިންސްޓްރަކްޓާ އެއްވެސް މެއެވެ. މިގޮތުން އޭނާ މިއަދު ކިޔާދެނީ ޕެލްވިކް . އެކްސަސައިޒްތައް ކުރާނެ ގޮތެވެ.\nޑރ.ރަނާ ބުނާގޮތުން އާންމުކޮށް ކުރެވޭ އެހެން ކަސްރަތުތަކާޢި ޚިލާފަށް ޕެލްވިކް އާއި ކެގަލް ފަދަ ކަސްރަތުތަކަކީ ހަށިގަނޑުގައި ފެންނަން ނުހުންނަ މަސްތަކަކާއި ދިމާތަކަށް ލިބިދޭ ކަސްރަތަކަށްވުމުން ވަރަށް ގިނަބަޔަކަށް މިކަމުގައި ފަރުވާ ކުޑަކުރެވެއެވެ.\nމިކަސްރަތަކީ ދެ ޖިންސުންގެ މީހުންނަށްވެސް އަދި ކޮންމެ އުމުރެއްގެ މީހަކަށްވެސް ކުރެވިދާނެ ކަސްރަތަކެވެ. އަދި ހާއްސަކޮށް މާބަނޑު ދުވަސްވަރާއި އުމުރުން ދުވަސްވީ މީހުންނަށް ކެއްސާ ކިނބިހި އާޅާއިރު ނުވަތަ މާ ބޮޑަށް ހީ، ފުންމާ ހަދާއިރު ކުޑަކަމުދިޔުން ހިފަހައްޓައިދީ ޕެލްވިކް މަސަލްސް ވަރުގަދަކޮށްދޭނެ ކަސްރަތެކެވެ. އަދި މިއީ ދެމަފިރިކަމުގެ ގުޅުމަށްވެސް މުހިންމު ކަސްރަތެކެވެ.\nމި ކަސްރަތު އަލަށް ފަށާޢިރު، ކޮންޓްރެކްޓްސް ދަސްކުރުމަށްޓަކައި 2-3 ސިކުންތު ހިފަހައްޓާލެވިދާނެ އެވެ. އިށީދެ އިނދެގެން އަދި އޮށޯވެގެންވެސް ކުރެވޭ މި ކަސްރަތުތައްކުރާއިރު ވަގުތު ބެލުމަކީ މުހިންމުކަމެކެވެ. އެހެންކަމުން ސްޓޮޕްވޮޗް ނުވަތަ މިކަމަށް ހާއްސަ އެޕްތައްވެސް ބޭނުންކުރެވިދާނެއެވެ.\nގެޓް ފިޓް ވިތް ރަންއަކީ އަންހެނުންނަށް އެކި ކަސްރަތު ޕްރޮގްރާމްތައް ހިންގަމުންއަންނަ ފިޓްނަސްޓީމެކެވެ. އިންޑޯ އަދި އައުޓްޑޯ ކަސްރަތުތައްވެސް މި ޓީމުން ނަގާދޭއިރު، އެންމެ ހާއްސައީ މާބަނޑު އިރުއާއި އަދި ވިހައިގެން ކުރަންޖެހޭ ކަސްރަތުތަކަށެވެ. ކަސްރަތާއި އެކު އެންމެ މުހިންމުކަމަކީ ދުޅަހެޔޮކޮށް ކެއުން ކަމުގައިވާއިރު މި ޓީމުން އެމީހަކަށް އެކަށީގެންވާ ޑައިޓް ޕްލޭނެއް އެކުލަވާލުމަށްޓަކައިވެސް އެހީތެރިވެދެއެވެ. .\nމޫސުމީ ބަދަލުތަކާއި މައިގްރެއިންގެ ހުރި ގުޅުމަކީ ކޮބާ؟


Environment: Ehee ah edhemun dhaa fehurisseh!\nއެހީއަށް އެދެމުންދާ ފެހުރިއްސެއް!\nއެހީއަށް އެދޭ ފެހުރިގެ މަންޒަރު ދައްކުވައިދޭ ވީޑިއޯ\nމާ ކަނޑަށް އުކާލާ އެކިއެކި ބާވަތްތަކުގެ ސަބަބުން ކަނޑާއި އަޑީގެ ދިރުންތަކަށް ބޮޑެތި ގެއްލުންތައް ލިބެ އެވެ. އިންސާނުން ގަސްތުގައި ދޭ އަނިޔާތަކުގެ ސަބަބުންވެސް ހިމާޔަތްކޮށްފައިވާ މަސްމަހާމެހީގެ ބާވަތްތަކަށް ލިބޭ އަނިޔާ ވަކީން ކުޑައެއް ނޫނެވެ.\nމިފަހަރު ކިޔައިދޭން މިޖެހެނީ އުފާވެރި ވާހަކައެއް ވެސް ނޫނެވެ؛ ވީޑިއޯއިން ފެންނަނީ ބޮޑު ފަލަ ވަލެއްގައި އޮޅިފައިވާ ފެހުރިއްސެކެވެ. ފެހުރީގެ މެދުން މަސްގަނޑު ކަނޑައިގެން ގޮސް ބާރުވެފައިވާ އެ ވަލުގެ ސަބަބުން އެ ސޮރުގެ ދިރިއުޅުން ވަނީ ބޮޑު ވޭނަކަށްވެފަ އެވެ. އެންމެ ފަހުން އެކަމުން މިންޖުވާން އެދި އެ ސޮރު ދިޔައީ އިންސާނުންގެ ގާތަށެވެ.\nމި ވީޑިއޯގައި އެ ފެންނަނީ މާލެ ކައިރި، ވިލިމާލޭ ކަނޑުގެ ސަރަހައްދުން ދަތުރުކުރި ލޯންޗެއްގެ ކައިރިއަށް ފެހުރިހި އަންނަ މަންޒަރެވެ. އެ ސޮރު އެ ލޯންޗާ ދުުރުނުވެ ވަގުތުތަކެއް ހޭދަ ކުރެ އެވެ. އޭގެ ބޭނުމަކީ ލިބިފައިވާ އަނިޔާއިން ސަލާމަތް ކޮށްދޭނެ އެހީތެރިއެއް ލޯންޗުގެ ތެރެއިން ހޯދުމެވެ. އެ ލޯންޗުގައި ތިބި ދިވެހިންންގެ ބަޔަކު އެސޮރަށް އެހީވެ ދެވޭތޯ މަސައްކަތް ކުރި އެވެ. ނަމަވެސް އެ މީހުނަށް އެކަން ކާމިޔާބުވާ ގޮތެއް ނުވި އެވެ.\nއެ ލޯންޗުގައި ތިބި މީހުން ބުނާ ގޮތުން ފެހުރިހީގެ މެދުން ވާ އޮތީ ވަރަށް ބޮޑަށް އޮޅިފަަ އެވެ. އަދި ވާ އޮތީ ފެހުރީގެ މަސްގަނޑުގެ ތެރެއަށް ވަދެފަ އެވެ. އެހެންކަމުން އެސޮރު އެ ހާލުގައި އުޅޭތާ ދުވަސް ވެފައިވާނެ އެވެ.\nއެންމެ ފަހުން ލޯންޗުގައި ތިބި މީހުނަށް އެހީތެރިކަމެއް ނުދެވުމުން އަނެއްކާވެސް ފެހުރިހި ވަނީ އެހެން ދިމާއަކަށް ދަތުުރު ފަށާފަ އެވެ. އެއީ އެ ވަލުގެ ނުރައްކަލުން ސަލާމަތްކޮށްދޭނެ އެހެން ބަޔަކު ފެނޭތޯ އެވެ.\nފެހުރިއްސަކީ މިޔަރު އާއިލާގެ ބާވަތެކެވެ. ކަނޑުގައިވާ ދިރުންތަކުގެ ތެރެއިން އެންމެ ބޮޑެތި މަހުގެ ވައްތަރުތަކުގެ ތެރޭގައި ފެހުރިހި ހިމެނެ އެވެ. ފެހުރިހި 12 މީޓަރަށް ބޮޑުވާއިރު، މިއީ އިންސާނުންނަށް ނުރައްކާތެރި އެއްޗަކަށް ނުވާތީ ފަތުރުވެރިންނާއި، ޑައިވަރުންގެ މެދުގައި ފެހުރިހި ވަރަށް މަގުބޫލެވެ. އަދި މިއީ އިސްނާނުންނާ ވަރަށް ރަހުމަތްތެރި، ވިސްނުންވެސް ރަނގަޅު ދިރުމެކެވެ.\nރާއްޖޭގައި ފެހުރިއްސަކީ ހިމާޔަތްކޮށްފައިވާ އެއްޗެކެވެ. ފެހުރިހި ހިފުމާއި، މެރުމާއި، ނެގުމަކީ މަނާ ކަމެކެވެ. އެއީ ފެހުރިއްސަކީ މަދުން އުޅޭ ބާވަތަކަށްވެފައި ފެހުރިހި ދުނިޔެއިން ނެތިގެން ހިގައިދާނެ ކަމުގެ ބިރު ހީވެގެނެވެ. އަދި ރާއްޖޭގެ ޓޫރިޒަމް ޕްރޮޑަކްޓްގައި ފެހުރިހީގެ މުހިންމު ދައުރެއް އަދާ ކޮށްދޭތީ ވެސް މެއެވެ. ރާއްޖެ އަންނަ ފަތުރުވެރިން އެންމެ ބޮަޑަށް ބަލަން ބޭނުންވަނީ ކަނޑު އަޑީގެ މަންޒަރުތަކެވެ. މަސްމަހާ މެހީގެ އުފާވެރި ދިރިއުޅުމެވެ. އޭގެ ތެރެއިން އެންމެ ގާތީ ފެހުރިއްސެވެ.


Air bubble ge sababun fathuruverikamah ithuru kuri erun thakeh libigen dhiya: Minister Mausoom\nއެއަރ ބަބްލްގެ ސަބަބުން ފަތުރުވެރިކަމަށް އިތުރު ކުރިއެރުންތަކެއް ލިބިގެންދިޔަ: މިނިސްޓަރ މަޢުޞޫމް\nވަރަށް ގިނަ ޤައުމުތަކާއެކު އެއަރ ބަބުލް ޤާއިމުކުރުމުގެ މަޝްވަރާތައް ކުރި\n13 އޮކްޓޯބަރ 2021 | ބުދަ 19:31\nޓޫރިޒަމް މިނިސްޓަރ ޢަބްދުﷲ މަޢުޞޫމް\nރާއްޖެއާއި އިންޑިއާއާ ދެމެދު ޤާއިމުކުރެވުނު ބަބްލްގެ ސަބަބުން ރާއްޖޭގެ ފަތުރުވެރިކަމަށް އިތުރު ކުރިއެރުންތަކެއް ލިބިގެންދިޔަ ކަމަށް ޓޫރިޒަމް މިނިސްޓަރ ޢަބްދުﷲ މަޢުޞޫމް ވިދާޅުވެއްޖެއެވެ.\nއިންޑިއާ ހައިކޮމިޝަންއިން, މިނިސްޓްރީ އޮފް ޓުއަރިޒަމްއާއި އެމްއެމްޕީއާރްސީއާ ގުޅިގެން ހޮޓެލް ޖެންގައި އަންގާރަ ދުވަހުގެ ރޭ ބޭއްވި އިންޑިއާ-މޯލްޑިވްސް ރައުންޑްޓޭބަލް "ކަނެކްޓް ޓު ޓްރެވެލް" ބައްދަލުވުމުގައި ވާހަކަ ދައްކަވަމުން މިނިސްޓަރ ވިދާޅުވީ ވަރަށް ގިނަ ޤައުމުތަކާއެކު އެއަރ ބަބުލް ޤާއިމުކުރުމުގެ މަޝްވަރާތައް ކުރި ކަމަށާއި އޭރު ވަރަށް މަދު ގައުމުތަކަކުން އެކަމަށް އެއްބަސްވި ކަމަށެވެ. އަދި އެކަމުގެ އަމަލީ މަސައްކަތް ފަށައިގަތީ އިންޑިއާ އިން ކަމަށް މިނިސްޓަރ ވިދާޅުވިއެވެ. އެހެންކަމުން އިންޑިއާއަށް އެމަނިކުފާނު ޝުކުރު އަދާކުރެއްވިއެވެ.\nރާއްޖޭގެ ބޯޑަރުތައް އަލުން ހުޅުވާލި ހިސާބުން ވެސް އިންޑިއާގެ ފަރާތުން ރާއްޖޭގެ ފަތުރުވެރިކަން އިތުރަށް ކުރިއެރުވުމަށްޓަކައި ވަރަށް ބޮޑު އެއްބާރުލުމެއް ލިބިގެންދިޔަ ކަމަށް މިނިސްޓަރ ފާހަގަކުރެއްވިއެވެ.\nފަތުރުވެރިކަމަށް ރާއްޖެ އަލުން ހުޅުވާލުމާއެކު ރާއްޖޭގެ ރިސޯޓްތަކަކީ ރައްކާތެރިކަމުގެ ފިޔަވަޅުތައް ވަރުގަދައަށް އަޅާފައިވާ ރިސޯޓްތަކަށްވުމުން، މި އެއަރ ބަބްލްގެ ތެރެއިން އިންޑިއާގެ ފަތުރުވެރިންނަށް ރާއްޖެއަށް އައުމަށް ފަސޭހަ ވެގެންދިޔައެވެ.\nރާއްޖެއަށް ކޮންމެ އަހަރަކުވެސް އިންޑިއާއިން ގިނަ އަދަދެއްގެ ފަތުރުވެރިން ޒިޔާރަތްކުރާއިރު، ރާއްޖޭގެ އިޤްތިޞާދު އަލުން ކޮޅަށް ޖެހުމަށް މަސައްކަތްކުރަމުންދާ މިދަނޑިވަޅުގައި މިއީ ލިބުނު އިތުރު ކުރިއެރުމެކެވެ.\nމިއަހަރުގެ މިހާތަނަށް އިންޑިއާއިން ރާއްޖެ އައި ފަތުރުވެރިންގެ އަދަދު2ލައްކައިން މައްޗަށް އަރާފައިވާއިރު ރާއްޖެއަށް ފަތުރުވެރިން އަންނަ މާކެޓުތަކުގެ ތެރެއިން އެންމެ ކުރީގައި އުޅެނީ އިންޑިއާ މާކެޓެވެ. އިންޑިއާ މާކެޓުން 204،530 ފަތުރުވެރިން މިހާތަނަށް ރާއްޖެ އައިސްފައިވެއެވެ.\nރާއްޖޭގެ ފަތުރުވެރިކަން އިތުރަށް ފުޅާކުރުމަށް އަންނަ އަހަރު ހޯމް ސްޓޭ ޓޫރިޒަމް ފަށަން ސަރުކާރުން ވަނީ ނިންމާފައެވެ. މިކަމުގެ ސަބަބުން ފަތުރުވެރިކަމުގެ ޚިދުމަތަށް އިތުރު އެނދުތައް އަންނާނެ ކަމަށް ޓޫރިޒަމް މިނިސްޓަރ ޑރ. ޢަބްދުﷲ މަޢުޞޫމް ވަނީ ވިދާޅުވެފައެވެ. އަދި ހޯމް ސްޓޭ ޓޫރިޒަމް އިޝްތިހާރުކުރުމުގެ މަސައްކަތްތައް ފަށަން ތައްޔާރުވެފައިވާކަމަށާއި، މީގެ ސަބަބުން އަތޮޅުތެރެއަށް އިތުރު ކުރިއެރުންތަކާއި، ފައިދާތައް ލިބިގެންދާނެ ކަމަށް ވިދާޅުވިއެވެ. އަދި ކުޑަ އަގެއްގައި ރާއްޖޭގައި ޗުއްޓީ ހޭދަކޮށްލުމަށް އަންނަ ފަތުރުވެރިންގެ އަދަދު ވެސް އިތުރުވެގެންދާނެއެވެ.\nމި އެއަރ ބަބްލް އަކީ ކޮވިޑުގެ މިހާލަތުގައި ދެކުނު އޭޝިއާ ސަރަހައްދުގައި ގާއިމުކުރި މިފަދަ ފުރަތަމަ އެއާ ބަބްލްއެވެ.\nޓޫރިޒަމް މިނިސްޓަރ އަބްދުﷲ މައުސޫމް\nފަތުރުވެރިކަމުގެ ރަން އަހަރު ރަން އަހަރަކަށްވާ ގޮތަށް ފާހަގަކުރާނަން: މިނިސްޓަރު މަޢުޞޫމް\nސިއްހީ ގޮތުން އެންމެ ރައްކާތެރި މަންޒިލަކީ ރާއްޖެ!\nރައީސް ސާލިހު ދެއްވި ތަގުރީރު ވަނީ މުޅި ދުނިޔޭގެ ވައިގައި ހިފާފައި: މިނިސްޓަރު މައުސޫމް\nޔޫއެންޑަބްލިއުޓީއޯގެ ސީއެސްއޭގެ ދެވަނަ ދައުރަކަށް ރާއްޖެ އިންތިޚާބުކޮށްފި


ކޮރޯނާގެ ބަލިމަޑުކަން6މަހަށް ދިގުދެމިގެންދާނެ : ތަޖުރިބާކާރުން – Dhen.mv\nކޮރޯނާގެ ބަލިމަޑުކަން6މަހަށް ދިގުދެމިގެންދާނެ : ތަޖުރިބާކާރުން\nކޮރޯނާ ވައިރަހުގެ ބަލިމަޑުކަން އަދި އިތުރު ހަ މަހެއްހާ ދުވަހަަަށް ދިގުދެމިގެންދާނެ ކަމަށް ޞިއްޙީ ތަޖުރިބާކާރަކު ބުނެފިއެވެ.\nއެމެރިކާގެ ތަޖުރިބާކާރެއް ކަމަށް މައިކަލް އޮސްޓަހޮމް ބުނިގޮތުގައި ބަލި ފެތުރުން ހަމައެކަނި ޞިއްޙީ ޚިދުމަތްތެރިންނަށް ނުހުއްޓުވޭނެކަމަށާއި ބަލިން ރައްކާތެރިވުމަށް މާސްކު އެޅުމާއި އަންގި ލެއްވުމަކީ ވެސް ބޭކާރު ކަމެއް ކަމަަށެވެ.\nއޭނާ އިތުރަށް ބުނިގޮތުގައި ބަލީގެ ހާލަތު އަދި މިއަށް ވުރެ ބޮޑުވާނެއެވެ. ބަލި ޖެހޭ މީހުނާއި މަރުވާ މީހުންގެ އަދަދު ވެސް އިތުރުވާނެކަމަށާއި ނަމަވެސް މިއީ މިކަމުން އަރައިގަނެވޭނެ ބަލިމަޑުކަމެއް ކަމުގައިވެސް މައިކަލް ބުނެފައިވެއެވެ.\nއޭނާ އިތުރަށް ބުނެފައިވާ ގޮތުގައި އާންމު ރޯގާތަކަށް ވުރެ ކޮރޯނާ ވައިރަހުގެ ނުރައްކާ 15 ގުނަ އިތުރެވެ. އަދި ބަލި ފެތުރޭ ހަމައެކަނި ގޮތަކީ މޫނުގައި އަތްލުން ފަދަ ކަންކަން ނޫން ކަމާއި ވައިރަސް ހުރި ވައިން ނޭވާ ލުމުން ވެސް ވައިރަސް ފެތުރިދާނެ ކަމަށް ބުނެފައިވެއެވެ.\nކުޑަކުދިންނަށް ވައިރަހުގެ ނުރައްކާ ކުޑަކަން އޭނާ ކުރި ދިރާސާއިން ވެސް ހާމަވެފައިވާ ކަމަށާއި ނަމަވެސް ސަބަބު އަދި އެނގިފައި ނުވާކަމަށް ޔުނިވާސިޓީ އޮފް މިނެސޯޓަގެ ސެންޓަރ ފޯ އިންފެކްޝަސް ޑިސީސް ރިސާޗް އެންޑް ޕޮލިސީ ގެ ޑިރެކްޓަރ މައިކަލް ބުނެފައިވެއެވެ.\n126,383 މީހުނަށް ކޮރޯނާ ވައިރަސް ޖެހިފައިވާއިރު ޑަބްލިޔުއެޗްއޯ އިން ވަނީ ކޮރޯނާ ވައިރަހަކީ މުޅި ދުނިޔެއަށް އޮތް ބަލިމަޑުކަމެއްގެ ގޮތުގައި ނިންމާފައެވެ. ވައިރަހުގެ ސަބަބުން މަރުވި މީހުންގެ އަދަދު މިހާރު ވަނީ 4635 އަރާފައެވެ.


SunOnline: Airport in nagaa Fee bodukuran gaanoonah islaahu husha alhaifi\nއެއާޕޯޓުން ނަގާ ފީ ބޮޑު ކުރަން ގާނޫނަށް އިސްލާހު ހުށަހަޅައިފި\nއައިޝަތު ފަރީޙާ 07 Dec 2019, 11:17\nއެއާޕޯޓް އިމިގްރޭޝަންގައި ޓޫރިސްޓުންތަކެއް --\nއެއާޕޯޓު ޑިވެލޮޕްމެންޓް ފީ (އޭޑީއެފް) ބޮޑުކުރުމަށް ރާއްޖޭގެ އެއާޕޯތުތަކުން ފުރާ މީހުންގެ އަތުން ޓެކްސް ނެގުމުގެ ގާނޫނަށް އިސްލާހު ގެނައުމަށް ރައްޔިތުންގެ މަޖިލީހަށް ހުށަހަޅައިފި އެވެ.\nމި ގާނޫނަށް އިސްލާހު ގެނައުމުގެ ބިލުގެ ފުރަތަމަ ކިޔުން މިއަދުގެ ރައްޔިތުންގެ މަޖިލީހުގައި އިއްވާފައިވާއިރު ސަރުކާރުގެ ފަރާތުން މި ބިލު ހުށަހަޅުއްވާފައިވަނީ ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދެވެ.\nރާއްޖޭގެ އެއާޕޯޓުތަކުން ފުރާ މީހުންގެ އަތުން ޓެކްސް ނެގުމުގެ ގާނޫނަށް އިސްލާހު ގެނައުމަށް ހުށަހަޅާފައިވަނީ މި ޓެކްސް ބޮޑުކުރުމަށް އަންނަ އަހަރަށް ލަފާކުރާ ދައުލަތުގެ ބަޖެޓުގައި ހިމަނާފައިވާތީ އެވެ.\nބަޖެޓުގައި ހިމަނާފައިވަނީ އޭޑީއެފްގެ ގޮތުގައި ނަގާ ޓެކްސް، ގިންތިކޮށް ބިޒްނަސް ކްލާހާއި ފަސްޓް ކްލާހުން ދަތުރުކުރާ ފަސިންޖަރުންގެ އަތުން ނަގާ ފީ ބޮޑު ކުރުމަށެވެ.\nއެގޮތުން ބިޒްނަސް ކުލާހުން ދަތުރުކުރާ މީހުންގެ އަތުން ނަގާ ފީ 60 ޑޮލަރަށް ބޮޑުކުުރުމަށް ބަޖެޓުގައި ހިމަނާފައިވާއިރު ފަސްޓް ކުލާހުން ދަތުރު ކުރާ މީހުންގެ އަތުން 90 ޑޮލަރު ނަގަން ވަނީ ހިމަނައިފަ އެވެ. މި ފީ ނެގުމުގައި ދިވެހިންނާއި ބިދޭސިންގެ މެދުގައި ތަފާތުކުރުމެއް ނުގެންގުޅޭނެ އެވެ.\nމިހާރު އޮންނަ ގޮތުން ނަމަ ވީއައިއޭއިން ދަތުރުކުރާ ކޮންމެ ދިވެއްސެއްގެ އަތުން 12 ޑޮލަރު އަދި ބިދޭސީންގެ އަތުން 25 ޑޮލަރުނަގަ އެވެ.\nބަޖެޓްގައި ފިނޭންސް މިނިސްޓްރިއިން އެދިފައި ވަނީ އަންނަ އަހަރުގެ އެޕްރީލް މަހުން ފެށިގެން އޭޑީއެފް ރޭޓްތަކަށް ބަދަލު ގެނެވޭ ގޮތަށް ގާނޫނޫ އިސްލާހުކޮށް ދިނުމަށެވެ.\nއެ ބަދަލުތަކާ އެކު ބަޖެޓަށް އިތުރަށް 159.6 މިލިއަން ރުފިޔާ ލިބޭނެ ކަމަށް ވަނީ ލަފާކޮށްފަ އެވެ. މިއީ މިއަހަރުގެ އޭޑީއެފްއިން ލިބޭނެ ކަމަށް ލަފާކޮށްފައިވާ އާމްދަނީއަށް ވުރެ، 24.3 ޕަސެންޓް އިތުރު އަދަދެކެވެ.\nމި ފީއިން އިސްތިސްނާ ވަނީ ޑިޕްލޮމެޓިކް އިމިއުނިޓީ ލިބިފައިވާ މީހުން އަދި އުމުރުން ދެ އަހަރު ނުވާ ކުޑަކުދިންނެވެ.\nއެއާޕޯޓު ޑިވެލޮޕްމެންޓް ފީ ނަގަންފެށީ 2017 ވަނަ އަހަރުގެ މެއި މަހުން ފެށިގެންނެވެ. އެ ފީއަކީ ވެލާނާ އިންޓަނޭޝަނަލް އެއާޕޯޓް (ވީއައިއޭ) ތަރައްގީކުރުމުގެ މަޝްރޫއާ ގުޅިގެން ނަގާފައިވާ ލޯނުތައް އަނބުރާ ދެއްކުމަށާއި ދައުލަތުގެ އާމްދަނީ އިތުރު ކުރުމަށް ނަގަންފެށި ފީ އެކެވެ. އެއާޕޯޓު ޑިވެލޮޕްމެންޓް ފީ ނަގަނީ ޓިކެޓު އަގުގައި ހިމަނައިގެންނެވެ.\nބަޖެޓްގައި ބުނީ، އޭޑީއެފްގެ ރޭޓްތަކަށް ބަދަލު ގެނައުމުގެ މަގުސަދަކީ ބޮޑު އަގުގައި ދަތުރުފަތުރުކުރުމުގެ ގާބިލުކަން ހުރި ފަރާތްތަކުގެ އަތުން އިތުރަށް ފީނެގުމެވެ. އެއީ މި ފަދަ ފަރާތްތަކަކީ ދަތުރުފަތުރުގެ އަގަށް ބަދަލު އައިކަމުގައިވީ ނަމަވެސް އެ ފަރާތްތަކުގެ ދަތުރުފަތުރުކުރުމުގެ ވައްޓަފާޅިއަށް މާބޮޑު ބަދަލެއް އަންނާނެ ފަރާތްތަކެއް ކަމުގައި ނުވާނެތީ ކަަމަށް ވެސް ބަޖެޓްގައިވެ އެވެ.\nއަންނަ އަހަރަށް ލަފާކޮށް މަޖިލީހުން ފާސްކޮށްފައިވަނީ 37.8 ބިލިއަން ރުފިޔާގެ ބަޖެޓެކެވެ. މިއީ މިއަހަރުގެ ބަޖެޓަށްވުރެ ހަތް ބިލިއަން ރުފިޔާގެ އިތުރު އަދަދެކެވެ.


Adam Fathuhy: މިސްކިތުފަންޑާއި އޭގެ ވަތުބަތާނުގެ ވާހަކަ - އަޅުގަނޑުގެ ޚިޔާލް\nމިސްކިތުފަންޑްގެ ނަމުގައި މިހާރު މިއޮތް މުޙައްމަދު ވަހީދުގެ ސަރުކާރުގެ އިސްލާމިކް މިނިސްޓްރީން ފަންޑް ފޮއްޓެއް ހުޅުވުމަށް ފަހު، ޓީވީ ޗެނެލްތަކުގެ ޓެލެތޯންތަކާއި އެތައް ގޮތަކަށް ޕްރޮމޯޓްކުރެވި މިފަންޑަށް ގާތްގަނޑަކަށް 17 މިލިޔަން ރުފިޔާ ލިބިފައިވެއެވެ. ފަންޑް ހުޅުވުމުގެ ބޭނުމެއްކަމުގައި ވެފައިވަނީ ދިވެހިރާއްޖޭގެ މިސްކިތްތަކަށް ދާ މެއިންޓަނެންސް އަދި ކަމާގުޅޭ ޚަރަދުތައް ކުރުމެވެ. ފަންޑަށް ވަކި ވަރަކަށް ފައިސާ ލިބުމަށްފަހު އެފަންޑަށް ލިބޭފައިސާ މެނޭޖްކުރާނެ ގޮތް ބަދަލުވެގެން ދިޔައެވެ. މިގޮތުން ފަންޑަށް ލިބިފައިވާ ފައިސާ ބޭނުންކޮއްގެން ބިލްޑިންއެއް އެޅުމަށްފަހު އެ ބިލްޑިންގް ކުއްޔަށް ލިބޭފައިސާއިން މިސްކިތްތަކަށް ޚަރަދުކުރާގޮތަށް ބަދަލުވިއެވެ.\nތަފާތު އެކި ހަބަރު ތަކުން އެނގިފައިވާ ގޮތުގައި އެބިލްޑިންގް އެޅުމަށް ހަމަޖެހިފައިވަނީ 30 އަހަރުދުވަހުގެ މުއްދަތަށް ނެގޭ ބެންކް ލޯނެއްގެ ތެރެއިންނެވެ. އަދި އެޕްރޮޖެކްޓް ހިންގަން ހަމަޖެހިފައިވަނީ ވަޤްފް ޕްރޮޖެކްޓެއްގެ ގޮތުގައެވެ. ވަޤުފް ކުރެވޭ އެއްވެސް މުދަލެއް ވިއްކުން ނުވަތަ އޭގެ މިލްކުވެރިކަން ވަކިފަރާތަކަށް ނުވަތަ ބަޔަކަށް ބަދަލުނުކުރެވޭނެއެވެ.\nމިގޮތުން އަލްޖީރިޔާ ވިޔަފާރިވެރިޔާ ފަންޑަށް ހަދިޔާކޮއްފައި 200,000 ޑޮލަރަކީ ބޭންކުގައި ސެކިއުރިޓީ ޑިޕޮޒިޓްގެ ގޮތުގައި ބަހައްޓަންޖެހޭ %30 ފައިސާގެ ގޮތުގައި އިސްލާމިކް މިނިސްޓްރީއިން ކަނޑައަޅާފައިވާ ކަމަށް ހަބަރުތައް ފެތުރިފައި ވެއެވެ. މިހެންވެއްޖެނަމަ މިޕްރޮޖެކްޓްގެ ޖުމްލަ އަދަދަކަށް ވާނީ 666,666.67\nޑޮލަރެވެ. އެއީ ދިވެހި ފައިސާ އިން ބަލާނަމަ 10.82މިލިޔަން ރުފިޔާއެވެ. ހަބަރުތައް ބުނާގޮތުން 10 ބުރީގެ އިމާރާތެއް މިފައިސާއިން ކޮމްޕްލީޓްކުރެވޭނެއެވެ. ސަރުކާރުން ބިމެއް ދީފިނަމަ ބިންގަތުމަށް އިތުރު ހަރަދެއް ނުކޮށް، ލޯންގެ ގޮތުގައިލިބޭ ހުރިހާ ފައިސާ އެކަމަށް ޚަރަދު ކުރެވޭނެއެވެ.\nދިހަބުރީގެ އިމާރާތެއްގައި ހަރުދުކުރާވަރުގެ ލިފްޓެއް ލިބޭނީ ގާތްގަނޑަކަށް 2.5 މިލިޔަން ރުފިޔާއަށެވެ. މިފައިސާ ކަނޑައިފިނަމަ 10 ފްލޯރ ހަދަން ބާކީ ހުންނާނީ 8.32 މިލޔަން ރުފިޔާއެވެ. 10 ފްލޯރ އަށް ބަލައިފި ނަމަ ފްލޯރއަކަށް 832,000 ރުފިޔާއެވެ. އަކަފޫޓެއް ހެދުމަށް ގާތްގަނޑަކަށް 1100 ރުފިޔަ ޚަރަދުވާއިރު، ފްލޯރއެއްގެ ބޮޑުމިނުގައި ހުންނާނީ 756.36އަކަ ފޫޓެވެ. އެއީ އާދައިގެ2ކޮޓަރީގެ އެޕާޓްމަންޓެއްގެ ސައިޒެވެ.\nއެވަރުގެ އިމާރާތެއްގެ ފްލޯރއެއްގެ މާރކެޓް ރޭޓް އުޅެނީ މަހަކަށް 10 ހާސް ރުފިޔާއާއި 15 ރުފިޔާ އާދޭތެރޭ ގައެވެ. 15 ހާސް ރުފިޔާއަށް ފްލޯރއެއް ކުއްޔަށް ދީފިނަމަ މަހެއްގެ މައްޗަށް ކުއްޔަށް ލިބޭނީ އެއްލައްކަ ފަންސާސް ހާސް ރުފިޔާއެވެ. މިފައިސާގެ ތެރެއިން މަދުވެގެން 50 ހާސް ފިޔާ ލޯނުގެގޮތުގައި ދައްކައިފިނަމަ މިސްކިތްތަކަށް ޙަރަދުކުރަން އޮންނާނީ އެންމެ 100,000 ރުފިޔާއެވެ. ރާއްޖޭގައި މީހުންއުޅޭ 195 ރަށަށް ބަހައިފިނަމަ ރަށަކަށް ލިބޭނީ އެންމެ 512.82 ރުފިޔާއެވެ. މިސްކިތްތަކަށް ބަހާލައިފިނަމަ މިސްކިތަކަށް ޖެހޭނީ 150 ރުފިޔާއަށްވުރެ ކުޑަ އަދަދެކެވެ. މިއީ މިސްކިތްތަކަށް ހިނގާ ޚަރަދުތަކަށް ބަލާއިރު ވަރަށް ކުޑައަދަދެކެވެ. މިފައިސާއިން ސީލިންގ ފަންކާއެއް ހަރުކޮއްލެވޭ ވަރުނުވާނެއެވެ.\nއާއްމުކޮށް މިފަދަ ލޯންތައް އިސްލާމިކް ބޭންކްތަކުން ދޫކުރަނީ ޑިމިނިޝިން މުޝާރަކާ ކޮންޓްރެކްޓެއްގެ ދަށުން ކަމަށް ވާއިރު، ލޯނުގެ މިފައިސާއިން ހަދާ ބިލްޑިންގެ ބޮޑު ޕަސަންޓެއް ގާތްގަނޑަކަށް %70 މިލްކުވެރިކަން އޮންނާނީ ބޭންކުގަ ކަމަށް ވާއިރު %30 ގެ މިލްކުވެރިކަން އޮންނާނީ ލޯނުނަގާފަރާތުގައެވެ. ލޯނުގެ ފައިސާދައްކާ ކޮންމެ ފަހަރަކު ލޯނުގެ ފައިސާގެ އިތުރަށް އިމާރާތުގެ މިލްކުވެރިކަމުގެ ވަކި ޕަސަންޓެއް ގަތުމަށް ފައިސާދައްކަން ޖެހޭނެއެވެ. މިގޮތަށް ލޯންނެގި ފަރާތަށް މުޅިބިލްޑިންގެ މިލްކްވެރިކަން ލިބޭނީ 30 އަހަރުދުވަސް ފަހުން ނުވަތަ ބޭންކުން ކަނޑައަޅާވަރަކަށް ފައިސާ ދެއްކުމުންނެވެ. މީގެ އިތުރުން އިމާރާތުން ލިބޭ ފައިސާ ބައިކުރެވޭނީ އެހެންގޮތަކަށް ކަނޑަނޭޅޭހިނދު މިލްކުވެރިކަމުގެ ރައުސުލްމާލް ހިއްސާގެ ޕަސަންޓޭޖް މައްޗަށެވެ. ނަތީޖާއެއްގެ ގޮތުން ކުރީކޮޅު ބޭންކަށް ލިބޭބައި ބޮޑުވާނެ އަދި ލޯނު ނެގި ފަރާތަށް ލިބޭ ބައި ކުޑަވާނެއެވެ. ވީމާ މަތީގައި ހިސާބުކޮއްފައިވާ އަދަދު ވަރަށް ބޮޑަށް ކުޑަވެގެންދާނެއެވެ. ލޯނުނަގާ ފަރާތަށް އާމްދަނީ 45 ހާސް ރުފިޔާ އަށް ކުޑަވެގެންދާނެއެވެ.\nބޯހިޔާވަހިކަމަކީ ދިވެހިރާއްޖޭގައި ނުހަނު ދަތިއުނދަގުލުން ލިބޭކަމަކަށް ވާއިރު މާލެ ފަދަ ތަނަކުން ބިމުގެ އަގަކީ ނުހަނު ބޮޑުއެއްޗެކެވެ . މިފަދަ އިމާރާތެއް އަޅާ ބޯހިޔާވަހިކަން ފޯރުކޮއްދީފިނަމަ މަދުވެގެން 10 ވަރަކަށް އާއިލާއަށް ހަމަ ޖެހިގެން އުޅެވޭނެއެވެ. ސަރުކާރުން ވިޔަފާރިކޮއްގެން ދައުލަތުގެ ޚަރަދުތައް ބަލަހައްޓަން ވިސްނުމަކީ މިޒަމާނުގެ ކުރިއަރާފައިވާ އިޤްތިޞާދު ތަކުގައި ނުހަނު ހުތުރު ކަމެކެވެ. ވިޔަފާރީގެ ކޮންޓްރޯލް އޮންނަން ޖެހޭނީ އަމިއްލަ ވިޔަފާރިވެރިންގެ އަތުގައެވެ. ސަރުކާރު މަސްއޫލިއްޔަތަކީ ކަންހިނގާގޮތް ބެލުމާއި ކޮންޓްރޯލްކުރުމާއި، އެހީދިނުމާއި ސިޔާސަތު ކަނޑައެޅުމެވެ. ޓެކްސްގެ ހަރަކާތްތައް ތަންފީޒުކޮށް ލިބޭ އާމްދަނީން އިޖްތިމާއި ބޭނުންތައް ރައްޔިތުންނަށް ފޯރުކޮއްދެވޭނެއެވެ.\nLabels: blah blah, Dhivehi, good governance


Mauloomaath Hoadhai Libigathumaai Medhu Heyluntherikuruvan "Maadhaa 29" Ifthithaahkohfi - Vaguthu\nމައުލޫމާތު ހޯދައި ލިބިގަތުމާއި މެދު ހޭލުންތެރި ކުރުވުމަށް "މާއްދާ 29" އިފްތިތާހުކޮށްފި\nމައުލޫމާތު ހޯދައި ލިބިގަތުމުގެ ޙައްޤާއި މެދު ހޭލުންތެރިކަން އިތުރުކުރުމަށް އިންފޮމޭޝަން ކޮމިޝަނަރުގެ އޮފީހުން "މާއްދާ 29" ގެ ނަމުގައި ކެމްޕޭނެއް އިފްތިތާހްކޮށްފިއެވެ.\nމިއަދު ސްޓެލްކޯގެ ޖަލްސާ ކުރާ މާލަމުގައި އޮތް ރަސްމިއްޔާތެއްގައި މި ކެމްޕޭން އިފްތިތާހް ކޮށްދެއްވީ އިކޮނަމިކް މިނިސްޓަރ ފައްޔާޒް އިސްމާއިލް އެވެ.\nކެމްޕޭން އިފްތިތާހް ކުރުމުގެ ރަސްމިއްޔާތުގައި ވާހަކަފުޅު ދައްކަވަމުން އިންފޮމޭޝަން ކޮމިޝަނަރ ހުސައިން ފިޔާޒް މުސާ ވިދާޅުވީ އިންފޮމޭޝަން ކޮމިޝަނަރުގެ އޮފީސް 2014 ވަނަ އަހަރު އުފެދުނު ފަހުން ފާއިތުވި މުއްދަތުގައި އެކަށީގެންވާ ގޮތުގައި މައުލޫމާތު ހޯދައި ލިބިގަތުމުގެ ޙައްޤު ބޭނުން ކުރުމުގެ ފުރުސަތު ފަހިކޮށްދެވިފައި ނެތް ކަމަށެވެ.\n"1200 މުއައްސަސާ ހުރިއިރު ކޮންމެ އަހަރަކު ހުށަހަޅަން ޖެހޭ ރިޕޯޓް ހުށަހެޅީ 200 ވަރަކަށް މުއައްސަސާ އިން. އެހެންކަމުން މައުލޫމާތު ހޯދުމަށް އެދި ހުށަހެޅުމުން ނުލިބެނީ ސީދާ ކިހައި މައުލޫމާތެއް ކަން ވެސް އެނގޭކަށް ނެތް." ފިޔާޒް ވިދާޅުވިއެވެ.\nފިޔާޒް ވިދާޅުވީ ކޮންމެ އަހަރަކު އިންފޮމޭޝަން ކޮމިޝަނަރުގެ އޮފީހަށް 3.7 މިލިއަން ރުފިޔާ ހޭދަކުރާއިރު އިންފޮމޭޝަން ކޮމިޝަނަރުގެ އޮފީހަށް ވެސް އެކަށީގެންވާ މަސައްކަތްތަކެއް ކުރެވިފައި ނެތް ކަމަށާއި ނަމަވެސް ކުރިއަށް އޮތްތަނުގައި އެކަން ބަދަލުކުރައްވާނެ ކަމަށް މީގެ މަހެއްހާ ދުވަސް ކުރިން މަގާމާއި ހަވާލުވެ ވަޑައިގެންނެވި ތަޖުރިބާކާރު ނޫސްވެރިޔާ ވިދާޅުވިއެވެ.\nއިންފޮމޭޝަން ކޮމިޝަނަރުގެ އޮފީހުން މައުލޫމާތު ދެއްވާ ގޮތުގައި "މާއްދާ 29" ކެމްޕޭންގެ ދަށުން މައުލޫމާތު ފޯރުކޮށްދިނުމުގެ ސެޝަންތަކާއި ޕެނަލް ޑިސްކަޝަންތަކާއި ޓީވީ އިސްތިހާރުތައް ދެއްކުމާއި ބިލް ބޯޑްތައް ހަރުކުރުން ފަދަ ކަންތައްތައް ކުރިއަށް ގެންދާނެ ކަމަށެވެ.\n"މާއްދާ 29" އަކީ މައުލޫމާތު ހޯދުމާއި މައުލޫމާތު ލިބިގަތުމުގެ ޙައްޤު ކަށަވަރު ކޮށްދީފައިވާ ޤާނޫނު އަސާސީގެ މާއްދާއެވެ. އެ މާއްދާގައި ބުނެފައިވާ ގޮތުގައި އުނގެނުމާއި، އުގަންނައިދިނުމާއި، މައުލޫމާތު ހޯދުމާއި، މައުލޫމާތު ދިނުމުގެ މިނިވަންކަމަކީ ކޮންމެ މީހަކަށްމެ ލިބިގެންވާ އަސާސީ ޙައްޤެކެވެ.\nމަޢުލޫމާތު ހޯދައި ލިބިގަތުމުގެ ޙައްޤާ ގުޅޭ މައުލޫމާތު ވަޒީރުންނަށް ދީފި\nއިންފޮމެޝަން ކޮމިޝަނަރު ވުޒާރާތަކަށް: "ހޯމްވޯކް ހަދައިގެން ވަޑައިގަންނަވާ."\nމައުލޫމާތު ދިނުމުގައި އިކޮނޮމިކް މިނިސްޓްރީން އަމަލު ކުރީ ދެ ފަހަރު ދެ ގޮތަށް\nޑިސެމްބަރު 2, 2019 19:11\nމި ކުރޭ ކާކު ހޭލިންތެރި ނުކުރެވިގެންތަ މި އަގައަރުވަނީ، ކަލޭމެންގެ ނިމުންކައިރިވެއްޖެ. މާފުއްޕާ ނެކަމެއްނެތް މަބޮޑޭހެދިގެން، ތި އީ ސުމެއްގެ މީހެއް.\nޑިސެމްބަރު 3, 2019 08:11\nއެހެންވިއްޔާ ތިބުނާ ލާދީނީ ރިޕޯޓު ނެރުނު ޖަމުއިއްޔާގެ މަސްއޫލުވެރިން ހާމަކޮށްބަލަ؟ އެ ޖަމުއްިއްޔާ އުވައެއްވެސްނުލާ އަދިވެސް، ކިޔަނީ އުވާލަނީއޭ. ކަލޭ ހިފެހެއްޓޭނެ ހުރިހާ މީހުންނަށްވެސް. ކޮން ފެންވަރެެއް ހުރެގެން މާ ގަދަބަސް ތިބުނަނީ.


މާޅޮސްމަޑުލު ދެކުނުބުރީ ދަރަވަންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nމާޅޮސްމަޑުލު ދެކުނުބުރީ ދަރަވަންދޫ ރައްޔިތުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n5 ޖޫން 2008، ރިފަރެންސް: PPS/2008/83\nالحمـد لِلّـه ربّ العـالمـين، والصّـلاة والسّلام علـى خاتم الأنبياء وسيّدالمرسلين، وَعلـى آلـه وأصـحَابِه أجمـعـين.\nއާދެ، މިއަދު އަޅުގަނޑު ބ. އަތޮޅަށް މިކުރާ ދަތުރަކީ، މިއަހަރުގެ ދުނިޔޭގެ ތިމާވެށީގެ ދުވަސް ފާހަގަކުރުމުގެ ރަސްމީ އިޙްތިފާލް، މިއަތޮޅު އޭދަފުށީގައި އޮތީމާ، އެކަމުގައި ބައިވެރިވުމަށް ކުރާ ދަތުރެއް. ހަމައެއާއެކީގައި، އޭދަފުށްޓާ ވަރަށް ކައިރީގައި ދަރަވަންދޫ އޮންނާތީއާއި، އަދި ދަރަވަންދުއަށް އަޅުގަނޑަށް ޒިޔާރަތް ނުކުރެވި ވަރަށް ގިނަ ދުވަސްތަކެއް ވޭތުވެފައިވާތީ، ދަރަވަންދުއަށް އައުމަކީ އަޅުގަނޑަށް ލިބޭ ވަރަށް ބޮޑު އުފަލެއް ކަމުގައި ދެކިގެން، އެ މަޤްޞަދުވެސް ހާސިލު ކުރުމަށްޓަކައި މިދަތުރު އަޅުގަނޑު މިކުރަނީ.\nމިއަދު އަޅުގަނޑު ދަރަވަންދުއަށް އައުމުން ދަރަވަންދޫގެ ވެރިންނާއި، ލޮބުވެތި ރައްޔިތުންނާއި، ކޮމިޓީތަކުގެ މެންބަރުންނާއި، ސަރުކާރުގެ ވަޒީފާ އަދާކުރައްވާ ބޭފުޅުންނާއި، އަދި ކިޔަވާކުދިންގެ ފަރާތުން އަޅުގަނޑަށް ތިޔަ ވިދާޅުވި ވަރަށް ހޫނު، ވަރަށް އިޚްލާޞްތެރި މަރުޙަބާއަށްޓަކައި ތިޔަ ހުރިހާ ބޭފުޅުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން.\nއާދެ، ދަރަވަންދުއަށް އައުމުން އަޅުގަނޑަށް ފެނިގެން ދިޔައީ ވަރަށް އުފާވެރި މަންޒަރުތަކެއް. ވަރަށްގިނަ އަދަދަކަށް ރައްޔިތުން ނިކުމެވަޑައިގެން، އަޅުގަނޑުގެ އިސްތިޤްބާލުގައި ތިއްބެވި. އެބޭފުޅުން ތިއްބެވީ ވަރަށްގިނަ އަދަދަކަށް ދިވެހި ދިދަ ހިއްޕަވައިގެން. ދަރަވަންދޫ ރައްޔިތުންގެ ހިތްތަކުގައި އޮންނަ ޤައުމީ ޝުޢޫރު އެކަމުންވެސް އަޅުގަނޑަށް ހާމަވެގެންދިޔަ. އަދި ރަށުތެރެވަނީ ވަރަށް ބޮޑަށް ޒީނަތްތެރި ކުރައްވާފައި. މި ޖަލްސާ މި ބާއްވާ ހޯލްތެރެވެސް މިވަނީ ވަރަށް ބޮޑަށް ޒީނަތްތެރި ކުރައްވައި، ތައްޔާރުކުރައްވާފައި. މިކަމަށްޓަކައި ދަރަވަންދޫގެ ވެރިންނަށާއި ރައްޔިތުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nމިއަދު އަޅުގަނޑު ދަރަވަންދުއަށް އައުމުން ދަރަވަންދޫގެ ރައްޔިތުން ތިޔަ ވިދާޅުވި މަރުޙަބާއަށްޓަކައި ޝުކުރު ދަންނަވާ ހާލު، މިރަށުގެ ކަތީބު އަލްފާޟިލް މުޙަންމަދު ފަތުޙީގެ ވާހަކަފުޅުގައި، ދެންމެ އަޅުގަނޑާ ބެހޭގޮތުން ވިދާޅުވި ހެޔޮ ބަސްފުޅުތަކަށްޓަކައި އޭނާއަށްވެސް ވަރަށްބޮޑަށް ޝުކުރު ދަންނަވަން. މިރަށުގެ ލޮބުވެތި ރައްޔިތުންގެ ނަމުގައި އޭނާ އަޅުގަނޑަށް މަރުޙަބާ ވިދާޅުވި. ހަމައެއާއެކީގައި މިރަށަށް އައިސްފައިވާ ތަރައްޤީއާއި އަދި މިވޭތުވެދިޔަ އަހަރުތަކުގެ ތެރޭގައި ރާއްޖެއަށް އައިސްފައިވާ ތަރައްޤީގެ ވާހަކަ ވިދާޅުވި. އެކަމުގައި އަޅުގަނޑުގެ ދައުރެއް އޮތް ކަމަށް ދެކެވަޑައިގެން، އެކަން ފާހަގަކުރެއްވިކަމަށްޓަކައިވެސް އަޅުގަނޑު އޭނާއަށް ވަރަށް ބޮޑަށް ޝުކުރު ދަންނަވަން.\nމިއީ، ރައީސުލްޖުމްހޫރިއްޔާ ކަމުގެ މަގާމުގައި ހުރެގެން އަޅުގަނޑު ދަރަވަންދުއަށް ކުރާ ހަތަރުވަނަ ދަތުރު. އެންމެފަހުން އަޅުގަނޑަށް މިރަށަށް އާދެވިފައި މިވަނީ މީގެ 15 އަހަރު ކުރިން. 1993 ވަނަ އަހަރު. އަޅުގަނޑުވެސް ގަބޫލުކުރަން، މިރަށަށް ނާދެވި ތަންކޮޅެއް ގިނަ ދުވަސްވެއްޖެ. އެހެންނަމަވެސް، އަޅުގަނޑުގެ މަސައްކަތް ހުންނަ ގޮތުންނާއި އަދި ރާއްޖޭގައި ޒިޔާރަތް ކުރަންޖެހޭ ރަށްތަކުގެ އަދަދު ގިނަކަމުން އަޅުގަނޑު އެދޭހާ ގިނަގިނައިން، ވަކިވަކި ރަށްރަށަށް ދަތުރުކުރުން އޮންނަނީ ދަތިކަމަކަށްވެފައި. އެހެންވެގެން ތަންކޮޅެއް ލަސްވެގެން މިދިޔައީ.\nއާދެ، ރާއްޖޭގެ އަތޮޅުތަކުގެ ތަރައްޤީއަށް ސަރުކާރުން ވަރަށް ބޮޑެތި މަސައްކަތްތަކެއް ކުރަމުން އެބަގެންދޭ. އޭގެތެރޭގައި، ރާއްޖޭގައި މީހުން އުޅޭ ހަމަ ހުރިހާ ރަށަކަށްވެސް އެކިއެކި މަޝްރޫޢުތަކުގެ ދަށުން ސަރުކާރުން ކަންތައްތައް ކޮށްދެމުން އެބަގެންދޭ. ދަރަވަންދުއަށްވެސް މީގެކުރިންވަނީ މިކަހަލަ ބައެއް ކަންތައްތައް ހަމަޖެހިފައި. އަތޮޅު މަދަރުސާއާއި ޞިއްޙީ މަރުކަޒުވަނީ މިރަށުގައި ޢިމާރާތް ކުރެވިފައި. ބަނދަރު ހެދުމުގެ މަޝްރޫޢުގެ ދަށުން 1997 ވަނަ އަހަރު މިރަށުގައި ވަނީ ބަނދަރު ހަދާފައި. އެހެންނަމަވެސް، މިރަށަކީ ސުނާމީ ކާރިޘާގައި ވަރަށް ބޮޑެތި ގެއްލުންތަކެއް ލިބުނު ރަށެއް. ބަނދަރުވެސް ވަނީ ވަރަށް ބޮޑަށް ހަލާކުވެފައި. އެހެންވީމާ، ބަނދަރު މަރާމާތު ކުރުން ހިމެނޭ ތަފާތު ފިޔަވަހިތަކުގެ މަސައްކަތް މިހާރު ކުރެވެމުން އެބަދޭ. ފިޔަވަހި އެކަކާއި، ފިޔަވަހި ދޭއްގެ މަސައްކަތްވަނީ ބަޔަކާ ހަވާލުކުރެވިފައި. އަދި ފިޔަވަހި އެކެއްގެ މަސައްކަތުގެ ވަރަށް ބޮޑު ބައެއް މިހާރުވަނީ ނިމިފައި. ފިޔަވަހި ތިނެއްގެ ކޮންސަލްޓަންސީ ޓެންޑަރ، 17 ޑިސެމްބަރު 2007 ގައި ވަނީ ހުޅުވާފައި. ފަސް ފަރާތަކުން ޓެންޑަރ ހުށަހެޅި. ބިޑް އިވެލުއޭޝަން ރިޕޯޓް، މިއަހަރު ޖެނުއަރީމަހު ފަހުކޮޅު އައި.ޑީ.ބީ އަށް ވަނީ ފޮނުވިފައި. އެހެންވީމާ، މިކަންތައްތައްވެސް މިދަނީ ހިނގަމުން.\nދެން އޮތީ ރަށުގެ ރައްޔިތުން ވަރަށް ބޮޑަށް އެދިވަޑައިގަންނަވާ އަނެއް މަޝްރޫޢު. އެއީ، ނަރުދަމާގެ މަޝްރޫޢު. އެ މަސައްކަތަށް ބަލާއިރުވެސް، ސަރުކާރުގެ ޚަރަދުގައި އެ މަޝްރޫޢު ފަރުމާކުރުމަށް ކަނޑައަޅާފައިވާތީ، މަޝްރޫޢުގެ ދެވަނަ ބުރުގެ ރަށްތަކުގެ ތެރޭގައި މިރަށްވަނީ ހިމެނިފައި. ނަރުދަމާ ނިޒާމު ފަރުމާކުރުމުގެ ކޮންސަލްޓަންސީ އެގްރިމެންޓްގައި، މި ހުސްވި މެއި މަހުގެ 22 ވަނަ ދުވަހުވަނީ ސޮއިކުރެވިފައި. އެހެންވީމާ، އިރާދަކުރެއްވިއްޔާ އެކަންވެސް ކުރިއަށްދާނެ.\nކުރިންވެސް ދެންނެވިފަދައިން، ދަރަވަންދުއަކީ ސުނާމީ ކާރިޘާގެ އަސަރު ވަރަށް ބޮޑަށް ފޯރާފައިވާ ރަށެއް. މިކާރިޘާއިން ގެއްލުން ލިބުނު 92ގެ މަރާމާތު ކުރުމުގެ މަސައްކަތް، އަޅުގަނޑަށް މަޢުލޫމާތު ލިބިފައިވާ ގޮތުގައި މިހާރުވަނީ ނިމިފައި.\nދަރަވަންދޫ ރައްޔިތުންނަކީ ވަރަށް މަސައްކަތްތެރި، ވަރަށް ހީވާގި ބަޔެއް. ކުރިން އެންމެ ބޮޑަށް މިރަށުގައި ކުރައްވަމުން ގެންދެވި މަސައްކަތަކީ މަސްވެރިކަމުގެ މަސައްކަތް. އެހެންނަމަވެސް، އަޅުގަނޑުމެންގެ ދިރިއުޅުމުގެ ކަންތައްތަކަށް މިއައި ބަދަލާ ގުޅިގެން އެކަންވެސް މިހާރު މިއޮތީ ކޮންމެވެސްވަރަކަށް ބަދަލުވެފައި. މިރަށުގެ ރައްޔިތުންގެ ތެރެއިން ވަރަށްގިނަ ބަޔަކު ރިޒޯޓުތަކުގައި ވަޒީފާ އަދާކުރަމުން ގެންދާކަމުގެ މަޢްލޫމާތު އަޅުގަނޑަށް ކަތީބު ދެއްވި. ހަމައެހެންމެ، ފަތުރުވެރިންނަށް ހުޅުވާލެވިފައިވާ ފިހާރަތަކެއް ހުރުމާއެކު، މިރަށުގައި ތިއްބަވައިގެންވެސް އެމަސައްކަތްވެސް ކުރިއަށް އެބަ ގެންދަވާ.\nކޮންމެގޮތަކުންނަމަވެސް، ރައްޔިތުން އުފެއްދުންތެރި މަސައްކަތެއް ކޮށްގެން، އާމްދަނީ އިތުރުކުރުމަށް މަސައްކަތް ކުރުމަކީ ވަރަށް މުހިންމު ކަމެއް. ރަށުގެ ތަރައްޤީ ބިނާވެފައި އޮންނާނީ، އެރަށެއްގެ ރައްޔިތުންކުރާ މަސައްކަތެއްގެ މައްޗަށް. ގޭގައި ތިބެގެންނަމަވެސް، ރަށުގައި ތިބެގެންނަމަވެސް، ރަށުން ބޭރުގައި ތިބެގެންނަމަވެސް، އަދި ކަނޑުގައިނަމަވެސް، އެއްގަމުގައިނަމަވެސް، އުފެއްދުންތެރި މަސައްކަތެއް އަޅުގަނޑުމެން އެންމެން ކުރަން އެބަޖެހޭ. މަސައްކަތް ކޮށްގެން އަޅުގަނޑުމެންނަށް އާމްދަނީ ލިބޭނީ. އަދި އަޅުގަނޑުމެންގެ ދިރިއުޅުން، އެއްދުވަހުން އަނެއް ދުވަހަށް ތަރައްޤީ ކުރަމުން ގެންދެވޭނީ. މިއީ، އަޅުގަނޑުމެން އެންމެންވެސް ގަބޫލުކުރާ ޙަޤީޤަތެއް. އެހެންވީމާ، ދަރަވަންދޫ ރައްޔިތުންވެސް މި މަސައްކަތް މިގޮތަށް ކުރައްވާތީ، އަޅުގަނޑު ވަރަށް ބޮޑަށް އުފާކުރާ ވާހަކަ ދަންނަވާލަން.\nމިރަށުގެ ރައްޔިތުންނަކީ ވަރަށް އެކުވެރި ބަޔެއް. ރައްޔިތުންގެ މެދުގައި އެއްވެސް ކަހަލަ ހަމަނުޖެހުމެއް، ބައިބައިވުމެއް ނެތްކަމަށް އަޅުގަނޑަށްވަނީ އެނގިފައި. އެކަމަކީވެސް އަޅުގަނޑު ވަރަށް ބޮޑަށް އުފާކުރާ ކަމެއް ކަމުގައި ދަންނަވައި، އެގޮތުގައި ދަރަވަންދޫ ރައްޔިތުން ތިއްބެވުން އަޅުގަނޑު އެދޭ ވާހަކަ ވަރަށް އިޚްލާޞްތެރިކަމާއެކު ދަންނަވަން. ހަމައެއާއެކީގައި ދަރަވަންދޫގައި އެއްވެސް ކަހަލަ ސިޔާސީ ހަލަބޮލިކަމެއްވެސް ނެތްކަމަށް އަޅުގަނޑަށް މަޢްލޫމާތު ލިބިފައިވަނީ. ބައެއް ޕާޓީތަކުގެ މެންބަރުން ތިއްބެވި ނަމަވެސް، ރަށުގައި ބައިބައިވުމެއް ނުވަތަ ދެކޮޅުވެރިކަމެއް އުފެދިފައެއް ނެތް. އެންމެންވެސް ދިރިއުޅެމުން ގެންދަނީ އެކުވެރިކަމާއެކީގައި. ދެންމެ ކަތީބުގެ ވާހަކަފުޅުގައިވެސް އެ ވިދާޅުވި ފަދައިން، ދަރަވަންދޫ ރައްޔިތުން އެންމެންނަށްވެސް އެނގިފައި މިއޮންނަނީ، އެކުވެރިކަމާއި އެއްބާރުލުމާއެކީގައި ވަރަށް ރަނގަޅަށް ކަންތައްތައް ކުރައްވާ ރައްޔިތެއްގެ ގޮތުގައި. އެހެންވީމާ، އެކަމަށްޓަކައި އަޅުގަނޑު ވަރަށް އުފާކޮށް، ދަރަވަންދޫ ރައްޔިތުންނަކީ އަބަދުވެސް ރައްޔިތުންގެ މެދުގައި އެކުވެރިކަމާއި އެއްބާރުލުމާއި، ސުލްހަވެރިކަން އޮންނަ ބައެއްގެ ގޮތުގައި ދެމިތިއްބެވުމަކީ، އަޅުގަނޑު ވަރަށް ބޮޑަށް އެދޭ ކަމެއް ކަމުގައި ދަންނަވާލަން.\nއާދެ، މިވާހަކަ މިހެން ދަންނަވާލާފައި، ދެން ދަންނަވާލަން އޮތީ އަޅުގަނޑަށް ދަންނަވަން މާ ފަސޭހަ ވާހަކައެއްވެސް ނޫން. ތިޔަބޭފުޅުންނަށް އެވާހަކަ އައްސަވަންވެސް މާ ފަސޭހަފުޅެއް ނުވާނެކަންނޭނގެ. އެއީ، ވަރަށް ކުޑަކޮށް ނަމަވެސް މަސްތުވާތަކެތީގެ މައްސަލަ މިރަށުގައި ފެށިގެން އުޅޭ ވާހަކަ. އާދެ، ފުރަތަމަ މިރަށަށް އެކަން މިއައީ ބޭރު ބައެއްގެ ފަރާތުން ކަމަށް އަޅުގަނޑަށް މަޢުލޫމާތު ލިބިފައިވަނީ. އޭގެތެރޭގައި މިހާރު މިރަށުގެ ބައެއް ކުދިންވެސް ވަނީ ޝާމިލުވެފައި. މިއީ ވަރަށް ދެރަ ކަމެއް. ވަރަށް ހިތާމަހުރި ކަމެއް. އެހެންނަމަވެސް، މިކަން އަދި މިވަނީ މިކަން ފެށުމުގެ ކުރީކޮޅުގައި ކަމަށްވާތީ، އަޅުގަނޑަށް ޔަޤީންކުރެވެނީ ރައްޔިތުންނާއި ވެރިން އެއްބާރުލައްވައިގެން މަސައްކަތް ކުރައްވައިފީވިއްޔާ، މިހިސާބުން މިކަން ހުއްޓުވާލެވިދާނެ ކަމަށް.\nރަށުގައި އިތުރަށް މިމައްސަލަ ފެތުރިގެން ދިޔަނުދެއްވައި، ހުރިހާ ރައްޔިތުން ގުޅިގެން މަސައްކަތް ކުރައްވައިފިއްޔާ، މިރަށުން މަސްތުވާތަކެތީގެ ނުރައްކާ މުޅިން ދުއްވާލެވިދާނެ. މިރަށުން އެކަން ބޭރުކޮށްލެވިދާނެ. މިފަދަ ކަންތައްތަކަކީ ބޭރުން އަންނަ ކަންތައްތައް. އެކަން އަޅުގަނޑުމެން އެބަޖެހޭ ކޮންޓްރޯލް ކުރަން. އަޅުގަނޑު ދިޔަ ބައެއް ރަށްރަށުގެ ރައްޔިތުން އެކަން އެބަ ކުރައްވާ މިގޮތަށް. މިދެންނެވީ ބޭރުން މީހަކު އެފަދަ އެއްޗެއް ހިފައިގެން އަންނަ ކަމުގެ މަޢުލޫމާތު ލިބިއްޖިއްޔާ، އެމީހަކު ރަށަށް ފައިބާތަނުން އެބަ ހިފަހައްޓަވާ. އަދި ކަމާބެހޭ ފަރާތްތަކަށް އަންގަވައިގެން، އެފަރާތްތަކާ އެމީހަކު އެބަ ހަވާލުކުރައްވާ. އެހެން ހެއްދެވީމާ، ދެން ރަށުގައި އެކަން ފެށުމަކަށް މަގެއް ހުޅުވިފައެއްނޯވޭ. އެހެންވީމާ، މިރަށުގެ ރައްޔިތުންވެސް ވަރަށް އެއްބާރުލައްވައިގެން އެކަން ކޮށްދެއްވައިފީވިއްޔާ، އަޅުގަނޑަށް ޔަޤީންކުރެވޭ ގޮތުގައި މިހިސާބުން މިކަން ކޮންޓްރޯލް ކުރެވޭނެ. އިތުރަށް ފެތުރިގެނެއް ނުދާނެ. އަދި އެކަމުގެ ތެރޭގައި މިހާރު އުޅޭ މީހުންވެސް އަނބުރާ ސަލާމަތްވެގެން މުޖްތަމަޢަށް އައުމަށް މަގުފަހިވެގެންދާނެ. އެހެންވީމާ، އަޅުގަނޑުގެ އިޚްލާޞްތެރި އިލްތިމާސަކީ، މިހާރުން މިހާރަށްވެސް އެޅުއްވެންހުރި ފިޔަވަޅުތަކެއް، ދަރަވަންދޫ ރައްޔިތުން އަޅުއްވައިގެން މިކަމުން މިރަށް ސަލާމަތް ކުރެއްވުން.\nއަޅުގަނޑުގެ ވާހަކަކޮޅު ނިންމާލުމުގެ ކުރިން، ޝުކުރު ދަންނަވާލަންޖެހޭ ބައެއް ފަރާތްތައް އެބަހުރި. އާދެ، މިދަތުރުގައި މިނިސްޓަރ އޮފް އެޓޮލްސް ޑިވެލޮޕްމަންޓް އަލްފާޟިލް އަޙްމަދު ތަސްމީން ޢަލީ ބައިވެރިވެވަޑައިގެންދެއްވައި، އަދި މިދަތުރު ކާމިޔާބު ކުރުމަށް އެމަނިކުފާނުގެ އެހީތެރިކަމާއި އެއްބާރުލެއްވުން ވަރަށް ބޮޑަށް ވަނީ ލިބިފައި. އެކަމަށްޓަކައި އަދި އަތޮޅުތައް ތަރައްޤީ ކުރެއްވުމަށް އެމަނިކުފާނު ކުރައްވާ އަގުހުރި މަސައްކަތްތަކުގެ އަގު ވަޒަންކުރަމުން، އަލްފާޟިލް އަޙްމަދު ތަސްމީން ޢަލީއަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން. ހަމައެއާއެކީގައި އެމިނިސްޓްރީގެ ދެން ތިއްބެވި ވެރިންނާއި، އެހެން މުވައްޒަފުންނަށްވެސް ޝުކުރު ދަންނަވަން. ހަމައެހެންމެ، މީގެކުރިން އެ ވުޒާރާ ހިންގަވައިދެއްވި ވަޒީރުން، ކޮންމެ ބޭފުޅަކުވެސް އެބޭފުޅެއްގެ ދައުރުގައި އެކޮށްދެއްވި ޚިދުމަތަށްޓަކައި، އެހުރިހާ ބޭފުޅުންނަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއާދެ، މިއަތޮޅުގެ ޢިއްޒަތްތެރި އަތޮޅުވެރިޔާ އަލްފާޟިލް މުޙަންމަދު މާހިރު އަޅުގަނޑާ އެކީގައި މިދަތުރުގައި އެބަ ބައިވެރިވެވަޑައިގެންދެއްވާ. ހަމައެހެންމެ، އޭދަފުށްޓަށް އައިއިރުން ފެށިގެން އަޅުގަނޑަށް އެހީތެރިވެދެއްވައި އަތޮޅާބެހޭ މަޢްލޫމާތާއި، އޭދަފުށްޓާއި ދަރަވަންދުއާ ބެހޭ މަޢްލޫމާތު އަޅުގަނޑަށް ދެއްވައި، ދަތުރުގެ ހުރިހާ ކަމެއް ވަރަށް ރަނގަޅަށް އިންތިޒާމް ކޮށްދެއްވި. އޭނާއަކީ ކުރިންވެސް އަޅުގަނޑު ވަރަށް ރަނގަޅަށް ދަންނަ ބޭފުޅެއް. މީގެކުރިން ހަނދުމަފުޅު ހުންނާނެ، އަޅުގަނޑު މިއަތޮޅަށް، މިރަށަށް ނޫންނަމަވެސް މިދިޔަ މާޗް މަހު ތެރޭގައި ޒިޔާރަތްކުރިން. އެދަތުރުގައިވެސް އޭނާ އަޅުގަނޑާ ދޭތެރޭގައި ވަރަށް ގާތް ގޮތެއް ބަހައްޓަވައި، ވަރަށް އިޚްލާޞްތެރި ޚިދުމަތްތަކެއް ކޮށްދެއްވި. އެހެންކަމުން، މިދަތުރުގައިވެސް އޭނާ އެކޮށްދެއްވާ ޚިދުމަތްތަކުގެ އަގުވަޒަންކުރަމުން، އަތޮޅުވެރިޔާ އަލްފާޟިލް މުޙަންމަދު މާހިރަށް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nނިންމާލަމުން ދަންނަވާލަން އޮތީ، އަޅުގަނޑު މިޖަލްސާކުރާ ހޯލަށް އައުމުގެ ކުރިން، މިރަށުގެ ކަތީބު، އަލްފާޟިލް މުޙަންމަދު ފަތުޙީ އަޅުގަނޑާ ބައްދަލުކުރައްވައި، މިރަށުގެ ރައްޔިތުން އެދިވަޑައިގަންނަވާ ކަންތައްތަކުގެ ލިސްޓެއް ހިމެނޭ ސިޓީއެއް އަޅުގަނޑަށް ދެއްވި ވާހަކަ. އެސިޓީ އަޅުގަނޑު ބަލައިގަތީ ވަރަށް ބޮޑު އުފަލަކާއެކު. އެސިޓީގައި، މިވޭތުވެދިޔަ ތާނގައި ސަރުކާރުން ތަރައްޤީގެ މަގުގައި ކޮށްދީފައިވާ ކަންތައްތަކަށް ސަރުކާރަށް ޝުކުރު އަދާކުރައްވާފައިވޭ. ހަމައެއާއެކީގައި، މިހާރުން މިހާރަށްވެސް ރައްޔިތުންނަށް ބޭނުންވާ ބައެއް ކަންތައްތަކުގެ ވާހަކަ ވިދާޅުވެފައިވޭ. އެއީ މިރަށުގެ ރަށް ކުރިއަރުވާ ކޮމިޓީންވެސް ނިންމައިގެން، އަޅުގަނޑު ގާތުގައި ވިދާޅުވާން ތައްޔާރުކުރެއްވި ކަންތައްތަކެއް. އާދެ، އޭގައިވާ ކަންތައްތަކާ ދޭތެރޭގައި އިރާދަކުރެއްވިއްޔާ ސަރުކާރުން ވަރަށް ބޮޑަށް ވިސްނާނެ.\nއެނގިވަޑައިގަންނަވާނެ ފަދައިން، ވަރަށްގިނަ ކަންތައްތަކަކީ ރާއްޖޭގައި މީހުން އުޅޭ ހުރިހާ ރަށްރަށަށް ބޭނުންވާ ކަންތައްތަކެއް. އެހެންވީމާ، އެފަދަ ކަންތައްތައް ސަރުކާރުން މިގެންދަނީ ވަކި ހަމައެއްގެ މަތިން، ވަކި އުސޫލެއްގެ މަތިން، އިސްކަންދޭންޖެހޭ ތަންތަނަށް އިސްކަންދީގެން. އިސްކަންދޭ ތަރުތީބު ހަމަޖައްސާ އުސޫލުތަކެއްވެސް އޮވޭ. ވަކި ރަށަކަށް ވަކިގޮތެއް ނަހަދާނެ. ހުރިހާ ރަށަކީވެސް ދިވެހި ރައްޔިތުން ދިރިއުޅޭ ރަށްރަށް. ހުރިހާ ރަށަކަށްވެސް ސަރުކާރުން ގެންގުޅޭނީ އެއް އުސޫލު. އެއް ސިޔާސަތު. އެހެންވީމާ، އެގޮތުގެ މަތިން، ހަމަޖެހިފައިވާ އުސޫލުތަކާއި ގަވާއިދާ އެއްގޮތްވާ ގޮތުގެމަތިން، ކޮންމެ ރަށެއްގެ ރައްޔިތުންވެސް އެދިވަޑައިގަންނަވާ ކަންތައްތައް ސަރުކާރުން ކޮށްދެވޭތޯ ވަރަށް ބޮޑަށް މަސައްކަތް ކުރަމުން ގެންދާނެ. އެހެންވީމާ، އޭނާ އެދެއްވި ލިސްޓްގައިވާ ކަންތައްތަކުގެ މައްޗަށްވެސް މިދެންނެވި ނަޒަރުން ބަލައި، ސަރުކާރުގެ ކަމާބެހޭ ފަރާތްތަކުގައި އަޅުގަނޑު ދަންނަވައިގެން، އެކަންތައްތައް ވެވެން އޮތްގޮތަކަށް ކޮށްދެވޭތޯ މަސައްކަތް ކުރާނަން.\nއާދެ، މިވާހަކަ ދަންނަވާލުމަށްފަހު، ދަރަވަންދޫ ރައްޔިތުން އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި އަދިވެސް އެއްފަހަރު ތިޔަ ހުރިހާ ބޭފުޅުންނަށް ޝުކުރު ދަންނަވަން. އަޅުގަނޑުގެ އިޚްލާޞްތެރި ދުޢާއަކީ، اللّـه سبحـانـه وتعـالى އަޅުގަނޑުމެންނަށް ހެޔޮވިސްނުން ދެއްވުން. އަދި އަޅުގަނޑުމެންނަކީ މާތްވެގެންވާ އިސްލާމްދީނުގެ ސާފުސީދާ ތެދުމަގުގައި އަބަދުވެސް ފައިތިލަ ސާބިތުކޮށްގެން ތިބޭ ބަޔަކު ކަމުގައި ލެއްވުން. އަޅުގަނޑުމެންނަކީ ހެޔޮބަސްއަހާ، ހެޔޮބަސް ގަބޫލުކުރާ ބަޔަކު ކަމުގައި ލެއްވުން. އަދި ދިވެހިރާއްޖެއަށް، ދިވެހި ރައްޔިތުންނަށް އުފާފާގަތިކަމާއި، ޞުލްޙަވެރިކަމާއި، އަމަންއަމާންކަމާއި، ތަރައްޤީއާއި ކުރިއެރުން اللّـه سبحـانـه وتعـالى މިންވަރު ކޮށްދެއްވުން.


Hageegee Vaahaka: Majalakah Veedhaali Karudhaaskolhun Bodu Biruverikameh - Vaguthu\nހަޤީޤީ ހާދިސާ: މަޖަލަކަށް ވީދާލި ކަރުދާސްކޮޅުން ބޮޑު ބިރުވެރިކަމެއް\nމިއީ ނ.އަތޮޅުގެ ބަޔަކު މަހަށް ނުކުމެ އުޅެނިކޮށް ދިމާވި ބިރުވެރި ހާދިސާއަކަށް ބިނާކޮށް ލިޔެފައިވާ ވާހަކައެކެވެ. އަދި މިވާކައިގައި ބޭނުންކޮށްފައިވާ ނަން ނަމަކީ އަސްލު ނަންނަމެއް ނޫނެވެ.\nއެއީ މީގެ ދެ އަހަރު ކުރިއެވެ. ބޮޑު އީދަށް ރަށަށް މީހުން އައިސް އުޅުނު ބައިބޯ ދުވަސްވަރެވެ. އަހަރެމެން ތައްޔާރުވަމުން އައީ ބާބަކިޔު ހެދުމަށްޓަކައި މަސް ބޭނުމަށް ރަށާއި ކައިރީގައިވާ ފަޅުކައިރިއަށް ދިޔުމަށެވެ. އެއީ އެފަޅަކީ ފަރުމަސްވެރިކަމަށް މަޝްހޫރު ފަޅަކަށް ވުމުންނެވެ. އެހެންކަމުން އަހަންނާއި އަހަރެންގެ ތިމާގެ ދެކުއްޖެއްގެ އިތުރަށް މާލެއިން އީދަށް ރަށަށް އައިސް އުޅުނު ދެ ކުދިންނާއި އެކު ޖުމްލަ ފަސް މީހުން ކުޑަ ބޮއްކުރަލެއްގައި މަސްބޭނުމަށްޓަކައި ފުރީމެވެ.\nރޭގަނޑުގެ ވަގުތު ކަމުން އަހަރެމެން މަސްބާނަން ކަނޑައަޅައިފައިވާ މަންޒިލަށް ވާސިލް ވެވުނީ ވިއްސަކަށް މިނެޓް ފަހުންނެވެ. ފަޅު ކައިރިއަށް ބޮއްކުރާ ގާތްކޮށްލުމަށް ފަހު މަސް ބޭނުމަށް ރޯލުލަށް ނަގަމުން އަހަރެން ބުނީމެވެ.\n"އެންމެ ކުރިން މަހެއް ބާނާނީ އަހަރެން" އަހަރެން އެހެން ބުނުމުން އަހަރެންގެ ތިމާގެ ކުއްޖެއް ކަމަށްވާ ދާނިސް ފުންމައިގެން ތެދުވެ ފުރަތަމަ މަހެއް ބާނާނީ އޭނާ ކަމަށް ބުންޏެވެ. އަދި އަހަންނަށް ބޭވޭނީ ކޮން މަހެއްހޭ ބުންޏެވެ.\nރޯލުތައް ތައްޔާރުކޮށް ބުޅީގައި އެއްޗެހި އެޅުވުމަށްފަހު މަސް ބޭނުމަށްޓަކައި އެންމެންވެސް ރޯލުތަށް ދޫކޮށްފިއެވެ. ހަމަ އެހިނދެވެ. އަހަރެންގެ ރޯލުގައި އެއްޗެއް ގަނެފިއެވެ. ވީ އުފަލުގެ ކޮޅެއް ނެތެވެ. ވާނީވެސް އެހެންތާއެވެ. ފޮނި ކަނޑާލުމަށް ފަހު އެންމެ ފުރަތަމަ މަހެއްވެސް އެގަތީ އަހަރެންގެ ރޯލުގައެވެ. އެހެންކަމުން ބޮޑާވެރި ރާގަކަށް ބޮއްކުރަލުގައި ތިބި އެހެން މީހުންނަށް ފޮނި ދައްކާލުމަށް ފަހު ރޯލު އޮޅަން ފެށީމެވެ. އެއިރު އަހަރެން ހުރީ ބޭވުނީ ކިހާވަރެއްގެ މަހެއްތޯ ބެލުމަށް ކެތް މަދުވެފައެވެ.\nއިރުކޮޅަކު ރޯލު ދެމުމަށް ފަހު ގަނެފައިވާ އެއްޗެއް ދޯންޏަށް ލީމެވެ. ރޭގަނޑު ކަމުން ކިރިޔަ ކިރިޔާ ފެންނަނީއެވެ. އެވަގުތު ބޮއްކުރަލުގައި ތިބި އެންމެން އަޑުން އަޑު ނަގައި ހޭން ފަށައިފިއެވެ. އަދި "މަހަކަށް މަހެއް ބޭނެނެހޭ" ކިޔާ އަހަންނަށް މަލާމާތް ކުރިއެވެ. ވާނުވާގައި އިރުކޮޅަކު ހުރުމަށްފަހު ބޭވުނީ ކޯޗެއް ތޯ ބަލާލީމެވެ. ކަމަކު ދާކަށް ނެތެވެ. ބޭވުނީ މަހެއް ނޫނެވެ. ބޮޑު މުރަކައެކެވެ. އައި ރުޅިން މުރަކަ ނަގާ މޫދަށް އެއްލައިލާން އުޅުން ވަގުތު އަހަރެންގެ ލޮލުގައި އަޅައިގަތީ މުރަކައިގައި އައްސައިފައި އޮތް ކުޑަވަރެއްގެ ކަރުދާސް ކޮޅެކެވެ. އެކަރުދާސްކޮޅު އޮތީ ފެން ނުވަންނަ ގޮތަށް ރައްކާކޮށްފައެވެ.\nއެހެންކަމުން އެއީ އާދައިގެ އެއްޗެއް ނޫންކަން އަހަންނަށް އެނގުނެވެ. އަދި ކަރުދާސްކޮޅު ނެގުމަށް ފަހު ހުޅުވާލީމެވެ. އޭގައި ވަނީ އަރަބިން ކޮންމެވެސް އެއްޗެއް ލިޔެފައެވެ. ހީވާ ގޮތުގައި ތަވީދެކެވެ. އަހަރެން އެ ކަރުދާސްކޮޅު ގެންގުޅޭތަން ފެނުމުން ދާނިޝް އަހަރެންގެ އަތުން އެ އަތުލިއެވެ. އަދި ކަލޭވެސް ތަވީދު ގަބޫލު ކުރަން ހޭ ކިޔާފައި އެ ކަރުދާސްކޮޅު ވީދާލުމަށް ފަހު މޫދަށް އަޅައިލިއެވެ.\nއިރުކޮޅެއް ފަހެވެ. އަލިފާން ފަރުބަދައަކުން ބޮކި އަރާފަދައިން މޫދުން ރެދަން ބޮކިތަށް އަރަން ފަށައިފިއެވެ. އަދި އަހަރެމެން ތިބި އޮޑި ކައިރިން ކުރީ ޒަމާނުގައި ބޭނުން ކުރާ ފަދަ ނައުތަށް ދަތުރުކުރަން ފަށައިފިއެވެ. އަދި ދުނބުރި އާއި ބޮޑެތި ލަނކުޑި އަހަރެމެންގެ ގައިގައި ޖެހޭ ނުޖެހޭ ހިސާބުން ދަތުރުކުރަން ފަށައިފިއެވެ. ފެންނަމުން ދިޔަ މަންޒަރުތަކުން ކަނޑުމަތި އެޅީކަން އަހަންނަށް ޔަގީންވިއެވެ.\nއެހެންކަމުން ބޮއްކުރަލުގައި ތިބި އެންމެން ކައިރީ ކިޔުނުހާ ހެޔޮއެއްޗެއް ކިޔުމަށް ބުނީމެވެ. އަދި ބޮއްކުރަލުގެ އިންޖީނު ސްޓާޓްކޮށް މިސްރާބެއް ނެތި ދުއްވައިލީމެވެ. އިރުކޮޅަކު ދުއްވުނު ފަހުން ކަނޑުމަތީގައި ހުރި ރެދަންތަށް ގެއްލެން ފަށައި، ރަށުގެ މަލަމަތި ފެންނަން ފަށައިފިއެވެ. އެހެންކަމުން އަވަހަށް ރަށާއި ދިމާއަށް މިސްރާބު ޖެހީމެވެ. އަހަރެމެން ރަށަށް އާދެވުން އިރު އެންމެންވެސް ތިބީ ބިރުން ފިއްކަޑައިގެން ގޮއްސައެވެ. ފެނުނު މަންޒަރުތަކުން ބައެއް މީހުން ތިބީ ދެވަނަ ފަހަރަށް މަސްބޭނުމަށް ކަނޑު މަށްޗަށް ނޭރުމަށް ހިތު ނިޔަތް ގަނެގެނެވެ.\nމާޗް 27, 2018 14:00\nބޮއްކުރަލުގަ އިންޖީނު ހުރޭބާ؟ ?\nމާޗް 27, 2018 17:13\nލައްބަ ބޮއްކުރާ ގައި ފަހަތުކޮޅުގައި އައުޓްބޯޑް ކުދި އިންޖީން އަޅާފައި ހުރޭ. ދަތުރު ނިމުމުން އިންޖީނު ނައްޓާލައިގެން ހިފައިގެން ދާނީ ގެއަށް. މާބަރެއްނުވާނެ.\nމާޗް 27, 2018 17:44\nމަަސްނުފެންނަހާ އަނދިރި އެކަމަކު ތަވީދުފެނޭ ހެހެހެ\nމާޗް 28, 2018 02:25\nއެއީ އެމީހުންގެ ތަވީދު ގެއްލިފަ ހުރީމަ..ހަހަހާ\nތިޔައް ކިޔާނީ ކަނޑުމަތި އެޅުން....\nމާޗް 31, 2018 08:40\nމިއަދު ނޫހުގަ އަބްދުﷲ ލަތީފުބކައިރިން ވަގުތު ކުދިންޗެސް ހިޔާލީވާހަކަ ލިޔެ އަސްލުކަމަށް ބުނަން ދަސްކުރީ ދެއްތޯ؟ ވަރަށް ދެރަ!! އެނގޭ މި ކޮމެންޓް ޖަހަން ނުކެރޭނެކަން އެކަމަކު ތި ކުދިން މި ކިޔާނެތާ..\nސެޕްޓެމްބަރު 5, 2020 22:29\nއަހަރެން ބިރުން ފިތްކަނޑައިގެން ހިނގައްޖެ. މިއީ ހާދަ ފޭކް ވާހަކަ އެކޭ.


Dhiraagu In Galaxy S21 Ge Phone Thah Gathumah Pre Order Ah Hulhuvaalaifi - Vaguthu\nސެމްސަންގް ކުންފުނީގެ ގެލެކްސީ އެސް-21 ސީރީޒްގެ ފޯނުތައް ގަތުމަށް ޕްރިއޯޑަރު ކުރުމަށް މިއަދު ހުޅުވާލައިފިއެވެ.\nސެމްސަންގް ގެލެކްސީ އެސް21 އަކީ ސެމްސަންގުން އެންމެ ފަހުން ނެރުނު ފޯނެވެ.\nސެމްސަންގް އެސް-21 މޮޑެލްގެ ތިން ފޯނެއް ނެރެފައި ވެއެވެ. އެއީ ގެލެކްސީ އެސް-21، އެސް-21 ޕްލަސް އަދި އެސް-21 އަލްޓްރާ އެވެ.\nGet the most EPIC Samsung Galaxy device yet! Pre-order the all new Galaxy S21 Series 5G on Dhiraagu now!\nS21 Ultra 👉🏾 https://buff.ly/3qEDNbC\nS21 | S21+ 👉🏾 https://buff.ly/3sF4puO\nPosted by Dhiraagu on Wednesday, 20 January 2021\nދިރާގުން މިއަދު ބުނީ، ސެމްސަންގގެ އެންމެ ފަހުގެ ފޯންތަކަަށް މިހާރުން ފެށިގެން ޕްރިއޯޑަރު ކުރެވޭނެ ކަމަށެވެ.\nދިރަގުން ބުނީ، އެ ކުންފުނި މެދުވެރިކޮށް ޕްރިއޯޑަރު ކުރާ ފަރާތްތަކަށް ހިލޭ ހަދިޔާ ލިބޭނެ ކަމަށެވެ. ހިލޭ ލިބޭ ހަދިޔާ ތެރޭގައި ހިމެނެނީ ސެމްސަންގ ފިޓް ގަޑި، ގެލެކްސީ ސްމާޓް ޓެގް، ނޫނީ ގެލެކްސީ ބަޑް ލައިވް އެވެ.\nސެމްސަންގ ގެލެކްސީ އެސް-21 ގައި 6.2 އިންޗީގެ ޑިސްޕްލޭއެއް ހިމެނެއެވެ. މިފޯނުގައި 8 ޖީބީގެ ރެމް އަދި 256 ޖީބީގެ ސްޓޯރޭޖް ހިމެނެއެވެ. ގެލެލްސީ އެސް-21 ޕްލަސް އަކީ 6.7 އިންޗީގެ ފޯނެކެވެ. ރެމް އާއި ސްޓޯރޭޖްގެ ކެޕޭސިޓީ އަކީ އެސް-21 ގެ ވެސް ކެޕޭސިޓީ އެވެ.\nއެސް ޕެން ވެސް ހިމެނޭ ގޮތަށް ތައްޔާރުކޮށްފައިވާ އެސް-21 އަލްޓްރާގައި 6.8 އިންޗީގެ ޑިސްޕްލޭއާ އެކު2ޖީބީ ރެމާ 512 ޖީބީގެ ސްޓޯރޭޖް ހިމެނެ އެވެ. މިއީ ސެމްސަންގުން އެސް ޕެން ސްޓައިލަސްއާ އެކު ނެރޭ ފުރަތަމަ ފޯނެވެ.


Midhiya Mahu Kuda Kudhinna Gulhun Huri 84 Massala Eh Report Kuri! - Vaguthu\nނިމިދިޔަ މާރިޗު މަހު ކުޑަކުދިންނަށް ކުރާ އެކި ބާވަތުގެ އަނިޔާއާއި ގުޅެ 84 މައްސަލައެއް ހުށަހަޅާފައިވާ ކަމަށް މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އިން ވިދާޅުވެއްޖެ އެވެ.\nއެމިނިސްޓްރީން އާއްމުޮށްފައިވާ ތަފާސްހިސާބުތައް ދައްކާގޮތުން، މިދިޔަ މަހުގެ ތެރޭގައި ޖުމްލަ 215 މައްސަލައެއް މިނިސްޓްރީ އަށް ރިޕޯޓް ކޮށްފައިވާ ކަމަށާއި އެ މައްސަލަތަކަށް މިނިސްޓްރީން އެޓެންޑް ކޮށްފައިވެއެވެ. އޭގެ ތެރޭގައި ކުޑަކުދިންނަށް ކުރާ އެކި އަނިޔާ، އަހުލާގީ މައްސަލަ، އާއިލީ މައްސަލަ، ވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާ، ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން އަދި އަމިއްލަ ނަފުސަށް ގެއްލުން ދިނުން ފަދަ މައްސަލަތައް ހިމެނެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާތަކުގެ ތެރެއިން އެންމެ ގިނައިން ރިޕޯޓް ކޮށްފައިވަނީ އިހުމާލުވުމުގެ މައްސަލަތަކެވެ. އެގޮތުން އެ ބާވަތުގެ 27 މައްސަލައެއް ވަނީ ރިޕޯޓް ކޮށްފައެވެ. އަދި ޖިންސީ ހާނިއްކައިގެ 18 މައްސަލަ، ޖިސްމާނީ ހާނިއްކައިގެ 17 މައްސަލަ، ގެވެށި އަނިޔާގެ ޢަމަލެއް ކުރާތަން ކުއްޖަކަށް ދެއްކުން ނުވަތަ ފެނުމުގެ 13 މައްސަލަ، ނަފްސާނީ ހާނިއްކައިގެ4މައްސަލަ، އެހެން ކުދިންގެ ފަރާތުން ގަނާ ލިބުމުގެ އަދި ފުރައްސާރައިގެ ޝިކާރައަކަށްވުމުގެ3މައްސަލަ، ނަހަމަގޮތުގައި ބޭނުންކުރުމުގެ 1 މައްސަލަ އަދި އެހެންކުދިންގެ ފަރާތުން އިންޓަރނެޓް މެދުވެރިކޮށް ގަނާ ލިބުމުގެ 1 މައްސަލަ ހިމެނޭ ކަމަށް މިނިސްޓްރީން ބުންޏެވެ.\nއަހުލާގީ މައްސަލަތަކަށް ބަލާއިރު، 14 މައްސަލަ ހުށަހަޅާފައިވެއެވެ. މިނިސްޓްރީން ބުނީ، އެ މައްސަލަތަކުގެ ތެރޭގައި ގެއިން ނުކުމެގެން ދިއުމުގެ3މައްސަލަ، ސްކޫލަށް ދާން ބޭނުން ނުވުމުގެ 1 މައްސަލަ އަދި ގަނާ ކުރުމާއި ފުރައްސާރަ ކުރުމުގެ 1 މައްސަލަ ހިމެނޭ ކަމަށެވެ. ޙައްޤުތަކުން ކުޑަކުދިން މަޙްރޫމުކުރުމުގެ މައްސަލަތަކުގެ ތެރެއިން ތަޢުލީމަށް ހުރަސްއެޅުމުގެ 1 މައްސަލަ ވެސް މިދިޔަ މަހު ވަނީ މިނިސްޓްރީ އަށް ރިޕޯޓް ކޮށްފައެވެ.\nއެކި ބާވަތުގެ ކުށްކުރާ ކުޑަކުދިންގެ4މައްސަލަ މިދިޔަ މަހު ވަނީ ހުށަހަޅައިފައެވެ. އޭގެތެރޭގައި މާރާމާރި ހިންގުމުގެ 1 މައްސަލަ އަދި ވައްކަންކުރުމުގެ 1 މައްސަލަ ހިމެނެއެވެ. އަދި ޢާއިލީ މައްސަލަތަކުގެ 27 މައްސަލައެއް ހުށަހަޅާފައިވެއެވެ. އެގޮތުން ބަލާއިރު ޙަޟާނާ ނުވަތަ ކުދިންނާ ބައްދަލު ނުކުރެވޭ 14 މައްސަލަ އަކާއި ކުދިން ބެލުމުގައި ޖެހޭ 10 މައްސަލަ އަދި ދަރިންނަށް ޚަރަދު ދިނުމުގައި ދިމާވާ3މައްސަލަ ހިމެނޭ ކަމަށް ވެސް މިނިސްްޓްރީން ބުންޏެވެ.\nމީގެ އިތުރުން ރިޕޯޓް ކޮށްފައިވާ ބައެއް މައްސަލަތަކުގެ ތެރޭގައި ވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 47 މައްސަލައެއް ވަނީ ހުށަހަޅާފައެވެ. އަދި ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުން ވެގެން 21 މައްސަލައެއް ވަނީ ހުށަހަޅާފައިވާއިރު، އަމިއްލަ ނަފުސަށް ގެއްލުންދިނުމާ ގުޅޭ 15 މައްސަލައެއް ވަނީ ރިޕޯޓް ކޮށްފައެވެ.\nމިނިސްޓްރީން ބުނީ، މިދިޔަ މަހު3ކުއްޖަކު ޢާއިލާއާ ރީއިންޓަރގްރޭޓް ކުރެވި 1 ކުއްޖަކު ދަޢުލަތުގެ ބެލުމުގެ ދަށަށް ނެގިފައިވާ ކަމަށާއި 18 އަހަރު ފުރިފައިވާ3ކުއްޖަކު މާރިޗު މަހު ވަނީ ވަޒީފާގެ ފުރުޞަތާއެކު މުޖުތަމަޢުއަށް ރީއިންޓަރގްރޭޓް ކުރެވިފައި ކަމަށެވެ. އަދި މިދިޔަ މަހާއި ހަމައަށް ދައުލަތުގެ ބެލުމުގެ ދަށުގައި ތިބި ކުދިންގެ އަދަދު 222 އަށް އަރާ ކަމަށް ވެސް މިނިސްޓްރީން ވަނީ ބުނެފައެވެ.\nއޭޕްރީލް 28, 2021 20:50\nސިދާތާގެ މައްސަލަ އެއް ނޫންތާ ދޯ މީ ؟ ހަޤީގަތަކީ މިސަރުކާރުގެ ދޯހަޅި ސިޔާދަތު.